**Välismaalaste seaduse muutmise ja sellega seonduvalt teiste seaduste muutmise seaduse (rändemenetluste tõhustamine)
eelnõu seletuskiri**

**1. Sissejuhatus**

**1.1. Sisukokkuvõte**

Eesti rändepoliitika eesmärk on ühelt poolt soodustada nende välismaalaste Eestisse elama asumist, kes annavad kogu ühiskonnale suuremat lisaväärtust, teiselt poolt aga hoida ära elamislubade ja viisade väärkasutust ning ebaseaduslikku sisserännet, et tagada turvalisus, avalik kord ja riigi julgeolek. Juhitud rändepoliitika peab tagama eesti keele ja kultuuri säilimise, arvestama Eesti lõimumisvõimega ning aitama kaasa majanduse jätkusuutlikule arengule ja konkurentsivõime kasvule. **Rände valdkonna praktikas on ilmnenud järgmised kitsaskohad:**

* välismaalase Eestis elamise ja töötamise kohta andmete esitamine ja menetlus on koormav, sest **puuduvad mugavad ja kasutajasõbralikud lahendused**;
* **riigiasutuste** **andmevahetus ei ole tõhus**, sest neil ei ole võimalik vahetada omavahel mugavalt ja kiirelt andmeid, vaid üksnes teabenõude alusel e-posti teel krüpteeritult või üle infosüsteemide andmevahetuskihi (edaspidi *X-tee*) läbi MISP2-keskkonna[[1]](#footnote-2);
* välismaalase **Eestis ajutise viibimise, elamise ja töötamise** **regulatsioon on keerukas**, mis tekitab nii tahtlikke kui ka teadmatusest eksimusi ning raskendab elamislubade ja viisade väärkasutuse ennetamist ja tõkestamist;
* väliskeskkonna pideva muutumise tõttu **ei arvesta** **kehtiv õigus piisavalt vajadusega kaitsta kohalikku tööjõuturgu ning tagada avalikku korda ja riigi julgeolekut.**

**Kitsaskohtade lahendamiseks kavandatakse eelnõuga teha järgmised põhimuudatused:**

1. **võimaldada** **välismaalasel ja tema Eestisse kutsujal** – tööandjal, õppeasutusel, abikaasal või lähedasel sugulasel – **suhelda Eestiga elektrooniliselt** ühe akna põhimõttel ning edasta­da Eestis elamise ja töötamise andmeid ja dokumente korraga Politsei- ja Piirivalveameti (edaspidi *PPA*) kaudu nii Maksu- ja Tolliametile (edaspidi *MTA*), Tööinspektsioonile (edaspidi *TI*) kui ka Eesti Töötukassale (edaspidi *töötukassa*);
2. **luua** **õiguslik alus**, et PPA, MTA, TI, töötukassa ning Haridus- ja Teadusministeeriumi (edaspidi *HTM*) andmekogud saaksid vahetada välismaalase Eestis elamise, töötamise ja õppimise andmeid üle X-tee;
3. **ajakohastada elamisloa taotlemise regulatsiooni**, et soodustada e-teenuste kasutamist ja paberivaba asjaajamist;
4. **korrastada välismaalase Eestis viibimise, elamise ja töötamise regulatsiooni ning lahendada muid praktikas esinenud kitsaskohti,** muu hulgas:
* sätestatakse tööandjale Eesti äriregistris registreerimise nõue ja töötamiseks tähtajalise elamisloa taotlemise korral tegeliku majandustegevuse ajaline määr;
* jäetakse välja lapsehoidja-koduabilise regulatsioon, ajakohastatakse renditöö regulat­siooni ja täpsustatakse kaugtööks antud viisa alusel Eestis töötamise regulatsiooni;
* täiendatakse ja täpsustatakse püsivalt Eestisse elama asumiseks tähtajalise elamisloa andmise lisatingimusi, pikaajalise viisa (edaspidi *D-viisa*) taotlemist, avaliku korra ja riigi julgeoleku tagamiseks tähtajalise elamisloa andmisest keeldumise aluseid, püsivalt Eestis elamise mõistet ning nõudeid taotluses esitatavatele andmetele ja sellele lisatava­tele tõenditele.

Eelnõu rakendamisega kaasneb **oluline positiivne mõju riigi julgeolekule, siseturvalisusele, riigiasutuste korraldusele ja isikuandmete töötlemisele**. Majanduslik ja sotsiaalne mõju on väheolulised.

**1.2. Eelnõu ettevalmistajad**

Eelnõu ja seletuskirja on koostanud Siseministeeriumi:

* nõunik Eva Lillemäe (eva.lillemae@siseministeerium.ee);
* nõunik Jana Laane (jana.laane@siseministeerium.ee);
* nõunik Killu Christine Vantsi (killu.vantsi@siseministeerium.ee);
* õigusnõunik Maret Saanküll (maret.saankyll@siseministeerium.ee) ja
* õigusnõunik Kaspar Lepper (kaspar.lepper@siseministeerium.ee).

Eelnõu ja seletuskirja juriidilist kvaliteeti on kontrollinud Siseministeeriumi õigusosakonna õigusnõunikud Kertu Nurmsalu (tel 612 5084, kertu.nurmsalu@siseministeerium.ee) ja Gerly Herm (teenistussuhe lõppenud).

Eelnõu ja seletuskirja, välja arvatud lisad, on keeleliselt toimetanud Siseministeeriumi õigus­osakonna keeletoimetaja Heike Olmre (tel 612 5241, heike.olmre@siseministeerium.ee).

Eelnõu väljatöötamisse olid kaasatud:

* Eesti Ametiühingute Keskliit (edaspidi *EAKL*);
* Eesti Infotehnoloogia ja Telekommunikatsiooni Liit (edaspidi *ITL*);
* Eesti Kaubandus-Tööstuskoda (edaspidi *KTK*);
* Eesti Teadusagentuur (edaspidi *ETAG*);
* Eesti Tööandjate Keskliit (edaspidi *ETKL*);
* Ettevõtluse ja Innovatsiooni Sihtasutuse (edaspidi *EIS*) juures tegutsevad Work In Estonia (edaspidi *WiE*) ja Startup Estonia (edaspidi *SUE*);
* Kaitsepolitseiamet (edaspidi *KAPO*);
* ministeeriumid, eelkõige HTM, Kultuuriministeerium (edaspidi *KUM*), Majandus- ja Kommunikatsiooniministeerium (edaspidi *MKM*), Rahandusministeerium, Sotsiaalminis­teerium ning Välisministeerium (edaspidi *VÄM*);
* MTA;
* PPA;
* Rahandusministeeriumi Infotehnoloogiakeskus (edaspidi *RMIT*);
* Siseministeeriumi infotehnoloogia- ja arenduskeskus (edaspidi *SMIT*);
* Tervise ja Heaolu Infosüsteemide Keskus (edaspidi *TEHIK*);
* TI;
* töötukassa;
* ülikoolid ja teadusasustused.

**1.3. Märkused**

Eelnõu ei ole seotud muu menetluses oleva eelnõuga ega Euroopa Liidu õiguse rakendamisega.

**Eelnõuga muudetakse järgmisi seadusi:**

1. välismaalaste seadus (edaspidi *VMS*) avaldamismärkega RT I, 07.06.2024, 15;
2. Eestisse lähetatud töötajate töötingimuste seadus (edaspidi *ELTTS*) avaldamismärkega RT I, 05.10.2022, 3;
3. Euroopa Liidu kodaniku seadus (edaspidi *ELKS*) avaldamismärkega RT I, 06.07.2023, 26;
4. karistusseadustik (edaspidi *KarS*)avaldamismärkega RT I, 04.07.2024, 26;
5. maksukorralduse seadus (edaspidi *MKS*) avaldamismärkega RT I, 08.10.2024, 15.

Eelnõu on seotud **Vabariigi Valitsuse tegevusprogrammi 2023–2027**[[2]](#footnote-3) punktidega:

* 3.1.7 „Muudame töötamise regulatsiooni kaasaegseks ja paindlikuks. Töötamist puudutav seadusandlus peab kohanduma töötamise muutunud olemusega, kaasama tööturule võimalikult palju inimgruppe ja võimaldama paindlikku töökoormust ja ‑korraldust, tagades sotsiaalsed garantiid“;
* 3.2.5 „Viime seaduste tasemel sisse nii eraisikute kui ettevõtete jaoks andmete ühekordse esitamise printsiibi“;
* 3.2.10 „Avaandmete vaba kättesaadavuse tagamiseks loome erinevate riigi andmekogude ristkasutuse võimalusi ja kasutajasõbralikke juurdepääse. Loome paremad tingimused andmete ristkasutamiseks riigi- ja omavalitsuse tasandil“.

Eelnõu on seotud ka **„Siseturvalisuse arengukava 2020–2030“** alaeesmärgi „Eesti arengut toetav kodakondsus-, rände- ja identiteedihalduspoliitika“ tegevussuunaga „Tasakaalustatud rändepoliitika“, mille kohaselt tuleb muu hulgas:

* „tagada kõrget lisandväärtust loovate oskustööliste ja tippspetsialistide sisserände ja Eestis seadusliku viibimise reeglite paindlikkus ning inimesekeskne lähenemine nii lühi- kui ka pikemaajaliseks saabumiseks ja viibimiseks; [---]
* võtta [---] kasutusele tõhusad meetmed ebaseadusliku rände ennetamiseks ja avastamiseks ning selliste juhtude menetlemiseks“[[3]](#footnote-4).

Eelnõu seadusena vastuvõtmiseks on vajalik **Riigikogu poolthäälte enamus**, sest ei muudeta seadust, mille vastuvõtmiseks on Eesti Vabariigi põhiseaduse (edaspidi *PS*) § 104 kohaselt vaja Riigikogu koosseisu häälteenamust.

**2. Seaduse eesmärk**

**2.1. Eelnõu vajalikkus**

Eesti rahvastik vananeb nagu teistes Euroopa riikideski. Seetõttu seisab Eesti silmitsi **majanduslike ja demograafiliste väljakutsetega** ning konkureerib teiste riikide majandusega, et meelitada tööturule ja ettevõtluskeskkonda vajalike oskuste ja teadmistega inimesi. Tööjõu­vajaduse seire- ja prognoosisüsteemi OSKA üldprognoosis 2022–2031 „Ülevaade Eesti tööturu olukorrast, tööjõuvajadusest ning sellest tulenevast koolitusvajadusest“ on toodud välja, et:

Kuna ka lähitulevikus jääb tööturule potentsiaalselt siirduvate noorte ja ka parimas tööeas
(20‒64) inimeste arv väiksemaks, siis on hõivatute arvu senisel tasemel hoidmine või ka kasvatamine proovikivi.[[4]](#footnote-5)

Majanduskeskkonna muutused ja nõudlus tööjõu järele ühelt poolt ning rahvastiku vananemine teiselt poolt on viinud olukorrani, kus lahendust nähakse ka sisserändes ja välistööjõu kasutamises.

**Eesti rändepoliitika eesmärk** on ühelt poolt soodustada nende välismaalaste Eestisse elama asumist, kes annavad kogu ühiskonnale suuremat lisaväärtust, teiselt poolt aga hoida ära elamislubade ja viisade väärkasutust ning ebaseaduslikku sisserännet, et tagada turvalisus, avalik kord ja riigi julgeolek. Juhitud rändepoliitika peab tagama eesti keele ja kultuuri säilimise, arvestama Eesti lõimumisvõimega ning aitama kaasa majanduse jätkusuutlikule arengule ja konkurentsivõime kasvule. Majanduskeskkonna muutused ja eelnenud aastatel ellu kutsutud leevendused, mille eesmärk on meelitada Eestisse kvalifitseeritud välistööjõudu, on tekitanud tööandjates huvi välistööjõu järele. Et tagada majanduse konkurentsivõime ja jätku­suutlikkus ning ennetada ja tõkestada viisade ja elamislubade väärkasutust, on oluline muuta välismaalase Eestis viibimise, elamise ja töötamise regulatsioon välismaalaste ja tööandjate jaoks arusaadavamaks ning seeläbi suurendada riigi suutlikkust rännet juhtida ja kontrollida.

Juhitud rändepoliitika lahutamatu osa on ka **tõhusad meetmed elamislubade ja viisade väärkasutuse ärahoidmiseks** **ning ebasoovitava ja ebaseadusliku sisserände ennetamiseks ja tõkestamiseks**. Tõhusate meetmete rakendamine eeldab paindlikku õiguskeskkonda ning ajakohaseid ja ökonoomseid info- ja kommunikatsioonitehnoloogia (edaspidi *IKT*) lahendusi. Eelnõuga kavandatavad muudatused on vajalikud nii selleks, et pakkuda kliendikesksemaid teenuseid ja tagada e-riigi jätkusuutlikkus, kui ka selleks, et soodustada ausat konkurentsi ja hoida ära rände ebasoovitav mõju tööjõuturule. Samuti selleks, et tõhusamalt ennetada ja avastada viisade ja elamislubade väärkasutust ning tagada avalik kord ja julgeolek.

Eelnõu väljatöötamisel on arvestatud ka **vajadusega kaitsta Eesti tööjõuturgu**, sealhulgas nii sellega, et Eesti tööjõuturule avaldab mõju Venemaa jätkuv sõda Ukrainas, kui ka sellega, et kuigi Eesti Panga majandusprognoosi[[5]](#footnote-6) kohaselt on Eesti majandus hakanud taastuma ja tööturg kohaneb uute oludega, ei näita registriandmed paraku tööjõuturu olukorra paranemist. Töötu­kassa andmetel oli 2024. aasta augustis registreeritud töötute määr 7% (48 801 töötut)[[6]](#footnote-7) ja töötuse määr tipneb Eesti Panga hinnangul 2024. aastal 7,6%‑ga[[7]](#footnote-8). Seega on oluline suunata Eesti ettevõtjaid eelistama kohalikku tööjõudu ja kehtestada lisanõuded välismaalase Eestis töötamisele. Samuti on eelnõu väljatöötamisel lähtutud eesmärgist, et lisatööjõud suurendaks ettevõtjate tootlikkust, st **välistööjõu teadmised-oskused täiendaksid, mitte ei asendaks kohalike töötajate omi**[[8]](#footnote-9) **ning** **püsiränne arvestaks lõimumisvõimega**[[9]](#footnote-10), nagu on viidatud ka konkurentsivõime eksperdikogu raportis Riigikogule.

**2.2. Eelnõu eesmärk**

Eelnõul on **kaks peamist eesmärki**:

* 1. vähendada nii välismaalase ja tema Eestisse kutsuja halduskoormust kui ka riigi menetlus­koormust ning soodustada e-teenuste kasutamist ja paberivaba asjaajamist, et seeläbi **tõhustada välismaalase Eestis viibimise, elamise ja töötamise menetlust**;
	2. korrastada ja ajakohastada välismaalase Eestis viibimise, elamise ja töötamise regulatsioo­ni, arvestades praktikas ilmnenud kitsaskohti ja pidevalt muutuvat väliskeskkonda, et seeläbi **tugevdada rändekontrolli võimekust ja ennetada riigisiseseid julgeolekuohte**.

**2.3. Eelnõu kooskõla Euroopa Liidu ja rahvusvahelise õigusega**

Eelnõu väljatöötamisel on tuginetud rahvusvahelises õiguses üldtunnustatud põhimõttele, mille kohaselt on igal riigil suveräänne õigus kontrollida teise riigi kodaniku riiki saabumist, riigis viibimist ja riigist lahkumist. Seega puudub teise riigi kodanikul subjektiivne õigus saabuda mittekodakondsusjärgsesse riiki ja seal viibida. Seda põhimõtet on korduvalt kinnitanud Euroopa Inimõiguste Kohus oma kohtulahendites. VMS-s ei ole reguleeritud Euroopa Liidu, Euroopa Majanduspiirkonna liikmesriigi ega Šveitsi Konföderatsiooni kodaniku Eestisse saabumise ja Eestis viibimise õiguslikke aluseid – seda on reguleeritud ELKS-s. Samuti ei ole VMS-s reguleeritud rahvusvahelist kaitset vajava kolmanda riigi kodaniku Eestisse saabumise ja Eestis viibimise õiguslikke aluseid – need on sätestatud välismaalasele rahvusvahelise kaitse andmise seaduses.

**2.4. Eelnõu meetmed ja nende põhiseaduspärasus**

**2.4.1. Ettevõtlusvabaduse piiramine**

PS-i § 31 kohaselt on Eesti kodanikel **õigus tegelda ettevõtlusega ning koonduda tulundus­ühingutesse ja -liitudesse**. Seadus võib sätestada selle õiguse kasutamise tingimused ja korra. Kui seaduses ei ole sätestatud teisiti, on see õigus võrdselt Eesti kodanikega ka Eestis viibivatel välisriikide kodanikel ja kodakondsuseta isikutel.

Ettevõtluse esemeline kaitseala hõlmab kõiki tegevusalasid ja elukutseid, millel töötades ei ole isik kellegi teisega töösuhtes. Ettevõtlus on tegevus, mille eesmärk on üldjuhul saada tulu kauba tootmisest ja müümisest, teenuste osutamisest, vara realiseerimisest jne. Ettevõtlusvabaduse esemeline kaitseala hõlmab Riigikohtu antud määratluse järgi „kõiki tegevusalasid ja elu­kutseid, mille puhul isik pakub enda nimel kaupu või teenuseid“[[10]](#footnote-11). Riigikohus on andnud ettevõtluse mõistele avara tõlgenduse, märkides, et ettevõtlusvabaduse kaitsealasse kuulub „tulu saamise eesmärgil toimuv tegevus“[[11]](#footnote-12). Ettevõtlusvabadus annab isikule õiguse nõuda, et avalik võim ei sekkuks tema ettevõtlusesse, samuti teatud positiivsete meetmete õiguse. Ettevõtlusvabaduse tuumaks on Riigikohus pidanud riigi kohustust hoiduda ettevõtluse põhjendamatust takistamisest.[[12]](#footnote-13) Ettevõtja õigust olla vaba riigi sekkumisest on kohus käsitlenud laialt. Riigikohus peab sisuliselt iga riigi kehtestatud regulatsiooni ettevõtlusvabadust riivavaks. Ettevõtlusvabadus laieneb PS-i § 9 lõike 2 kohaselt ka juriidilistele isikutele.

PS-i § 31 teises lauses on nähtud ette **lihtne seaduse reservatsioon**. Ettevõtlusvabaduse piirang ei tohi kahjustada seadusega kaitstud huvi või õigust rohkem, kui saab põhjendada normi legitiimse eesmärgiga. Meetmed peavad olema proportsionaalsed soovitud eesmärgiga. Seega võib seadusandja põhjendatud juhtudel piirata isiku õigust tegelda ettevõtlusega, kuid selline piirang peab olema proportsionaalne ehk sobiv, vajalik ja mõõdukas.

**Meetmete sobivus**

Sobiv ehk kohane on meede, mis aitab kaasa legitiimse eesmärgi saavutamisele. Eelnõu üks eesmärke on tugevdada rändekontrolli võimekust läbi viisade ja elamislubade väärkasutuse ennetamise ja tõkestamise ning hoida ära rände ebasoovitav mõju tööjõuturule, avalikule korrale ja riigi julgeolekule. Eelnõu sisaldab kokkuvõtlikult järgmisi meetmeid, millega eelnõu eesmärke saavutatakse:

1. tööandja, kelle juures lühiajaline Eestis töötamine registreeritakse või töötamiseks täht­ajaline elamisluba antakse, peab olema kantud Eesti äriregistrisse;
2. tööandjal, kelle juures töötamiseks tähtajaline elamisluba antakse, peab olema olnud vähemalt 12 järjestikuse kuu jooksul vahetult enne taotluse esitamist tegelik majandus­tegevus Eestis;
3. renditöö vahendajal, kelle juures lühiajaline Eestis töötamine registreeritakse või tööta­miseks tähtajaline elamisluba antakse, olema olnud vähemalt 18 kuu jooksul vahetult enne taotluse esitamist tegelik majandustegevus Eestis või teises Euroopa Majanduspiirkonna liikmesriigis.

Eelnõu meetmed on tööjõuturu kaitsmise ning avaliku korra ja julgeoleku tagamise eesmärki arvestades sobilikud ning aitavad selle saavutamisele kaasa.

**Meetmete vajalikkus**

Eelnõu meetmed on vajalikud, kui eelnõu eesmärki ei ole võimalik muul leebemal viisil vähemalt sama hästi saavutada.

1. Nõue, et tööandja, kelle juures lühiajaline Eestis töötamine registreeritakse või töötamiseks tähtajaline elamisluba antakse, peab olema kantud Eesti äriregistrisse, muudab välismaalase lühiajalise Eestis töötamise regulatsiooni järgimise ja kontrollimise lihtsamaks ja selgemaks ning võimaldab senisest tõhusamalt ennetada viisade ja elamislubade väärkasutust. Samuti tekib riigil võimalus teha senisest tõhusamalt kindlaks, kas Eestis viibimiseks, elamiseks ja töötamiseks taotletakse seaduslikku alust selle eesmärgipäraseks kasutamiseks ning kas tööandja on usaldusväärne. Lisaks toetab nõue ausa ettevõtluskeskkonna tagamist ja aitab hoida ära ebasoovitavat mõju tööjõuturule.
2. Nõue, et tööandjal, kelle juures töötamiseks tähtajaline elamisluba antakse, peab olema olnud Eestis vähemalt 12 kuud tegelik majandustegevus, aitab hinnata, kas:
* tööandja tegutseb tegelikult Eestis ning soodustab välismaalast tööle võttes Eesti majanduse, teaduse, hariduse või kultuuri arengut ja panustab seeläbi Eesti ühiskonda;
* välismaalane soovib ka tegelikult Eestisse saabuda ja siin tööle asuda või taotletakse tähtajalist elamisluba töötamiseks üksnes selleks, et saada Schengeni alal viibimiseks seaduslik alus.
1. Nõue, et renditöö vahendajal, kelle juures lühiajaline Eestis töötamine registreeritakse või töötamiseks tähtajaline elamisluba antakse, peab olema olnud Eestis vähemalt 18 kuud tegelik majandustegevus, võimaldab senisest tõhusamalt ennetada viisade ja elamislubade väärkasutust.

Eelnõu meetmetele ei ole alternatiive, mis aitaksid kaitsta tööjõuturgu ning oleksid avaliku korra ja julgeoleku tagamiseks sama tõhusad, kuid vähem koormavad. Olukorras, kus eelnõu meetmetele ei ole võrreldavaid ja eesmärgi saavutamiseks sama tulemuslikke alternatiive, tuleb eelnõu meetmeid pidada vältimatult vajalikuks.

**Meetmete mõõdukus**

Eelnõu meetmete mõõdukuse hindamisel tuleb kaaluda ühelt poolt põhiõigusse sekkumise ulatust ja intensiivsust, teiselt poolt aga eesmärgi tähtsust. Ettevõtlusvabaduse riive õigusta­miseks tuleb kaaluda, kas eesmärk vältida rände ebasoovitavat mõju Eesti tööjõuturule, avalikule korrale ja julgeolekule kaalub üles ettevõtlusvabaduse riive.

Lühiajalise Eestis töötamise registreerimise ja töötamiseks tähtajalise elamisloa taotlemise menetluses kontrollitakse tööandja tegelikku majandustegevust ka praegu, kuid tööandjal ei ole üldjuhul kohustust enne kindlal ajal reaalselt majanduslikult tegutseda. Viimase viie aasta andmete põhjal esitati lühiajalise Eestis töötamise registreerimise menetlustes 4,98% taotlustest kuni kuue kuu jooksul ettevõtte loomisest ja töötamiseks tähtajalise elamisloa taotlemise menetlustes 5,28% taotlustest kuni 12 kuu jooksul ettevõtte loomisest. Mõlemal juhul on taotluste hulk viimase viie aasta jooksul vähenenud. Seega on vähe selliseid tööandjaid, kes soovivad võtta välismaalase tööle väga lühikese tegutsemisaja järel ja keda tegeliku majandus­tegevuse nõue mõjutaks. Lisaks kehtiks see nõue üksnes kolmanda riigi kodaniku tööle võtmisel ja jätkuvalt võiks kutsuda välismaalase Eestisse tööle, kui on tegemist teenuse vaba liikumise või Euroopa Liidu liikmesriigist (edaspidi *liikmesriik*) välismaalase Eestisse lähetamisega, mis on Euroopa Liidu õigusest tulenev kohustus.

PS-s on tehtud vahet Eesti ja välisriigi kodanike ning kodakondsuseta isikute vahel. Eestis viibivatel välisriigi kodanikel ja kodakondsuseta isikutel on võrdselt Eesti kodanikega õigus tegelda ettevõtlusega, kuid PS lubab sätestada seadusega välismaalasele[[13]](#footnote-14) piiranguid ettevõtlus­vabaduse teostamiseks. Selliste piirangute eesmärk saab olla nii Eesti kodanike majanduslike huvide parem kaitse, näiteks piisav töökohtade olemasolu, kui ka riigi julgeoleku huvid, näiteks oluliste ettevõtlussektorite toimimise tagamine. PS-i § 31 ei kaitse otsesõnu selliste isikute ettevõtlusvabadust, kes ei viibi Eestis ega ole Eesti kodanikud.

Õiguskindluse põhimõtte tagamiseks ei rakendata eelnõu meetmeid kohe, kui eelnõu jõustub, vaid antakse piisav üleminekuaeg, et ettevõtjad, kes on kavandanud oma edaspidises tegevuses värvata kolmandatest riikidest tööjõudu, saaksid viia oma tegevuse eelnõuga vastavusse.

Seega on eelnõu meetmed, millega kehtestatakse lisanõuded kolmanda riigi kodaniku Eestisse tööle kutsumisele, proportsionaalsed ning aitavad vältida rände ebasoovitavat mõju tööjõu­turule, avalikule korrale ja riigi julgeolekule.

**2.4.2. Isikuandmete töötlemine**

**Õigus eraelu puutumatusele** on inimõigusena sätestatud erinevates rahvusvahelistes konvent­sioonides, Euroopa Liidu põhiõiguste hartas ja PS-s. Inimõigusena sisaldab see erinevaid huve ja põhiõigusi: kodu puutumatus, isikuandmete kaitse, sõnumisaladus jne. Põhiõigus kontrollida enda kohta käivat teavet ehk informatsioonilise enesemääramise õigus on isikuandmete kaitse põhimõtete alus nii Euroopa Liidu kui ka Eesti õigusaktides.

**PS-i § 26** kohaselt on igaühel õigus perekonna- ja eraelu puutumatusele. Riigiasutused ja kohaliku omavalitsuse üksused ning nende ametiisikud ei tohi kellegi perekonna- ega eraellu sekkuda muidu, kui seaduses sätestatud juhtudel ja korras tervise, kõlbluse, avaliku korra või teiste inimeste õiguste ja vabaduste kaitseks, kuriteo tõkestamiseks või kurjategija tabamiseks.

* Esemeline kaitseala. Riigikohtu hinnangul kaitseb PS-i § 26 kõiki eraelu valdkondi, mis ei ole kaitstud eriõigustega[[14]](#footnote-15), ja tagab seega tugevama kaitse. Eraelu kaitse üks oluline vald­kond on isikuandmete kaitse, sest informatsioonilise enesemääramise õigus tagab igaühele õiguse ise otsustada, kas ja kui palju tema kohta andmeid kogutakse ja salvestatakse. Riigikohtu halduskolleegium on märkinud: „Eraelu puutumatuse riivena käsitatakse muu hulgas isikuandmete kogumist, säilitamist, kasutamist ja avalikustamist.“[[15]](#footnote-16) Andmete, sealhulgas isikuandmete hulk ja teabe ulatus üha suurenevad ning sekkumine isikuandmete sfääri üha laieneb. Isikuandmete kaitse üldmäärus[[16]](#footnote-17) lubab isikuandmeid töödelda muu hulgas andmesubjekti nõusolekul (art 6 lg 1 p a). Avalik-õiguslikus suhtes andmete töötlemiseks peab siiski olema ka seadusest tulenev alus, kuna andmesubjekti nõusolek ei muuda olematuks formaalseid nõudeid põhiõiguse riiveks.
* Isikuline kaitseala. Õigus perekonna- ja eraelu puutumatusele on igaühe õigus. See tähendab, et PS-i § 26 kaitseb nii Eesti kodanikku kui ka Eestis viibivat välisriigi kodanikku ja kodakondsuseta isikut (PS-i § 9 lg 1).
* Piiriklausel. PS-i § 26 teise lause kohaselt võib sekkuda perekonna- ja eraellu tervise, kõlbluse, avaliku korra või teiste inimeste õiguste ja vabaduste kaitseks, kuriteo tõkesta­miseks või kurjategija tabamiseks. See on kvalifitseeritud seadusereservatsioon, mis lubab perekonna- ja eraelu riivata üksnes seadusega või seaduse alusel ja PS-i § 26 teises lauses kindlaks määratud eesmärgil.

Kvalifitseeritud seadusereservatsiooni korral on põhiõiguse piirang legitiimne üksnes PS-s loetletud eesmärgil. Riigikohus on korduvalt kontrollinud, kas perekonna- või eraellu sekkumise eesmärk on hõlmatud PS-i § 26 teise lausega.[[17]](#footnote-18) Õigust perekonna- ja eraelu puutumatusele võib seadusega piirata juhul, kui piirangu kehtestamisel on lisaks eesmärgi legitiimsusele järgitud PS-i §-s 11 sätestatud proportsionaalsuse põhimõtet, mille kohaselt peavad piirangud olema demokraatlikus ühiskonnas vajalikud ning ei tohi moonutada piiratavate õiguste ja vabaduste olemust. Seega võib seadusandja PS-i § 26 teises lauses nimetatud eesmärgil piirata isiku õigust perekonna- ja eraelu puutumatusele, kuid piirang peab olema proportsionaalne ehk sobiv, vajalik ja mõõdukas.

**Sobivus**

Meede on sobiv ehk kohane, kui see aitab kaasa legitiimse eesmärgi saavutamisele. Eelnõu eesmärk on tugevdada rändekontrolli, ennetades ja tõkestades viisade ja elamislubade väär­kasutust, ning hoida ära rände ebasoovitav mõju tööjõuturule, avalikule korrale ja riigi julge­olekule.

Eesmärgi saavutamiseks võetakse eelnõuga järgmisi meetmeid, millega piiratakse õigust perekonna- ja eraelu puutumatusele. Välismaalane, kes taotleb D-viisat, peab edaspidi esitama enda kohta lisaks järgmised andmed:

* kriminaalkorras karistatuse andmed;
* ajateenistuses, relvajõududes, kaadrisõjaväelasena või luure- või julgeolekuteenistuses teenimise ja töötamise andmed, väljaspool Eestit sõjaväelises operatsioonis osalemise andmed ning riiklikus või mitteriiklikus relvastatud organisatsioonis või üksuses teenimise ja töötamise andmed;
* kuritegelikku või terroristlikku ühendusse või äärmusrühmitusse kuulumise andmed, terroristliku ühenduse või äärmusrühmituse kontrolli all oleval alal viibimise andmed, tulirelva või lõhkematerjaliga kokkupuutumise andmed ning inimsusevastase kuriteo või sõjakuriteo toimepanemise andmed;
* perekonnaliikme ja lähedase sugulase üldandmed, sünnikoht ja seos välismaalasega ning abikaasa või registreeritud elukaaslase perekonnaseisuandmed.

Arvestades eelnõu eesmärki tugevdada rändekontrolli, hoida ära rände ebasoovitav mõju tööjõuturule ning tagada avalik kord ja julgeolek, on eelnõu meetmed sobilikud ja aitavad eesmärgi saavutamisele kaasa.

**Vajalikkus**

Meede on vajalik, kui eelnõu eesmärki ei ole võimalik muul leebemal viisil vähemalt sama hästi saavutada.

Välismaalase kohustus esitada edaspidi lisaandmeid on vajalik tõhusamaks rändekontrolliks. Riigil on vaja veenduda, et välismaalane, kellel lubatakse Eestisse siseneda, ei ohusta avalikku korda ega riigi julgeolekut. Ka kehtiva VMS-i kohaselt tuleb sellisel juhul viisa andmisest keelduda. Tänu eelnõule on aga riigil võimalik tõhusamalt kontrollida välismaalase tausta ning ennetada ohtu avalikule korrale ja riigi julgeolekule. Eelnõukohased lisaandmed peab välis­maalane praegu esitama ka elamisloa taotlemisel. Ebamõistlik on olukord, kus riigil puudub võimalus tuvastada välismaalasest tuleneda võivat ohtu D-viisa menetluses, arvestades, et D‑viisa taotleja õigused on võrreldes elamisloa taotleja omadega märksa piiratumad. Seda enam olukorras, kus välismaalased saabuvad üldjuhul D-viisa alusel riiki ja taotlevad elamisluba alles riigis viibides. Nagu on sedastanud Tallinna Ringkonnakohus[[18]](#footnote-19), peab arvestama, et viisat tuleb käsitada mitte õigusena, vaid liikmesriigi territooriumil lühiajaliselt viibida soovija kohustu­sena ehk Euroopa Liidu territooriumile sisenemise eeltingimusena, kusjuures viisa taotleja positsioon on pigem nõrk.

Viisa on üldjuhul välismaalasele riiki sisenemise esmavõimalus. Seega ei ole riigil välis­maalase kohta andmeid ja on keeruline hinnata temast tuleneda võivat ohtu avalikule korrale ja riigi julgeolekule. Seega on otstarbekas koguda vajalikke andmeid Eestisse saabumise võimali­kult varases staadiumis. Kui välismaalane on juba Eestis ning tal on tekkinud sotsiaalsed sidemed ja tugevam seos riigiga, võib tema tagasipöördumine päritoluriiki osutuda keeruliseks.

Kui välismaalane on kolmanda riigi kodanik, võib olla keeruline ka saada päritoluriigist tema kohta infot, sest puudub riikidevaheline koostöö ja päritoluriigil ei pruugi olla valmisolekut andmeid jagada. Samuti on teatud dokumente välismaalasel lihtsam päritoluriigist hankida kui teisel riigil ametlikult küsida.

Eelnõu meetmetele ei ole alternatiive, mis oleksid rändekontrolli tugevdamiseks, tööjõuturule rände ebasoovitava mõju ärahoidmiseks ning avaliku korra ja julgeoleku tagamiseks sama tõhusad, kuid vähem koormavad. Olukorras, kus ei ole võrreldavaid ja eelnõu eesmärgi saavutamiseks sama tulemuslikke alternatiive, tuleb meetmeid pidada vältimatult vajalikuks.

**Mõõdukus**

Meetme mõõdukuse hindamisel tuleb kaaluda ühelt poolt põhiõigusse sekkumise ulatust ja intensiivsust, teiselt poolt aga eesmärgi tähtsust. Seega tuleb kaaluda, kas eelnõu eesmärk tugevdada rändekontrolli, hoida ära rände ebasoovitav mõju tööjõuturule ning tagada avalik kord ja riigi julgeolek kaalub üles perekonna- ja eraelu puutumatuse riive.

Viisamenetluses kontrollib riik välismaalase tausta ka praegu. Haldusorganil on kohustus veenduda, et välismaalane ei kujuta endast ohtu avalikule korrale ega riigi julgeolekule, ja kui selline oht tuvastatakse, keelduda viisa andmisest. Samas on riigil ohu tuvastamiseks piiratud teave. Seevastu elamisloa taotlemise korral tuleb välismaalasel ka praegu esitada eelnõu­kohased andmed ja riigil on tõhusamalt võimalik ohtu tuvastada. Arvestades, et välismaalased saabuvad riiki üldjuhul D-viisa alusel ja taotlevad elamisluba alles riigis viibides, on mõistlik, et vajalikud andmed kogutakse juba varasemas etapis: enne välismaalase riiki sisenemist. See­läbi on riigil tõhusamalt võimalik ennetada võimalikke ohte. Eelnõu ei avalda välismaalastele ulatuslikku mõju, kuivõrd nad peavad praegu samad andmed esitama rände hilisemas etapis: elamisloa taotlemisel.

Kuna eelnõukohane andmetöötlus on vajalik, et tugevdada rändekontrolli, hoida ära rände ebasoovitav mõju tööjõuturule ning tagada avalik kord ja riigi julgeolek, on isikuandmete töötlemine proportsionaalne. Kui välismaalane ei soovi, et tema isikuandmeid eelnõu kohaselt töödeldakse, ei ole tal kohustust taotleda Eesti viisat. Sel juhul tema isikuandmeid ei töödelda ja ta võib jätkata oma senist elu.

**2.5. Eelnõu väljatöötamise kavatsus**

Enne eelnõu koostati **välismaalaste seaduse ja teiste seaduste muutmise seaduse eelnõu väljatöötamise kavatsus** (edaspidi *VTK*)[[19]](#footnote-20), mis esitati eelnõude infosüsteemi kaudu koos­kõlastamiseks kõikidele ministeeriumidele ja Riigikantseleile. Samuti edastati VTK arvamuse avaldamiseks Balti Kaitsekolledžile, EAKL-le, EIS-le, EKN-le, ETKL-le, Finance Estoniale, Hariduse Rahvusvahelistumise Agentuurile, KAPO-le, KTK‑le, MTA-le, PPA-le, RMIT-le, SMIT-le, SUE-le, Tallinna Tehnikaülikoolile, Tallinna Ülikoolile, Tartu Ülikoolile, Teenus­majanduse Kojale, TEHIK-le, TI-le ja töötukassale. VTK kohta esitatud ettepanekute ja seisu­kohtade ning nendega arvestamise kohta anti pooltele tagasisidet 2019. aastal.

2023. aasta jaanuaris kaasati partnereid uuesti, et päevakohastada VTK‑d ja saada eelnõu väljatöötamiseks põhjalikku ajakohast teavet. Partneritega on eelmisest aastast toimunud ka mitmeid kohtumisi. Uut VTK-d ei koostatud, sest Vabariigi Valitsuse 22. detsembri 2011. aasta määruse nr 180 „Hea õigusloome ja normitehnika eeskiri“ § 1 lõike 2 punkti 1 kohaselt ei pea seda tegema, kui eelnõu menetlus on põhjendatult kiireloomuline. **Vabariigi Valitsuse 15. veebruari 2024. aasta kabinetinõupidamise otsusega** anti Siseministeeriumile ülesanne valmistada kiireloomulisena ette eelnõu VMS-i muudatused. Seega otsustas Vabariigi Valitsus menetleda eelnõu kiireloomuliselt.

**3. Eelnõu sisu ja võrdlev analüüs**

Eelnõu koosneb **kuuest paragrahvist**. Lähtudes eelnõu sisust ja muudatuste eesmärgist, on võrdlev analüüs jagatud teema järgi **neljaks punktiks**.

**Võrdleva analüüsi sisukord**

[**3. Eelnõu sisu ja võrdlev analüüs** 10](#_Toc179987919)

[3.1. Menetluste ja andmevahetuse tõhustamine 11](#_Toc179987920)

[3.1.1. Ühe akna põhimõte ja andmevahetus (§ 1 p 42, § 2 ja § 5 p 1) 11](#_Toc179987921)

[3.1.2. Töötukassa loa taotlemine ja andmevahetus (§ 1 p-d 9, 47, 49 ja 62) 14](#_Toc179987922)

[3.1.3. PPA rändevaldkonna andmekogude kaasajastamine (§ 1 p-d 1, 12–16, 33–36, 63–66 ja 69, § 3 p 3 ning § 5 p 2) 15](#_Toc179987923)

[3.1.4. Paberivaba asjaajamine (§ 1 p-d 59 ja 60 ning § 3 p-d 2 ja 4) 34](#_Toc179987924)

[3.2. Tööränne 36](#_Toc179987925)

[3.2.1. Tööandja Eesti äriregistris registreerimise nõue (§ 1 p-d 17, 20–22 ja 44) 36](#_Toc179987926)

[3.2.2. Tööandja eelneva tegeliku majandustegevuse nõue (§ 1 p-d 44, 50 ja 51) 38](#_Toc179987927)

[3.2.3. Töötamise regulatsiooni korrastamine (§ 1 p-d 23, 24, 26, 27, 29, 43, 45, 46, 48, 52 ja 70) 39](#_Toc179987928)

[3.2.4. Muud töörände muudatused (§ 1 p-d 18, 19, 25, 53, 71 ja 72) 44](#_Toc179987929)

[3.3. VMS-i kitsaskohtade lahendamine ja muud muudatused 47](#_Toc179987930)

[3.3.1. Elamisluba püsivalt Eestisse elama asumiseks (§ 1 p-d 9, 55–58, 60 ja 73) 47](#_Toc179987931)

[3.3.2. D-viisa taotlemine (§ 1 p-d 5, 6, 8–10 ja 28) 50](#_Toc179987932)

[3.3.3. Püsivalt Eestis elamise mõiste (§ 1 p 2) 52](#_Toc179987933)

[3.3.4. Nõuded taotlusele ja lisadokumentidele (§ 1 p-d 3 ja 11) 52](#_Toc179987934)

[3.3.5. Avaliku korra ja riigi julgeoleku tagamine (§ 1 p 37–40 ja § 4) 53](#_Toc179987935)

[3.3.6. Tähtajaline elamisluba õppimiseks doktoriõppes (§ 1 p 41) 54](#_Toc179987936)

[3.3.7. Kaaluka riikliku huvi alusel antud tähtajalise elamisloa töötamise piirangu kehtetuks tunnistamine (§ 1 p 54) 55](#_Toc179987937)

[3.3.8. Kinnipeetava tähtajalise elamisloa taotluse läbivaatamine (§ 1 p 61) 55](#_Toc179987938)

[3.3.9. Kutsuja kohustuste lõppemine (§ 1 p-d 4, 67 ja 68) 56](#_Toc179987939)

[3.3.10. Tervisekindlustuslepingu nõue (§ 1 p 7 ja § 3 p 1) 56](#_Toc179987940)

[3.4. Eelnõu jõustumine 57](#_Toc179987941)

**3.1. Menetluste ja andmevahetuse tõhustamine**

**3.1.1. Ühe akna põhimõte ja andmevahetus (§ 1 p 42, § 2 ja § 5 p 1)**

**Menetlus on ebamugav nii välismaalasele kui ka riigile**

Tööandjate ootus on, et välistööjõu Eestisse toomist ei takistaks bürokraatia ning et välis­maalase tööle võtmise reeglid oleksid lihtsamad ja protsess kiirem. Lühiajalise Eestis töötamise registreerimine ning tähtajalise elamisloa taotluse täitmine ja edastamine ning selle alusel andmete sisestamine ja vajalike toimingute tegemine riiklikes andmekogudes on praegu eba­mugavad nii välismaalasele ja tema Eestisse kutsujale kui ka riigile. Selleks, et menetleda välismaalase Eestis tööle asumist, ei ole mugavaid ja kasutajasõbralikke e-lahendusi, mistõttu peavad välismaalased ja riik tegema ebamõistlikke toiminguid.

Praegu peavad tööandjad esitama andmeid välismaalase lühiajalise Eestis töötamise kohta mitmele riigiasutusele. Lisaks sellele, et PPA-s tuleb taotleda lühiajalise Eestis töötamise registreerimist ja tähtajalist elamisluba töötamiseks, tuleb töötamise kohta teha kanne ka MTA‑s, ning kui tegemist on lähetatud töötamisega, tuleb sellest teavitada ka TI-d. Juhul, kui taotletakse tähtajalist elamisluba töötamiseks, tuleb tööandjal enne elamisloa taotlemist pöörduda töötukassa poole, et saada luba välismaalase tööle võtmiseks.

**Riigiasutuste omavaheline andmevahetus on ebatõhus**

Lisaks on välismaalase Eestis töötamise regulatsiooni väärkasutuse tõkestamisel riskikoht riigiasutuste omavaheline puudulik või ebatõhus andmevahetus. Praegu vahetatakse andmeid teabenõude alusel e-posti teel krüpteeritult või läbi MISP2-keskkonna üle X-tee. Välismaalase lühiajalise Eestis töötamise registreerimise ja elamisloa taotluste menetlemisel PPA, MTA, töötukassa ja TI andmekogude vahel andmeid tõhusalt ei vahetata.

**Eesmärk on:**

1. võimaldada välismaalasel ja tema Eestisse kutsujal suhelda riigiga elektrooniliselt ühe akna põhimõttel, st edastada Eestis elamise ja töötamise andmeid ja dokumente erinevatele riigiasutustele PPA kaudu, lähtudes andmete ühekordse esitamise põhimõttest;
2. luua õiguslik alus, et PPA, MTA, TI, töötukassa ja HTM-i andmekogud saaksid edaspidi vahetada välismaalase Eestis elamise, töötamise ja õppimise andmeid üle X-tee.

Nii tekib riigil rändest terviklikum ülevaade ja andmeid kogutakse ühtsetel põhimõtetel, mis võimaldab neid võrrelda. See muudab rändehalduse terviklikumaks. Lisaks saab riik panustada oma ressurssi tõhusamasse kontrolli seal, kus see on vajalik.

**Eelnõu § 1 punktiga 42** muudetakse **VMS-i § 163**, milles on sätestatud õppima asumise tõendamise nõue. Eelnõuga loetakse paragrahvi tekst lõikeks 1 ning paragrahvi täiendatakse **lõigetega 2 ja 3**.

* Lõikes 2 nähakse ette, et õppeasutusel ja üliõpilasorganisatsioonil ei ole kohustust esitada kutses, mille nad esitavad PPA-le õppimiseks tähtajalise elamisloa taotlemisel, andmeid, mille nad on kandnud Eesti hariduse infosüsteemi (edaspidi *EHIS*).
* Lõikes 3 sätestatakse, et HTM esitab PPA-le andmed välismaalase Eestis õppimise kohta.

Praegu täidavad õppeasutused ja üliõpilasorganisatsioonid kutseid PDF-failis ning edastavad need PPA-le digiallkirjastatult e-posti teel. Muudatuse tulemusena saab PPA vajalikud andmed kahe riikliku andmekogu – EHIS-e ning elamislubade ja töölubade registri (edaspidi *ETR*) – andmevahetusest. Muudatus vähendab õppeasutuste ja üliõpilasorganisatsioonide haldus­koormust ning muudab õppimiseks tähtajalise elamisloa taotlemise mugavamaks ja kiiremaks. Kuna andmed, mille õppeasutused ja üliõpilasorganisatsioonid esitavad EHIS-sse ning mida PPA vajab VMS-s sätestatud tingimuste ja nõuete kontrollimiseks, on erinevad, jääb õppe­asutustele ja üliõpilasorganisatsioonidele kohustus esitada PPA-le andmed, mida nad ei pea kandma EHIS-sse. Aastatel 2019–2023 esitati PPA-le kokku 5629 õppimiseks tähtajalise elamisloa või selle pikendamise taotlust (vt tabel 1).

**Tabel 1.** Õppimiseks tähtajalise elamisloa ja selle pikendamise taotlused aastatel 2019–2023
(allikas:PPA)

|  |  |  |  |  |  |
| --- | --- | --- | --- | --- | --- |
|  | **2019** | **2020** | **2021** | **2022** | **2023** |
| Õppimiseks tähtajalise elamisloa taotlused | 1551 | 706 | 1273 | 708 | 541 |
| Õppimiseks tähtajalise elamisloa pikendamise taotlused | 194 | 291 | 168 | 93 | 104 |

**Eelnõu § 2 punktidega 1 ja 2** muudetakse **ELTTS-i § 51 lõike 1 punkte 3 ja 4** ning **punktiga 3** täiendatakse sama paragrahvi **lõigetega 7 ja 8**.

ELTTS-i § 51 **lõike 1**:

1. punktist 3 jäetakse välja sõnad „arv, nende“ ja
2. punktist 4 sõnad „eeldatav kestvus ning“.

Muudatused on tingitud vajadusest ühtlustada, mis andmeid peavad tööandjad lähetatud töötajate kohta koguma, et esitada need PPA-le ja TI-le. Lähetatud töötajate arvu saab tuletada automaatselt, tuginedes välismaalaste nimedele. Samuti saab automaatselt tuletada lähetuse kestuse, tuginedes kavandatava lähetuse algus- ja lõppkuupäevale. Samamoodi tuletatakse need andmed ka TI tööelu infosüsteemi iseteeninduses, mille kaudu esitavad tööandjad alates 17. juulist 2023 TI-le lähetuse teateid.

ELTTS-i § 51:

1. **lõikes 7** sätestatakse, et lähetatud töötaja tööandja ei esita TI-le sama paragrahvi lõikes 1 nimetatud andmeid, kui ta on need esitanud PPA-le VMS-i alusel;
2. **lõikes 8** nähakse ette, et TI-l on õigus saada PPA-lt lähetatud töötaja kohta sama paragrahvi lõikes 1 nimetatud andmeid.

Praegu esitavad tööandjad lähetuse teateid TI-le tööelu infosüsteemi iseteeninduses. Muudatuse tulemusena saab TI edaspidi andmed lähetatud töötaja kohta, kes on saanud tähtajalise elamis­loa töötamiseks või kelle lühiajaline Eestis töötamine on registreeritud, riiklike andmekogude andmevahetusest, st välismaalase lühiajalise Eestis töötamise registreerimise andmekogust (edaspidi *LTR*), ETR-st, viisaregistrist ja töökeskkonna andmekogust. Muudatus vähendab tööandjate halduskoormust ning muudab välismaalase tööle võtmise mugavamaks ja kiiremaks. Lähetatud töötaja andmed esitatakse TI-le nii Euroopa Liidu kui ka kolmanda riigi kodaniku kohta, kui osutatakse teenust liikmesriigist, Euroopa Majanduspiirkonna liikmesriigist või Šveitsi Konföderatsioonist. 2022. aastal esitasid tööandjad TI-le 688 lähetuse teadet 1685 lähetatud töötaja kohta ja 2023. aastal 858 lähetuse teadet 2361 lähetatud töötaja kohta (vt tabel 2). TI prognoosi kohaselt suureneb järgnevatel aastatel lähetuse teadete arv veelgi.

**Tabel 2.** TI-le lähetatud töötaja kohta esitatud lähetuse teadete arv aastatel 2019–2023 (allikas: TI)

|  |  |  |  |  |  |
| --- | --- | --- | --- | --- | --- |
|   | **2019** | **2020** | **2021** | **2022** | **2023** |
| Lähetuse teated | 870 | 544 | 552 | 688 | 858 |
| Lähetatud töötajad | 3509 | 1969 | 1511 | 1685 | 2361 |

**Eelnõu § 5 punktiga 1** muudetakse **MKS-i § 255**, milles on reguleeritud töötamise registri (edaspidi *TÖR*) kande alust. **Sissejuhatavas lauseosas** nähakse ette, et TÖR-i kanded tehakse lisaks äriregistri, mittetulundusühingute ja sihtasutuste registri ning rahvastikuregistri andmete­le ka ETR-i, viisaregistri ja LTR-i andmetele tuginedes.

Tänu muudatusele tekib tööd võimaldaval isikul võimalus sisestada TÖR-i kandeks vajalikud andmed LTR-i või ETR-i, pärast mida liiguvad andmed TÖR-i. Teisisõnu, kui TÖR‑i kande alusandmed liiguvad LTR-st või ETR-st TÖR-i, käsitatakse seda jätkuvalt tööd võimaldava isiku taotlusena teha kanne TÖR-i ja õiguslikult on see tema tahteavaldus, sõltumata sellest, et TÖR-i kandeks vajalikud andmed esitatakse LTR-i või ETR‑i kaudu.

Muudatus vähendab tööandjate halduskoormust ning muudab välismaalase tööle võtmise mugavamaks ja kiiremaks. 2022. aastal esitati PPA-le 29 464 lühiajalise Eestis töötamise registreerimise taotlust ja 5432 töötamiseks tähtajalise elamisloa andmise või pikendamise taotlust ning 2023. aastal 9939 lühiajalise Eestis töötamise registreerimise taotlust ja 4704 töötamiseks tähtajalise elamisloa andmise või pikendamise taotlust (vt tabel 3). Seega vähenes 2023. aastal oluliselt lühiajalise Eestis töötamise registreerimise taotluste arv, kuid töötamiseks tähtajalise elamisloa andmise ja pikendamise taotluste oma jäi võrreldes varasemate aastatega samasse suurusjärku. PPA prognoosib, et 2025. aastal esitatakse neile suurusjärgus 8000 lühi­ajalise Eestis töötamise registreerimise taotlust ja 4000 töötamiseks tähtajalise elamisloa andmise või pikendamise taotlust.

**Tabel 3.** Lühiajalise Eestis töötamise registreerimise ning töötamiseks tähtajalise elamisloa andmise ja pikendamise taotluste arv aastatel 2019–2023 (allikas: PPA)

|  |  |  |  |  |  |
| --- | --- | --- | --- | --- | --- |
|  | **2019** | **2020** | **2021** | **2022** | **2023** |
| Lühiajalise Eestis töötamise registreerimise taotlused | 34 604 | 26 040 | 37 667 | 29 464 | 9939 |
| Töötamiseks tähtajalise elamisloa andmise ja pikendamise taotlused | 4464 | 3619 | 4746 | 5429 | 4704 |

**3.1.2. Töötukassa loa taotlemine ja andmevahetus (§ 1 p-d 9, 47, 49 ja 62)**

**Eelnõu § 1 punktiga 47** täiendatakse **VMS-i § 177 lõigetega 5–7**.

**Lõikes 5** sätestatakse, et töötukassa keeldub töötukassa loa andmisest, kui:

* välismaalast arvestatakse sisserände piirarvu täitumise arvutamisel;
* loa taotluse kohta otsuse tegemise päeval on selle aasta sisserände piirarv täitunud ja
* järgmise aasta sisserände piirarvu kehtestamiseni on üle kuue kuu.

Kehtiva VMS-i kohaselt ei ole töötukassal alust töötukassa loa andmisest keelduda, kui jooksva aasta sisserände piirarv on täitunud ja loa kehtivusaeg on lühem kui aeg järgmise aasta sisse­rände piirarvu kehtestamiseni.[[20]](#footnote-21) VMS-i § 123 punkti 4 kohaselt keeldutakse tähtajalise elamis­loa andmisest, kui taotluse kohta otsuse tegemise ajaks on sisserände piirarv täitunud. Muudatus on vajalik, et töötukassa ei peaks andma välja lube töökoha täitmiseks välismaalasega olu­korras, kus jooksva aasta sisserände piirarv on täitunud.

**Lõigetes 6 ja 7** sätestatakse PPA ja töötukassa andmevahetuse õiguslikud alused:

* lõikega 6 nähakse ette, et PPA esitab töötukassale töötukassa loa taotluse andmed, ja
* lõikega 7, et töötukassa esitab PPA-le töötukassa loa andmed.

Praegu täidab tööandja, kes soovib võtta välismaalase tööle, töötukassa loa taotluse Wordi failis ja edastab selle töötukassale digiallkirjastatult e-posti teel. Pärast seda, kui töötukassa on andnud loa töökoha täitmiseks välismaalasega, saadab tööandja selle loa omakorda PPA-le digiallkirjastatult e-posti teel, lisades tööandja kutse. Praktikas on sagedased olukorrad, kus tööandja esitab töötukassale loa taotluse, milles on puudused, või esitab loa taotluse juhul, kui luba ei ole vaja, näiteks olukorras, kus soovitakse võtta välismaalane tööle lühiajaliselt või iduettevõttesse[[21]](#footnote-22).

Muudatuse tulemusena esitab tööandja edaspidi töötukassa loa taotluse töötukassale PPA elektroonilise kanali kaudu. See tähendab ühtlasi, et tööandja ei pea töötukassa luba enam ise eraldi hiljem PPA-le edastama, vaid PPA saab vajalikud andmed tänu ETR-i ja töötukassa andmekogu[[22]](#footnote-23) andmevahetusele. Muudatus vähendab tööandjate halduskoormust ja riigiasutuste töökoormust ning muudab taotlemise kõikide jaoks lihtsamaks ja mugavamaks. Töötukassa loa taotluste arv on aastate jooksul kasvanud, kuid tööjõuturu muutuste tõttu 2023. aastal veidi kahanes (vt tabel 4). Peamine mõju on tulnud sellest, et Eesti tööjõuturul on väga palju Ukraina kodanikke, kes võivad Eestis töötada, kui neil on selleks seaduslik alus, ja tööandjatel on Eesti tööjõuturult hõlpsam leida endale sobivaid töötajaid. Töötukassa prognoosib, et 2024. aastal esitatakse töötukassa loa taotlusi sarnases mahus nagu 2023. aastal.

**Tabel 4**. Töötukassa loa taotluste arv aastatel 2019–2023 (allikas: töötukassa)

|  |  |  |  |  |  |
| --- | --- | --- | --- | --- | --- |
|  | **2019** | **2020** | **2021** | **2022** | **2023** |
| Töötukassa loa taotlused | 1664 | 1761 | 2186 | 2044 | 1688 |
| väljastati luba | 1640 | 1725 | 2076 | 1859 | 1505 |
| nende töökohtade arv, mida soovitakse välismaalasega täita | 7060 | 6345 | 7238 | 6085 | 4166 |
| ei väljastatud luba | 20 | 31 | 85 | 152 | 170 |
| taotlust ei vaadatud läbi | 4 | 5 | 25 | 33 | 13 |

**Eelnõu § 1 punktiga 49** täiendatakse **VMS-i § 181 lõiget 2 punktiga 7**. VMS-i § 181 lõikes 2 on sätestatud loetelu juhtudest, kui töötamiseks tähtajalise elamisloa võib välismaalasele anda ilma töötukassa loa nõuet täitmata. Muudatuse kohaselt ei ole vaja töötukassa luba ka juhul, kui välismaalane taotleb tähtajalist elamisluba lühiajaliseks Eestis töötamiseks VMS-i § 1762 alusel.

VMS-i § 1762 alusel võib tähtajalise elamisloa lühiajaliseks Eestis töötamiseks anda kuni kaheks aastaks, kui ajutise viibimise alusega välismaalane on vahetult enne elamisloa taotlemist olnud registreeritud lühiajaliselt Eestis töötama vähemalt üheksa kuud ja töötamine jätkub sama tööandja juures, kes on enne elamisloa taotlemist välismaalase lühiajalise Eestis töötamise registreerinud. Kuna töötamist jätkatakse samadel tingimustel sama tööandja juures, puudub vajadus töötukassat koormata ja töötukassa luba lühikese aja jooksul esitada.

**Eelnõu § 1 punktiga 62** täiendatakse **VMS-i § 224 lõiget 1 punktiga 9**. Õigusselguse huvides lisatakse volitusnorm, mis võimaldab reguleerida töötukassa loa taotlemise korda ja tähtaega ning taotluses esitatavate andmete ja taotlusele lisatavate tõendite loetelu valdkonna eest vastutava ministri määrusega. Praegu on seda reguleeritud siseministri 12. jaanuari 2017. aasta määruses nr 7 „Tähtajalise elamisloa ja selle pikendamise ning pikaajalise elaniku elamisloa ja selle taastamise taotlemise kord ning legaalse sissetuleku määrad“, mida on kavas ühe akna ja andmete ühekordse esitamise põhimõtte kohaselt kohandada ja täpsustada.

**Eelnõu § 1 punktiga 9** asendatakse **VMS-i § 224 lõike 1 punkti 5** lõpus sõna „ja“ semi­kooloniga. Muudatus on tehniline.

**3.1.3. PPA rändevaldkonna andmekogude kaasajastamine (§ 1 p-d 1, 12–16, 33–36, 63–66 ja 69, § 3 p 3 ning § 5 p 2)**

Juhitud rändepoliitika lahutamatu osa on tõhusad meetmed elamislubade ja viisade väär­kasutuse ärahoidmiseks ning ebasoovitava ja ebaseadusliku sisserände ennetamiseks ja tõkestamiseks. Tõhusate meetmete rakendamine eeldab nii paindlikku õiguskeskkonda kui ka ajakohaseid ja ökonoomseid IKT-lahendusi. PPA on valmis saanud arendustööd, millega viidi lühiajalise Eestis töötamise registreerimise menetlus uude keskkonda. Lisaks alustab PPA tegevusi, et võtta kasutusele elamisloa ja elamisõiguse taotluste esitamiseks iseteenindus­keskkond ning viia elamisloa ja elamisõiguse menetlus uude menetluskeskkonda, menetlust automatiseerida ja muuta see paberivabaks. Seeläbi on võimalik tõhustada menetlusi, optimeerida menetluskoormust ja tõsta rändekontrolli võimekust. 2023. aastal esitati PPA-le 9939 lühiajalise Eestis töötamise registreerimise ning 14 827 elamisloa ja elamisõiguse taotlust. PPA prognoosib, et 2025. aastal esitatakse neile suurusjärgus 8000 lühiajalise Eestis töötamise registreerimise taotlust.

**Eelnõu § 1 punktidega 1, 12–16, 33–36, 63–66 ja 69, § 3 punktiga 3 ning § 5 punktiga 2:**

1. muudetakse ETR-i nimetust (**VMS-i § 228 lg-d 31, 4, 43 ja 5, ELKS-i § 231 lg 3, § 491 lg 3 ja § 52 lg 2 ning MKS-i § 255**);
2. täpsustatakse viisaregistri, LTR-i ja ETR-i andmete säilitamise tähtaegu ja koosseisu ning migratsioonijärelevalve andmekogu (edaspidi *MIGIS*) andmete koosseisu (**VMS-i § 102 lg‑d 3 ja 91, § 111 lg-d 3 ja 44, § 228 lg-d 3 ja 44 ning § 2971 lg 6**);
3. ajakohastatakse viisaregistri ja ETR-i vastutava töötleja regulatsiooni (**VMS-i § 102 lg 8 ja § 228 lg 41**);
4. tuuakse välja, mis viisaregistri, LTR-i, ETR-i ja MIGIS-e põhimääruses sätestatakse (**VMS‑i § 102 lg 9, § 111 lg-d 41 ja 42, § 228 lg 42 ning § 2971 lg 5**);
5. ühtlustatakse viisaregistri ja LTR-i termineid (**VMS-i § 102 lg-d 31–5 ja 10 ning § 111 pealkiri ja lg-d 1 ja 2**).

**Muudetakse ETR-i nimetust**

Alates 1. septembrist 2013 ei viida enam VMS-i alusel läbi eraldi tööloa menetlust, mistõttu jäetakse ETR-i nimetusest välja viide tööloale. Ühetaolisuse eesmärgil nimetatakse ETR ümber elamislubade ja elamisõiguste andmekoguks. „Elamisõigus“ lisatakse õigusselguseks, kuna ETR-s töödeldakse nii välismaalase elamisloa kui ka elamisõiguse andmeid.

**Täiendatakse LTR-i ja ETR-i andmekogu andmekoosseisu**

Kuna IKT-lahenduste valmimisel hakatakse LTR-i ja ETR-i kandma ka riskiprofiili andmeid ning teistelt haldusorganitelt kooskõlastamisel, tunnustamisel ja arvamuse andmisel (edaspidi *konsultatsioonimenetlus*) saadud andmeid, vajavad ajakohastamist ka LTR-i ja ETR-i andme­koosseis. PPA kaasab teisi haldusorganeid lühiajalise Eestis töötamise registreerimise ja elamisloa taotlemise menetluses, kuid praegu ei kanta konsultatsioonimenetluse andmeid LTR‑i ega ETR-i. Haldusorganid vahetavad andmeid teabenõude alusel e-posti teel krüpteeri­tult või ametlikus kirjavahetuses, mis registreeritakse dokumendihaldussüsteemis. Arendus­tööde tulemusena luuakse IKT-lahendus, mis võimaldab PPA-l kiiresti ja lihtsalt kaasata teisi haldusorganeid ning kaasatud haldusorganitel mugavalt saata PPA-le vajalikku teavet. Muudatus mõjutab erinevaid pooli, kes on juba praegu kaasatud lühiajalise Eestis töötamise registreerimise või elamisloa taotlemise menetlusse. Haldusmenetluse seaduse (edaspidi *HMS*) § 16 ja VMS-i § 421 kohaselt on PPA vaba otsustama, milliseid menetlus­toiminguid ta millistes menetlustes teeb, et teha kindlaks menetluses tähtsust omavad asjaolud. Seetõttu ei ole menetlusse kaasatavate haldusorganite loetelu võimalik ammendavalt esitada.

* **LTR-i andmekoosseis**
1. Isikuandmed:
* üldandmed: ees- ja perekonnanimi, Eesti isikukood, sünniaeg, sugu, kodakondsus või kodakondsused ning kontaktandmed (kontaktaadress, e-posti aadress ja telefoni­number);
* sünnikoht;
* Eestis viibimise alus.
1. Isikut tõendava dokumendi andmed: reisidokumendi liik, number, väljaandmise kuupäev, kehtivuse lõppkuupäev ja väljaandja (riik ja asutus).
2. Biomeetrilised andmed:foto või näokujutis.

PPA vajab välismaalase isikuandmeid, isikut tõendava dokumendi andmeid ja biomeetrilisi andmeid, et viia läbi lühiajalise Eestis töötamise registreerimise taotluse ja lühiajalise Eestis töötamise registreerimise kehtetuks tunnistamise menetlusi ning vormistada lühiajalise Eestis töötamise registreeringu lõppemist. VMS-i § 106 lõike 1 kohaselt võib lühiajaliselt Eestis töötada välismaalane, kellel on seaduslik alus Eestis ajutiseks viibimiseks ja kelle töötamine on enne tööle asumist registreeritud PPA-s. Isikuandmed, isikut tõendava dokumendi andmed ja biomeetrilised andmed on vajalikud, et tuvastada välismaalase isik või kontrollida tema isikusamasust ja veenduda, et ei esine VMS-i §-des 108–1091 sätestatud lühiajalise Eestis töötamise registreerimisest keeldumise või selle kehtetuks tunnistamise või registreeringu lõppemise aluseid.

1. Eluloolised andmed:
* andmed teise Schengeni konventsiooni liikmesriigi kehtiva viisa või elamisloa kohta, sealhulgas viisa või elamisloa liik ja kehtivusaeg ning andja riik;
* elulookirjeldus, millest nähtuvad andmed töötamise, õppimise, keeleoskuse ja muude oluliste asjaolude kohta.

VMS-i § 106 lõike 11 kohaselt võib välismaalase lühiajalise Eestis töötamise registreerida, kui tal on töökoha täitmiseks nõutav kvalifikatsioon, haridus, terviseseisund ja töökogemus ning vajalikud erialaoskused ja teadmised. Selle väljaselgitamiseks ja hindamiseks vajab PPA andmeid välismaalase elukäigu, sealhulgas tööalase tegevuse ja hariduse kohta.

1. Kutsuja andmed:
* kui tööandja on füüsiline isik: ees- ja perekonnanimi, Eesti isikukood ning kontakt­andmed (kontaktaadress, e-posti aadress ja telefoninumber);
* kui tööandja on füüsilisest isikust ettevõtja: ärinimi, ees- ja perekonnanimi, registrikood ning kontaktandmed (kontaktaadress, e-posti aadress ja telefoninumber);
* kui tööandja on juriidiline isik: ärinimi, registrikood ja kontaktandmed (kontaktaadress, e-posti aadress ja telefoninumber).
1. Juriidilisest isikust tööandja esindaja andmed: ees- ja perekonnanimi, Eesti isikukood või sünniaeg ja esindusõiguse alus.

PPA vajab kutsuja ja esindaja andmeid, et viia läbi lühiajalise Eestis töötamise registreerimi­se taotluse ja lühiajalise Eestis töötamise registreerimise kehtetuks tunnistamise menetlusi ning vormistada lühiajalise Eestis töötamise registreeringu lõppemist. Andmed on vajali­kud, et kontrollida, kas välismaalase lühiajalise Eestis töötamise taotluse on esitanud pädev isik ehk juriidilise isiku juhatuse liige või liikmed või juhatuse lepinguline esindaja. See on oluline seetõttu, et välismaalase kutsujale kaasnevad välismaalase Eestis tööle asumise korral kohustused ja vastutus. Samuti on kutsuja ja esindaja andmed vajalikud veendumaks, et ei esine lühiajalise Eestis töötamise registreerimisest keeldumise või selle kehtetuks tunnistamise või registreeringu lõppemise aluseid.

1. Töötamise andmed
2. Kui lühiajalise Eestis töötamise registreerimist taotletakse **teadustegevuseks või prakti­kaks**, tuleb taotluses seda märkida ja lisada seos omandatud või omandatava haridusega.

Õpi- ja teadusrände direktiivi (EL) 2016/801[[23]](#footnote-24) artikli 10 kohaselt esitab kolmanda riigi kodanik, kes soovib tulla Eestisse teadustegevuseks, teadusasutusega sõlmitud võõrusta­mislepingu, mis peab sisaldama:

* teadustegevuse pealkirja või eesmärki või teadustegevuse valdkonda;
* kolmanda riigi teadlase kohustust püüda teadustegevus lõpule viia;
* teadusasutuse kinnitust, et ta kohustub võtma vastu kolmanda riigi kodaniku teadus­tegevuse lõpule viimiseks;
* teadustegevuse algus- ja lõppkuupäeva või hinnangulist kestust;
* teavet kavandatud liikuvuse kohta ühes või mitmes teises liikmesriigis, kui liikuvus on esimeses liikmesriigis taotluse esitamise ajal teada.

Lisaks võib nõuda, et võõrustamisleping sisaldaks teavet teadusasutuse ja teadlase vahelise õigussuhte ning teadlase töötingimuste kohta.

Õpi- ja teadusrände direktiivi (EL) 2016/801 artikli 13 kohaselt esitab kolmanda riigi kodanik, kelle lühiajalise Eestis töötamise registreerimist taotletakse praktikaks, vastuvõtva üksusega sõlmitud praktikalepingu, mille eesmärk on teoreetiline ja praktiline koolitus. Praktikaleping peab sisaldama praktikaprogrammi kirjeldust, sealhulgas haridus­likku ees­märki või õppe elemente, praktika kestust, kohta ja juhendamise tingimusi, praktikatundide arvu ning õiguslikku suhet praktikandi ja vastuvõtva üksuse vahel. Samuti tuleb esitada tõend, et kolmanda riigi kodanik on omandanud kõrghariduse kahe aasta jooksul enne praktikaks lühiajalise Eestis töötamise registreerimise taotlemist või omandab kõrgharidust. Lisaks võib nõuda ka järgmisi tõendeid:

* tõend, et kolmanda riigi kodanikul on Eestis viibimise ajal piisavad vahendid praktika­kulude katmiseks;
* tõend, et kolmanda riigi kodanik on osalenud või osaleb keelekoolitusel, et omandada praktikaks vajalikud teadmised;
* tõend, et vastuvõttev üksus võtab vastutuse kolmanda riigi kodaniku eest kogu tema Eestis viibimise ajal, eelkõige tema elamis- ja majutuskulude eest;
* tõend, et kui kolmanda riigi kodanikku majutab Eestis viibimise ajal vastuvõttev üksus, vastab majutus Eestis kehtestatud tingimustele.

Seega tulenevad andmed, mille välismaalane ja tööandja peavad esitama teadustegevuseks või praktikaks lühiajaliselt Eestis töötamise registreerimise taotlemise korral, õpi- ja teadus­rände direktiivi (EL) 2016/801 artiklitest 10 ja 13.

1. Kui lühiajalise Eestis töötamise registreerimist taotletakse **hooajatööks**, kantakse LTR-i:
* andmed, et välismaalasega on sõlmitud tähtajaline tööleping või talle on tehtud töö­pakkumine;
* märge, et tegemist on hooajatööga;
* märge, et töö on tegevusalal, mis on kantud hooajast sõltuvate tegevusalade loetellu[[24]](#footnote-25);
* andmed välismaalase majutuse kohta;
* märge, et välismaalasel on tervisekindlustusleping, mis tagab tema haigusest või vigas­tusest tingitud ravikulude tasumise ajal, millal tal ei ole riiklikku ravikindlustust.

Hooajatöötajate direktiivi 2014/36/EL[[25]](#footnote-26) artikli 5 lõike 1 kohaselt tuleb hooajatööks lühi­ajalise Eestis töötamise registreerimise taotlemise korral esitada kehtiv tööleping või siduv tööpakkumine, milles on täpsustatud hooajatöö koht ja liik, töötamise kestus, töötasu, töö­tunnid nädalas või kuus, tasustatud puhkuse pikkus ning vajadusel muud asjakohased töö­tingimused ja võimalusel tööle asumise kuupäev. Lisaks tuleb esitada järgmised tõendid:

* tõend, et hooajatöötajal on ravikindlustus, või kui see on riigisiseses õiguses ette nähtud, tõend, et ta on taotlenud ravikindlustust, mis katab kõik üldiselt Eesti kodanike puhul kaetud riskid ja kehtib ajavahemikul, millal selline kindlustuskaitse ja õigus hüvitistele on ette nähtud Eestis töötamise korral;
* tõend, et hooajatöötajal on sobiv majutus või talle antakse sobiv majutus kooskõlas hoo­ajatöötajate direktiivi 2014/36/EL artikliga 20.

Seega tulenevad andmed, mille välismaalane ja tema tööandja peavad esitama hooajatööks lühiajalise Eestis töötamise registreerimise taotlemise korral, hooajatöötajate direktiivi 2014/36/EL artikli 5 lõikest 1.

1. Kui lühiajalise Eestis töötamise registreerimist taotletakse juhtivtöötaja, spetsialisti või praktikandina **ettevõtjasisese üleviimise eesmärgil** teise liikmesriigi ettevõtjasiseselt üleviidud töötaja elamisloa alusel ja kehtivusajal, kantakse LTR-i andmed töökoha kohta.

Ettevõtjasiseselt üleviidud töötajate direktiivi 2014/66/EL[[26]](#footnote-27) artikli 5 lõike 1 kohaselt peab ettevõtjasisese üleviimise eesmärgil juhtivtöötaja, spetsialisti või praktikandina lühiajalise Eestis töötamise registreerimise taotlemise korral esitama:

* tõendid, et vastuvõttev üksus ja kolmandas riigis asuv ettevõtja kuuluvad samasse ette­võtjasse või kontserni;
* tõendid, et välismaalane on vahetult enne üleviimise kuupäeva töötanud samas ette­võtjas või sama kontserni kuuluvas ettevõtjas juhtivtöötaja ja spetsialisti puhul vähemalt 3–12 kuud järjest ning praktikandi puhul vähemalt 3–6 kuud järjest;
* töölepingu ja vajadusel tööandja suunamiskirja, mis sisaldab:
1. üksikasju üleviimise kestuse ja vastuvõtva üksuse asukoha kohta;
2. tõendeid, et kolmanda riigi kodanik võtab vastu juhtivtöötaja, spetsialisti või praktikandi töökoha Eesti vastuvõtvas üksuses;
3. üleviimise ajal makstavat töötasu ja muid töötingimusi;
4. tõendeid, et kolmanda riigi kodanik saab pärast üleviimise lõppu naasta samasse ettevõtjasse või samasse kontserni kuuluvasse kolmandas riigis asuvasse üksusesse;
* tõendid, et kolmanda riigi kodanikul on vastuvõtvas üksuses, kuhu ta üle viiakse, juhtiv­töötaja või spetsialistina töötamiseks vajalik kvalifikatsioon ja kogemus või praktikan­dina töötamiseks nõutav akadeemiline kraad;
* tõendid, et kolmanda riigi kodanikul on ravikindlustus või ta taotleb seda.

Seega tulenevad andmed, mille välismaalane ja tema tööandja peavad esitama ettevõtja­sisese üleviimise eesmärgil lühiajalise Eestis töötamise registreerimise taotlemise korral, ettevõtjasiseselt üleviidud töötajate direktiivi 2014/66/EL artikli 5 lõikest 1.

1. Kui lühiajalise Eestis töötamise registreerimist taotletakse **renditööks**, kantakse LTR‑i:
* füüsilisest isikust kasutajaettevõtja ees- ja perekonnanimi ning registrikood või Eesti isikukood;
* juriidilisest isikust kasutajaettevõtja või vastuvõtva üksuse nimi ja registrikood;
* tööandja, kasutajaettevõtja või vastuvõtva üksuse põhitegevusala;
* märge, et tööandja tegutseb renditöö vahendajana;
* töötamise asukoha aadress;
* töötamise taotlemise alus VMS-i järgi;
* töötamise eest makstav brutotöötasu eurodes;
* selle töökoha nimetus, millel asub välismaalane tööle;
* töötamise planeeritav algus- ja lõppkuupäev.

VMS-i § 108 lõike 1 kohaselt keeldutakse lühiajalise Eestis töötamise registreerimisest, kui:

1. vähemalt üks tingimus, mis on registreerimiseks nõutav, ei ole täidetud;
2. välismaalasele makstav tasu ei vasta VMS-i tingimustele;
3. välismaalase suhtes kehtib sissesõidukeeld;
4. seda näeb ette rahvusvahelist sanktsiooni või Vabariigi Valitsuse sanktsiooni kehtestav õigusakt;
5. on kahtlus, et välismaalase Eestis töötamise eesmärk ei vasta tegelikule eesmärgile, või
6. välismaalane, tööandja, kasutajaettevõtja või vastuvõttev üksus on esitanud valeand­meid menetluses tähtsust omavate asjaolude kohta, on kasutanud pettust või on esitanud võltsitud dokumente.

Lisaks võib VMS-i § 108 lõike 11 kohaselt välismaalase Eestis töötamise registreerimisest keelduda, kui:

1. välismaalane, tööandja või kasutajaettevõtja on rikkunud VMS-i ja tema karistatus selle eest ei ole kustunud;
2. tööandjal või kasutajaettevõtjal on maksuvõlg ja see ei ole ajatatud;
3. algatatud on tööandja või kasutajaettevõtja likvideerimine, kohus on võtnud tööandja või kasutajaettevõtja pankroti avalduse menetlusse ja otsustanud ajutise halduri nimeta­mise, välja on kuulutatud tööandja või kasutajaettevõtja pankrot, tööandja või kasutaja­ettevõtja pankroti avalduse menetlus lõpeb raugemisega pankrotti välja kuulutamata või tööandjal või kasutajaettevõtjal puudub tegelik majandustegevus;
4. juriidilisest isikust tööandja või kasutajaettevõtja juhtorgani liikme, täisühingu osaniku või usaldusühingu täisosaniku või füüsilisest isikust tööandja või kasutajaettevõtja suhtes on kehtestatud ärikeeld;
5. välismaalase, tööandja või kasutajaettevõtja usaldusväärsuses on põhjust kahelda.

PPA vajab seega eelloetletud andmeid, et viia läbi renditööks lühiajalise Eestis töötamise registreerimise taotluse menetlusi ja kontrollida, kas välismaalane ja tema tööandja vastavad VMS-i tingimustele. Samuti vajab PPA neid andmeid, et viia läbi lühiajalise Eestis töötamise registreerimise kehtetuks tunnistamise menetlusi ja vormistada registreeringu lõppemist.

1. Kui lühiajalise Eestis töötamise registreerimist taotletakse **töötamiseks tippspetsialistina**, tehakse selle kohta LTR-i märge ja kantakse LTR-i andmed, kas äriühing alustab tegevust riigi või erainvesteeringu toel. VMS-i § 107 lõike 1 kohaselt tuleb üldjuhul maksta välis­maalasele lühiajalise Eestis töötamise ajal tasu, mis on vähemalt võrdne Statistikaameti viimati avaldatud Eesti aasta keskmise brutokuupalgaga. VMS-i § 106 lõike 3 kohaselt tuleb aga tippspetsialistile maksta erialase töö eest tasu, mis on vähemalt 1,5-kordne Eesti aasta keskmine brutokuupalk. Samuti kohalduvad tippspetsialistile muud soodsamad tingimused, näiteks ei kohaldata talle tingimust, et lühiajaliselt võib Eestis töötada kuni 365 päeva 455 järjestikuse päeva jooksul. Seega on andmed vajalikud, et PPA saaks otsustada, mis tingimused välismaalasele kohalduvad.
2. Kui lühiajalise Eestis töötamise registreerimist taotletakse **välislepingu alusel**, tuleb taotluses viidata välislepingu sättele. VMS-i § 106 lõike 2 kohaselt võib ilma töötamiseks antud tähtajalise elamisloata ja välislepingu tingimustel töötada Eestis lühiajaliselt välis­maalane, kellel on seaduslik alus Eestis ajutiseks viibimiseks ja kelle töötamine on enne tööle asumist registreeritud PPA-s. Seega on andmed vajalikud, et PPA saaks otsustada, mis tingimused välismaalasele kohalduvad.
3. Kui lühiajalise Eestis töötamise registreerimist taotletakse **töötamiseks iduettevõttes**, tuleb taotluses märkida iduettevõtte määratlusele vastavuse hindamise ekspertkomisjonile esitatud taotluse number. VMS-i § 107 lõike 12 punkti 12 kohaselt ei pea välismaalasele, kes taotleb lühiajalise Eestis töötamise registreerimist töötamiseks iduettevõttes, maksma tasu, mis on vähemalt võrdne Statistikaameti viimati avaldatud Eesti aasta keskmise bruto­kuupalgaga. Samuti ei kohaldata talle tingimust, et lühiajaliselt võib Eestis töötada kuni 365 päeva 455 järjestikuse päeva jooksul. Seega on andmed vajalikud, et PPA saaks otsustada, mis tingimused välismaalasele kohalduvad.
4. Kui lühiajalise Eestis töötamise registreerimist taotletakse **töötamiseks vaimuliku, nunna või mungana**, tuleb taotluses märkida, et usuline ühendus tagab välismaalase ülalpidamise Eestis. VMS-i § 107 lõike 12 punkti 8 kohaselt ei pea välismaalasele, kes on vaimulik, nunn või munk ja kelle kutsub Eestisse usuline ühendus, maksma tasu, mis on vähemalt võrdne Statistikaameti viimati avaldatud Eesti aasta keskmise brutokuupalgaga, tingimusel, et kutse on kooskõlastatud Siseministeeriumiga. Seega on andmed vajalikud, et PPA saaks otsustada, mis tingimused välismaalasele kohalduvad.
* **ETR-i andmekoosseis**
1. Isikuandmed:
* ees- ja perekonnanimi ning eelmised nimed;
* Eesti isikukood, kui see on olemas, ja sünniaeg;
* sugu;
* kodakondsus ja eelmised kodakondsused;
* kontaktandmed:
* kontaktaadress Eestis ja elukoha aadress Eestis, kui elukoha aadress erineb kontakt­aadressist;
* kontaktaadress välisriigis;
* e-posti aadress;
* telefoninumber;
* emakeel;
* isanimi;
* sünniriik;
* rahvus.
1. Isikut tõendava dokumendi andmed:andmed välismaalase välisriigi reisidokumendi kohta, sealhulgas väljaandja (riik ja asutus), liik, number, väljaandmise kuupäev ja kehtivuse lõppkuupäev.
2. Biomeetrilised andmed:foto või näokujutis, sõrmejäljekujutised ja allkirjanäidis.

PPA vajab välismaalase isikuandmeid, isikut tõendava dokumendi andmeid ja biomeetrilisi andmeid, et viia läbi elamisloa või selle pikendamise taotluse ja elamisloa kehtetuks tunnistamise menetlusi. Andmed on vajalikud, et tuvastada välismaalase isik või kontrollida tema isikusamasust ning veenduda, et välismaalane vastab VMS-i tingimustele ja puudub alus keelduda elamisloa andmisest või selle pikendamisest või tunnistada elamisluba kehtetuks.

Elamisloa andmise või pikendamise korral väljastatakse välismaalasele elamisloakaart, mis on isikut tõendav dokument isikut tõendavate dokumentide seaduse tähenduses. Kohustus biomeetrilisi andmeid dokumendi väljaandmisel töödelda tuleneb Euroopa Liidu õigusest[[27]](#footnote-28). Sõrmejälgede võtmise kohustust ja selle mõju on käsitletud isikut tõendavate dokumentide seaduse ja teiste seaduste muutmise seaduse eelnõu seletuskirjas[[28]](#footnote-29) ja siseministri 12. augusti 2021. aasta määruse nr 20 „Siseministri määruste muutmine seoses isikut tõendava dokumendi menetluses kogutavate andmete täpsustamisega“ eelnõu seletuskirjas[[29]](#footnote-30). Juhul, kui välismaalaselt ei ole võimalik sõrmejälgi võtta, näiteks kui sõrmed puuduvad, kantakse ETR-i andmed sõrmejälgede võtmise võimatuse kohta (vt ka alapunkt 6).

1. Elamisloa ja elamisõiguse andmed:
* elamisloa taotlemise või selle pikendamise alus ja soovitud tähtaeg;
* andmed elamisloa või elamisõiguse omamise kohta teistes riikides, sealhulgas riik, liik ja kehtivusaeg;
* elamisloa või elamisõiguse taotlemise alus ja soovitud tähtaeg;
* välismaalase elamisloa või elamisõiguse andmed teises riigis.

VMS-i §-s 118 on loetletud tähtajalise elamisloa andmise alused. Selle võib anda:

* elama asumiseks abikaasa või registreeritud elukaaslase juurde;
* elama asumiseks lähedase sugulase juurde;
* õppimiseks;
* töötamiseks;
* ettevõtluseks;
* kriminaalmenetluses osalemiseks;
* kaaluka riikliku huvi korral;
* välislepingu alusel;
* püsivalt Eestisse elama asumiseks.

Tähtajalise elamisloa taotlemise alus on oluline taotluses märkida, et PPA saaks kontrollida aluse olemasolu ning olenevalt alusest vajalike andmete ja dokumentide olemasolu ning veenduda, et välismaalane vastab VMS-i tingimustele ja puudub alus keelduda elamisloa andmisest või selle pikendamisest. Samuti on eluloolisi andmeid vaja töödelda, et viia läbi tähtajalise elamisloa kehtetuks tunnistamise menetlusi.

1. Eluloolised andmed:
* perekonnaseis;
* hariduse andmed;
* õppimise ja töötamise ning muude oluliste asjaolude andmed;
* kriminaalkorras karistatus;
* ajateenistuses, relvajõududes, kaadrisõjaväelasena või luure- või julgeolekuteenistuses teenimise ja töötamise andmed, väljaspool Eestit sõjaväelises operatsioonis osalemise andmed ning riiklikus või mitteriiklikus relvastatud organisatsioonis või üksuses teenimise ja töötamise andmed;
* kuritegelikku või terroristlikku ühendusse või äärmusrühmitusse kuulumise andmed, terroristliku ühenduse või äärmusrühmituse kontrolli all oleval alal viibimise andmed, tulirelva või lõhkematerjaliga kokku puutumise andmed ning inimsusevastase kuriteo või sõjakuriteo toimepanemise andmed;
* andmed rahvusvahelise abiprogrammi kaudu välisriigis elamispinna saamise kohta või Eestist lahkumiseks toetuse saamise kohta;
* andmed, kas välismaalane on kantud „Eesti Vabariigi ja Vene Föderatsiooni vahelise kokkuleppe Vene Föderatsiooni relvajõudude pensionäride sotsiaalsete tagatiste küsimustes Eesti Vabariigi territooriumil“ artikli 2 punktis 3 märgitud, täpsustatud ja Eesti aktsepteeritud nimekirja;
* andmed, kas välismaalane on Euroopa Liidu kodaniku perekonnaliige;
* ülalpidamise ja legaalse sissetuleku andmed;
* andmed teises liikmesriigis rahvusvahelise kaitse saamise kohta, seal­hulgas riik ja kaitse andmise kuupäev;
* muu taotlusega seotud oluline teave, mida välismaalane peab oluliseks esitada.

Kui välismaalane taotleb tähtajalist elamisluba või selle pikendamist või pikaajalise elaniku elamisluba või selle taastamist, kantakse ETR-i tema lähedaste sugulaste ja perekonna­liikmete kohta:

* suhe välismaalasega;
* abikaasa puhul välisriigis sõlmitud abielu aeg ja koht;
* registreeritud elukaaslase puhul välisriigis kooselu registreerimise aeg ja koht;
* ees- ja perekonnanimi;
* sugu;
* Eesti isikukood või sünniaeg;
* kodakondsus või kodakondsused;
* sünniriik;
* kontaktandmed (kontaktaadress, e-posti aadress ja telefoninumber).

Kui välismaalane teenib või on teeninud välisriigi relvajõududes, sealhulgas kaadrisõja­väelasena, või luure- või julgeolekuteenistuses või osaleb või on osalenud sõjaväelises operatsioonis väljaspool Eestit, kantakse lisaks eelloetletud andmetele ETR-i:

* andmed õppimise kohta sõjaväelistes erikoolides ja -kursustel, sealhulgas kooli või kursuse nimetus, eriala, kooli aadress ja õppimise aeg;
* andmed teise riigi territooriumil sõjaväelises operatsioonis osalemise kohta, sealhulgas riik, ameti- või töökoht, osalemise aeg ja ülesanne;
* teenistus- või töökäigu kirjeldus, sealhulgas asutus, aadress, sõjaväeosa number, ameti- või töökoht, ülesanne, tegevussuund, väeliik ja teenistuse või töötamise aeg.

VMS-i §-s 123 on sätestatud tähtajalise elamisloa andmisest keeldumise üldalused:

1. elamisloa andmise alus on ära langenud;
2. välismaalane ei vasta elamisloa andmise tingimustele;
3. elamisloa taotlus ei ole põhjendatud;
4. elamisloa taotluse kohta otsuse tegemise ajaks on sisserände piirarv täitunud;
5. välismaalane on võtnud kohustuse Eestist lahkuda, saanud rahvusvahelise abiprogram­mi kaudu elamispinna välismaal või saanud Eestist lahkumiseks toetust või
6. seda näeb ette rahvusvahelist sanktsiooni või Vabariigi Valitsuse sanktsiooni kehtestav õigusakt.

VMS-i §-s 124 on sätestatud tähtajalise elamisloa andmisest keeldumise alused avaliku korra ja riigi julgeoleku tagamise ning rahvatervise kaitse kaalutlustel.

Lõike 1 kohaselt võib tähtajalise elamisloa andmisest keelduda, kui:

1. on alust arvata, et välismaalase Eestisse saabumine või Eestis viibimine võib ohustada avalikku korda;
2. välismaalase suhtes esineb mõni sissesõidukeelu kohaldamise aluseks olev asjaolu;
3. on alust arvata, et välismaalase Eestis viibimine võib ohustada kõlblust või teiste isikute õigusi või huve;
4. on alust arvata, et välismaalase Eestis viibimine võib ohustada rahvatervist;
5. välismaalast on karistatud süüteo eest;
6. välismaalane on rikkunud välismaalase Eestisse saabumise, Eestis ajutise viibimise, Eestis elamise, Eestist lahkumise, Eestis töötamise või riigipiiri või ajutise kontrolljoone ületamise tingimusi;
7. välismaalane on rikkunud välismaalasele rahvusvahelise kaitse andmise seaduse § 11 lõikes 1 või §-s 741 kehtestatud kohustust[[30]](#footnote-31);
8. on alust arvata, et välismaalase elamisloa taotlemise tegelik eesmärk ei vasta väidetud eesmärgile;
9. on alust arvata, et välismaalane ei lahku viibimisaluse lõppedes Eestist, või
10. välismaalasel on tema Eestis viibimise või Eestist lahkumise kulud tasumata.

Lõike 2 kohaselt keeldutakse tähtajalise elamisloa andmisest, kui:

1. välismaalane on esitanud võltsitud dokumente või valeandmeid menetluses tähtsust omavate asjaolude, sealhulgas oma varasema tegevuse kohta viisa, elamisloa või tööloa taotlemisel, elamisloa või tööloa pikendamise taotlemisel või Eesti kodakondsuse või Eesti kodaniku isikut tõendava dokumendi taotlemisel;
2. välismaalane on rikkunud VMS-i §-s 11 kehtestatud kohustust[[31]](#footnote-32);
3. välismaalase tegevus on olnud suunatud või on suunatud või on põhjendatud alus arvata, et see on olnud või on suunatud Eesti riigi ja tema julgeoleku vastu;
4. välismaalane on õhutanud või õhutab või on põhjendatud alus arvata, et ta on õhutanud või õhutab või võib õhutada rahvuslikku, rassilist, usulist või poliitilist vihkamist või vägivalda;
5. välismaalane on teeninud kaadrisõjaväelasena välisriigi relvajõududes, sealt reservi arvatud või erru läinud;
6. välismaalane on välisriigi relvajõududes tegevteenistuses või lepingulises teenistuses;
7. välismaalane on toime pannud kuriteo, mille eest on talle mõistetud üle üheaastane vangistus, ja tema karistatus ei ole kustunud;
8. välismaalast on karistatud Eestis riigivastase tahtliku kuriteo eest ja tema karistatus ei ole kustunud;
9. välismaalast on kriminaalkorras korduvalt karistatud tahtlike kuritegude eest;
10. välismaalase kohta on andmeid või on põhjendatud alus arvata, et ta kuulub kuri­tegelikku ühendusse või on seotud narkootikumide, psühhotroopsete ainete või isikute ebaseadusliku toimetamisega üle riigipiiri või ajutise kontrolljoone või kuulub terrorist­likku ühendusse, või ta on toime pannud või on põhjendatud alus arvata, et ta võib toime panna terrorikuriteo, või ta on seotud terrorikuriteo rahastamise või toetamise või raha­pesuga;
11. välismaalane töötab või on põhjendatud alus arvata, et ta töötab välisriigi luure- või julgeolekuteenistuses, või ta on olnud või on põhjendatud alus arvata, et ta on olnud välisriigi luure- või julgeolekuteenistuses, ning tema vanus, auaste või muud asjaolud ei välista tema kutsumist teenistusse välisriigi julgeoleku- või relvajõududesse või teistesse relvastatud formeeringutesse;
12. välismaalane on saanud või on põhjendatud alus arvata, et ta on saanud eriväljaõppe või eriettevalmistuse dessantoperatsioonideks või diversiooni või sabotaaži alal või muu eriväljaõppe, mille käigus omandatud teadmisi ja oskusi saab vahetult rakendada illegaalsete relvaformeeringute ülesehitamisel või väljaõppel;
13. välismaalane on osalenud või on põhjendatud alus arvata, et ta on osalenud karistus­operatsioonides tsiviilelanikkonna vastu, või
14. on põhjendatud alus arvata, et välismaalane on toime pannud inimsusevastaseid kuri­tegusid või sõjakuritegusid.

Eluloolisi andmeid küsitakse, et kindlaks teha, kas esineb elamisloa või selle pikendamisest keeldumise aluseid. Elulooliste andmete töötlemine on vajalik, et PPA saaks elamisloa või selle pikendamise taotluse menetlemisel arvesse võtta kõiki tähtsust omavaid asjaolusid ning teha õige ja kaalutlusvigadeta otsuse. Samuti on eluloolisi andmeid vaja töödelda, et viia läbi elamisloa kehtetuks tunnistamise menetlusi.

1. Terviseseisundi andmed

VMS-i § 277 lõike 1 kohaselt ei võeta välismaalaselt sõrmejälgi juhul, kui:

1. tal puuduvad kõik sõrmed;
2. tema terviseseisund ei võimalda seda teha või
3. sõrmejälgi ei võeta viisaeeskirja[[32]](#footnote-33) või VMS-i § 101 lõike 1 punkti 6 või 7, § 224 lõike 1 punkti 3 või 4, § 250 lõike 2 punkti 6 või 7 või § 268 lõike 1 punkti 2 või 3 alusel.

Sama paragrahvi lõike 2 kohaselt peab välismaalane tõendama, et tema terviseseisund ei võimalda sõrmejälgi anda.

Siseministri 12. jaanuari 2017. aasta määruse nr 7 „Tähtajalise elamisloa ja selle pikendami­se ning pikaajalise elaniku elamisloa ja selle taastamise taotlemise kord ning legaalse sissetuleku määrad“ (edaspidi alapunktis 6 *määrus nr 7*) § 4 lõikes 1 on sätestatud, et kui tähtajalise elamisloa või selle pikendamise või pikaajalise elaniku elamisloa või selle taastamise taotlejalt ei ole terviseseisundi tõttu ajutiselt võimalik üheltki sõrmelt sõrmejälge võtta või taotleja püsiv terviseseisund ei võimalda sõrmejälgi võtta, peab ta taotlusele lisama oma raviarsti väljastatud isikut tõendavate dokumentide seaduse alusel valdkonna eest vastutava ministri määrusega kehtestatud tõendi oma terviseseisundist tingitud sõrme­jälgede võtmise võimatuse kohta. Eesti välisesinduses esitatud taotlusele võib taotleja lisada välisriigi arsti tõendi.

VMS-i § 150 lõike 1 punkti 2 kohaselt võib täisealisele lapsele anda tähtajalise elamisloa elama asumiseks Eestis elava vanema juurde, kui laps ei ole terviseseisundi või puude tõttu suuteline iseseisvalt toime tulema. Määruse nr 7 § 10 lõike 3 kohaselt tuleb sellisel juhul esitada ka pädeva asutuse väljaantud dokument, mis tõendab, et taotleja ei ole tervise­seisundi või puude tõttu suuteline iseseisvalt toime tulema. Kui taotletakse samal alusel tähtajalise elamisloa pikendamist, tuleb määruse nr 7 § 30 lõike 1 punkti 4 kohaselt samuti esitada pädeva asutuse väljaantud dokument, mis tõendab, et taotleja ei ole terviseseisundi või puude tõttu suuteline iseseisvalt toime tulema.

VMS-i § 150 lõike 1 punkti 3 kohaselt võib anda tähtajalise elamisloa elama asumiseks Eestis elava täisealise lapse või lapselapse juurde, kui vanem või vanavanem vajab hooldust ja on täidetud muud VMS-i tingimused. Määruse nr 7 § 11 lõike 1 punkti 4 kohaselt tuleb sellisel juhul esitada ka tähtajalise elamisloa taotleja terviseseisundit tõendav dokument, kui hooldusvajadus tuleneb terviseseisundist.

Välismaalase terviseseisundi andmed tuleb esitada vaid juhul, kui VMS-s on nähtud ette terviseseisundipõhine erand. Seega on terviseseisundi andmete töötlemine vajalik, et PPA saaks võtta elamisloa või selle pikendamise taotluse menetlemisel arvesse kõiki tähtsust omavaid asjaolusid ning teha õige ja kaalutlusvigadeta otsuse.

1. Alaealise isiku seadusliku esindaja andmed: ees- ja perekonnanimi, Eesti isikukood või sünniaeg ning juriidilisest isikust eestkostja puhul nimi ja registrikood.
2. Kutsuja esindaja andmed, kui taotletakse tähtajalist elamisluba või selle pikendamist:
* kriminaalmenetluses osalemiseks: taotluse esitanud prokuröri ees- ja perekonnanimi, ametinimetus ning kontaktandmed (kontaktaadress, e-posti aadress ja telefoninumber);
* töötamiseks: juriidilisest isikust tööandja:
* esindaja ees- ja perekonnanimi, Eesti isikukood või sünniaeg ja esindusõiguse alus;
* kontaktisiku ees- ja perekonnanimi, e-posti aadress ning telefoninumber;
* õppimiseks: õppeasutuse või üliõpilasorganisatsiooni:
* esindaja ees- ja perekonnanimi;
* kontaktisiku ees- ja perekonnanimi.

VMS-i § 23 lõike 1 kohaselt võib VMS-i menetlustoiminguid teha esindaja kaudu, kui VMS-s ei ole sätestatud teisiti. Lõike 2 kohaselt peab haldusorgan tuvastama esindaja isiku või kontrollima tema isikusamasust. Lõike 3 kohaselt on esindaja kohustatud esindusõigust tõendama ja haldusorgan tuvastab tema esindusõiguse.

Seega on esindaja andmete töötlemine vajalik, et PPA-l oleks võimalik VMS-i menetlus­toimingud korrektselt teha ja esindaja kasutamise korral tuvastada nii esindaja isik kui ka tema esindusõigus. PPA vajab esindaja andmeid, et viia läbi tähtajalise elamisloa andmise, pikendamise või kehtetuks tunnistamise menetlusi. Kutsuja ja tema esindaja andmed on vajalikud, et PPA saaks kontrollida, kas välismaalase tähtajalise elamisloa taotlusele lisatud kutse on allkirjastanud pädev isik ehk juriidilise isiku juhatuse liige või liikmed või juhatuse lepinguline esindaja. See on oluline seetõttu, et välismaalase kutsujale kaasnevad välis­maalase Eestisse elama, tööle või õppima asumise korral kohustused ja vastutus. Samuti on esindaja andmed vajalikud veendumaks, et ei esine tähtajalise elamisloa andmisest või pikendamisest keeldumise või selle kehtetuks tunnistamise aluseid.

1. Kohanemisprogrammi suunamise ja selles osalemise andmed:
* kohanemisprogrammi suunamise aeg;
* uuesti kohanemisprogrammi suunamise aeg;
* kohanemisprogrammis osalemise sooviavalduse registreerimise aeg;
* kohanemisprogrammis mitteosalemise sooviavalduse registreerimise aeg;
* kohanemisprogrammi moodulites ja keeleõppes osalemise õiguse andmed;
* kohanemisprogrammi moodulites ja keeleõppes osalemise ja mitteosalemise ning nende läbimise andmed ning nendes osalemise ja nende läbimise aeg.

VMS-i § 1211 kohaselt suunab PPA välismaalase, kellele on antud elamisluba või kelle elamisluba on pikendatud, osalema kohanemisprogrammis. Kuna kohanemisprogrammi läbimine on välismaalasele kohustuslik, peab PPA-l olema võimalik pidada arvestust selle üle, kuidas välismaalane oma kohustust täidab.

**Täiendatakse MIGIS-e andmekoosseisu**

MIGIS-e andmekoosseisu lisatakse välismaalase biomeetrilised andmed. Need võimaldavad välismaalast tõhusalt tuvastada või veenduda tema isikusamasuses.

Isikut tõendavate dokumentide seaduse §-s 155 on sätestatud automaatse biomeetrilise isiku­tuvastuse süsteemi andmekogu (edaspidi *ABIS*) andmete töötlemise põhimõtted, sealhulgas nähtud ette, mis on isiku tuvastamine ja isikusamasuse kontrollimine ning mis tüüpi päringuid saab nendeks ABIS‑sse teha. Samuti on nimetatud, millistel juhtudel võib ABIS-e andmeid isiku tuvastamiseks ja isikusamasuse kontrollimiseks töödelda. VMS-s on ABIS-t reguleeritud §-s 2794. Selle lõike 1 kohaselt on ABIS-e eesmärk VMS-i tähenduses töödelda viisa­menetluses, lühiajalise Eestis töötamise registreerimisel ning elamisloa ja tööloa menetluses võetud biomeetrilisi andmeid isiku tuvastamiseks ja isikusamasuse kontrollimiseks. VMS-i § 272 lõike 2 kohaselt on biomeetrilised andmed VMS-i tähenduses näokujutis, sõrme­jäljekujutised, allkiri või allkirjakujutis ja silmaiirisekujutised.

VMS-i § 2971 lõike 1 kohaselt on MIGIS-e eesmärk tagada avalik kord ja riigi julgeolek välis­maalase Eestis ajutise viibimise, Eestis elamise ja töötamise ning Eestist eemalviibimise asjaolude üle riikliku järelevalve teostamise kaudu. Isiku tuvastamisel veendub PPA, et isik on see, kes ta väidab ennast olevat. Isikusamasuse kontrollimisel võrreldakse isikut ja tema isikut tõendavat dokumenti. Välismaalasel peab olema Eestis viibimiseks õiguslik alus ja dokument. Kui välismaalane taotleb Eestis viibimiseks viisat, lühiajalise Eestis töötamise registreerimist või elamisluba, peab ta andma sõrmejäljed ja esitama PPA-le ka foto või tegema selle PPA teeninduse digikioskis.

Välismaalase biomeetrilisi andmeid hoitakse ABIS-s. VMS-i § 296 lõike 1 kohaselt on PPA‑l, KAPO-l ja töötukassal õigus teostada riiklikku järelevalvet välismaalase Eestis ajutise viibi­mise, Eestis elamise ja Eestis töötamise ning Eestist eemalviibimise asjaolude üle. Kui järele­valves tekib vajadus välismaalase isik tuvastada või tema isikusamasust kontrollida, on ots­tarbekas teha seda kaasaegsete infotehnoloogiliste lahenduste abil. Et isiku tuvastamiseks või isikusamasuse kontrollimiseks saaks kasutada järelevalveks ettenähtud andmekogu, tuleb täiendada MIGIS-e andmekoosseisu ja sätestada, et sellesse kantakse ka välismaalase bio­meetrilised andmed.

**Kehtestatakse VMS-s viisaregistri andmekoosseis**

1. Isikuandmed:
* üldandmed:
* ees- ja perekonnanimi, sealhulgas varasemad perekonnanimed;
* isikukood või selle puudumise korral sünniaeg;
* sugu;
* praegune kodakondsus ja kodakondsus sündimisel, kui see erineb praegusest;
* kontaktandmed (aadress, e-posti aadress, telefoninumber ja sotsiaalmeediakontod);
* emakeel;
* sünnikoht;
* isanimi;
* perekonnaseis;

Alaealise taotleja puhul kantakse viisaregistrisse ka seadusliku esindaja andmed: vanema õigustega isiku või seadusliku eestkostja ees- ja perekonnanimi, aadress, kui see erineb taotleja omast, ning kodakondsus.

1. Reisidokumendi andmed: reisidokumendi liik, number, väljaandmise kuupäev, kehtivuse lõppkuupäev ja väljaandja (riik ja asutus).
2. Eluloolised andmed:
* elukutse, kellena välismaalane töötab;
* välisriigi tööandja nimi, aadress ja telefoninumber;
* üliõpilase ja õpilase puhul õppeasutuse nimi ja aadress.

Viisa taotleja Euroopa Liidu, Euroopa Majanduspiirkonna liikmesriigi või Šveitsi Konföde­ratsiooni kodanikust perekonnaliikme kohta kantakse viisaregistrisse lisaks:

* ees- ja perekonnanimi;
* sünniaeg;
* kodakondsus;
* sugulusside Euroopa Liidu, Euroopa Majanduspiirkonna liikmesriigi või Šveitsi Konfö­deratsiooni kodanikuga.
1. Külastatava isiku andmed:
* reisi- ja elamiskulude kandja nimi;
* Eestis või muus Schengeni konventsiooni liikmesriigis elava külastatava eraisiku või ettevõtja ning sealse kontaktisiku ees- ja perekonnanimi, aadress, e-posti aadress ning telefoni- ja faksinumber.
1. Reisi ja viibimise andmed:
* reisikulude katmise andmed;
* hotelli või ajutise majutuskoha nimi ja aadress, telefoni- ja faksinumber ning e-posti aadress;
* elukohariiki tagasipöördumise loa olemasolu, kui välismaalane elab muus riigis kui kodakondsusjärgses riigis, ning selle loa number ja kehtivusaeg;
* Eestis või teises Schengeni konventsiooni liikmesriigis varasema viibimise andmed;
* taotletava viisa liik, reisi eesmärk, viisa soovitav algus- ja lõppkuupäev ning kavandata­va viibimise kestus päevades.

Viisaeeskirja artikli 11 lõike 1 kohaselt esitab välismaalane viisaeeskirja I lisa vormi kohase allkirjastatud taotluse. Taotluses tuleb esitada alapunktides 1–4 loetletud andmed. Alaealine esitab sama vormi kohase taotluse, mille on allkirjastanud alaliste või ajutiste vanema õigustega isik või seaduslik eestkostja. Lisaks on viisaeeskirja II lisas mitteammendav loetelu lisadokumentidest, mida võib taotlejalt küsida:

* reisi eesmärgiga seotud dokumendid;
* dokumendid, mis võimaldavad hinnata taotleja kavatsust Schengeni alalt lahkuda;
* taotleja perekonnaga seotud dokumendid.

Seega tuleneb andmekoosseis ennekõike Euroopa Liidu õigusest.

1. Biomeetrilised andmed:
* foto ja sõrmejäljekujutised ning sõrmejälgede võtmise kuupäev;
* Schengeni viisa taotlemise korral varasema sõrmejälgede võtmise kuupäev, kui see on asjakohane.

Viisaeeskirja artikli 13 lõike 1 kohaselt kogutakse andmeid viisa või viibimisaja pikendami­se taotleja biomeetriliste tunnuste kohta, mille hulka kuuluvad foto ja kümme sõrmejälge, kooskõlas Euroopa Nõukogu inimõiguste ja põhivabaduste kaitse konventsioonis, Euroopa Liidu põhiõiguste hartas ja Ühinenud Rahvaste Organisatsiooni lapse õiguste konventsioo­nis sätestatud kaitsemeetmetega. Sama artikli lõike 3 kohaselt kopeeritakse varasema taotluse menetlemisel võetud sõrmejäljed uude taotlusse, kui need sisestati esimest korda viisainfosüsteemi (edas­pidi *VIS*) vähem kui 59 kuud enne uue taotluse esitamist. Seega tuleneb biomeetriliste andmete kogumise kohustus Euroopa Liidu õigusest.

1. D-viisa puhul lisaandmed:
* taotleja elulookirjeldus, millest nähtuvad andmed töötamise, õppimise, keeleoskuse ja muude oluliste asjaolude kohta;
* kriminaalkorras karistamist tõendav dokument, kui taotlejat on kriminaalkorras karista­nud välisriigi õiguskaitseorgan;
* andmed, kas taotlejal on lähedasi sugulasi või perekonnaliikmeid;
* abikaasa puhul välisriigis sõlmitud abielu aeg ja koht;
* registreeritud elukaaslase puhul välisriigis kooselu registreerimise aeg ja koht;
* lähedase sugulase või perekonnaliikme ees- ja perekonnanimi, sünniaeg või isikukood, sugu ning kontaktandmed (kontaktaadress, e-posti aadress ja telefoninumber);
* lähedase sugulase või perekonnaliikme sünniriik;
* andmed, kas taotleja teenib või on teeninud välisriigi relvajõududes kohustuslikus aja­teenistuses või kaadrisõjaväelasena või kuulub välisriigi relvajõudude reservi, osaleb või on osalenud sõjaväelises operatsioonis väljaspool Eestit või töötab või on töötanud luure- või julgeolekuteenistuses või teinud nendega koostööd või olnud seotud muul viisil või töötab või on töötanud riiklikus või mitteriiklikus relvastatud organisatsioonis või üksuses;
* andmed, kas taotleja kuulub või on kuulunud kuritegelikku ühendusse, terroristlikku ühendusse või äärmusrühmitusse või omab või on omanud kontakti sellesse kuuluva või kuulunud isikuga, viibib või on viibinud terroristliku ühenduse või äärmusrühmituse kontrolli all oleval alal, puutub või on puutunud kokku tulirelva või lõhkematerjaliga või oskab neid käsitseda või on pannud toime inimsusevastase kuriteo või sõjakuriteo veendumuste alusel.

VMS-i § 52 lõike 1 punkti 7 kohaselt on viibimisaja ennetähtaegse lõpetamise üks alus, et välismaalane võib kujutada ohtu liikmesriigi avalikule korrale, julgeolekule, rahvus­vahelistele suhetele või rahvatervisele. Sama paragrahvi lõike 4 kohaselt kohaldatakse seda alust viibimisaja ennetähtaegse lõpetamise alusena eelkõige, kui välismaalast on karistatud süüteo eest või esineb mõni sissesõidukeelu kohaldamise aluseks olev asjaolu.

VMS-i § 65 lõike 2 kohaselt keeldutakse D-viisa andmisest, kui:

1. välismaalasel puudub kehtiv reisidokument;
2. välismaalase reisidokument või selle kanded on võltsitud;
3. on alust arvata, et välismaalase väidetav reisi eesmärk ei vasta tegelikule eesmärgile;
4. välismaalasel puuduvad piisavad elatusvahendid, arvestades Eestis viibimise kestust ja olemust, või päritolu- või transiidiriiki naasmiseks vajalikud vahendid;
5. välismaalasele kehtib Eesti kohaldatud sissesõidukeeld või Euroopa Liidu ühtsesse viisaruumi kuuluva liikmesriigi kohaldatud ja Schengeni konventsiooni kohaselt Schengeni infosüsteemi kantud Schengeni sissesõidukeeld;
6. seda näeb ette rahvusvahelist sanktsiooni või Vabariigi Valitsuse sanktsiooni kehtestav õigusakt;
7. välismaalane võib kujutada ohtu avalikule korrale, riigi julgeolekule, rahvusvahelistele suhetele või rahvatervisele;
8. on põhjendatud alus kahelda välismaalase esitatud lisadokumentide ehtsuses või nende sisu õigsuses, tema avalduste usaldusväärsuses või tema kavatsuses lahkuda Eestist enne D-viisa kehtivusaja lõppu;
9. on põhjendatud alus kahelda selle tööandja, õppeasutuse, praktika võimaldaja või muu isiku usaldusväärsuses, kelle juurde välismaalane tuleb, või
10. vähemalt üks tingimus, mis on viisa andmiseks nõutav, ei ole täidetud.

Väljasõidukohustuse ja sissesõidukeelu seaduse § 29 kohaselt võidakse sissesõidukeeldu kohaldada, kui:

1. on põhjendatud alus arvata, et välismaalase Eestis viibimine võib ohustada Eesti Vaba­riigi, teise liikmesriigi, Schengeni konventsiooni liikmesriigi või Põhja-Atlandi Lepingu Organisatsiooni liikmesriigi julgeolekut, avalikku korda või teiste isikute tervist;
2. välismaalase kohta on andmeid või on põhjendatud alus arvata, et ta kuulub kuri­tegelikku ühendusse või on seotud narkootikumide, psühhotroopsete ainete või isikute ebaseadusliku toimetamisega üle riigipiiri või ajutise kontrolljoone või kuulub terrorist­likku ühendusse, või ta on toime pannud või on põhjendatud alus arvata, et ta võib toime panna terrorikuriteo, või ta on seotud terrorikuriteo rahastamise või toetamise või raha­pesuga;
3. välismaalane töötab või on olnud välisriigi luure- või julgeolekuteenistuses või on või on olnud sellega seotud või on põhjendatud alus arvata, et ta töötab või on olnud välis­riigi luure- või julgeolekuteenistuses või on või on olnud sellega seotud;
4. välismaalane on saanud või on põhjendatud alus arvata, et ta on saanud eriväljaõppe või eriettevalmistuse dessantoperatsioonideks või diversiooni või sabotaaži alal või muu eriväljaõppe, mille käigus omandatud teadmisi ja oskusi saab vahetult rakendada illegaalsete relvaformeeringute ülesehitamisel või väljaõppel;
5. välismaalane õhutab või on põhjendatud alus arvata, et ta võib õhutada Eestis või välis­riigis rahvuslikku, rassilist, usulist või poliitilist vihkamist;
6. välismaalast on karistatud või on põhjendatud alus arvata, et teda on karistatud raske inimsusevastase või sõjakuriteo eest, sõltumata karistatuse kustumisest või kustutami­sest või karistusregistrist karistusandmete kustutamisest;
7. on andmeid või on põhjendatud alus arvata, et välismaalane on osalenud või aidanud kaasa välisriigis inimõiguste rikkumisele, mis on endaga kaasa toonud isiku surma, raske tervisekahjustuse, alusetu süüdimõistmise kuriteos poliitilistel motiividel või muu raske tagajärje;
8. välismaalast on karistatud Eestis või välisriigis toime pandud tahtliku kuriteo või muu õiguserikkumise eest ja karistatus ei ole kustunud ega kustutatud või karistusandmed ei ole karistusregistrist kustutatud;
9. välismaalane on rikkunud välismaalase Eestis viibimist või riigipiiri ületamist regulee­rivaid õigusakte;
10. välismaalane on esitanud valeandmeid või võltsitud dokumendi Eestis viibimise seadus­liku aluse või selle pikendamise, Eesti kodakondsuse, rahvusvahelise kaitse või isikut tõendava dokumendi taotlemisel;
11. välismaalasel on täitmata kohustusi Eesti riigi, riigiasutuse või kohaliku omavalitsuse üksuse ees.

Alapunktis 7 loetletud andmeid on vaja töödelda, et kindlaks teha, kas esineb viisa andmisest või viibimisaja pikendamisest keeldumise või viisa tühistamise või kehtetuks tunnistamise aluseid.

**Sätestatakse viisaregistri, LTR-i ja ETR-i andmete säilitamise tähtajad seaduse tasandil**

Justiitsministeeriumi analüüsi kohaselt peab andmekogu isikuandmete säilitamise tähtaja sätes­tama seadusandja. Tähtaega võib määrusega täpsustada, sealhulgas lühendada, kui andmekogu asutavas seaduses on selleks volitus.[[33]](#footnote-34) Seega tuuakse viisaregistri, LTR-i ja ETR-i andmete säilitamise tähtaeg põhimäärusest seaduse tasandile, nähes ette, et andmeid säilitatakse:

1. viisaregistris kõige kauem 60 aastat;
2. LTR-s kõige kauem 25 aastat ja
3. ETR-s alaliselt.

Andmete säilitamise tähtaegu täpsustatakse vajadusel andmekogu põhimääruses.

Viisaregistri, LTR-i ja ETR-i andmete säilitamise maksimaalse tähtaja määramisel on lähtutud põhimõttest, et andmekogude pidamise eesmärk on tagada avalik kord ja riigi julgeolek. Lisaks on viisaregistri andmete säilitamise maksimaalse tähtaja määramisel arvestatud, et VIS-s säilitatakse andmeid viis aastat viisa kehtivusaja lõppemisest või selle pikendamisest arvates. See tähendab viieaastase mitmekordse viisa puhul minimaalselt kümneaastast säilitustähtaega.

1. **Viisaregistri andmeid säilitatakse kõige kauem 60 aastat.** See hõlmab ka aega, millal andmed on kantud arhiivi. Viisaregistri andmete maksimaalne 60-aastane säilitustähtaeg on optimaalne, et ühelt poolt arvestada riigi huve avaliku korra ja julgeoleku kaitsmisel ning teisalt ei riivata ebaproportsionaalselt sellise välismaalase eraelu, kellel ei ole asjaomase kohtupraktika kohaselt subjektiivset õigust Eestisse saabuda ja kes peab viisataotluse esitamisel arvestama, et tema isikuandmeid viisataotluse menetlemisel töödeldakse.

VMS-i § 102 lõike 3 järgi töödeldakse viisaregistris viisataotluse, viibimisaja pikendamise taotluse, viibimisaja ennetähtaegse lõpetamise, viisa tühistamise, viisa kehtetuks tunnista­mise ja viisa kooskõlastamisel saadud andmeid ning nendes menetlustes antud haldusaktide ja sooritatud toimingute andmeid. Lennujaama transiidiviisa või lühiajalise viisa taotluse ja nendel alustel antud viibimisaja pikendamise menetluses kohaldatakse viisaeeskirja. Muudes menetlustes kohaldatakse VMS-i.

Praktikas on viisaregistri andmete säilitamisel lähtutud VIS-i määruse[[34]](#footnote-35) artiklist 23 ja VIS‑i otsusest[[35]](#footnote-36). VIS-i andmete säilitamise praktikat ei ole kavandatud muuta: ka edaspidi lähtutakse andmete aktiivsel säilitamisel VIS-i määruse ja VIS-i otsuse analoogiast. Selguse eesmärgil tuleb siiski märkida, et VIS-i määruse artikli 30 lõike 2 ega VIS-i otsuse artikli 13 lõike 2 kohaselt ei ole piiratud liikmesriigi õigus hoida riiklikus toimikus andmeid, mille liikmesriik on VIS-i ise sisestanud. VIS-i määruses on seejuures reguleeritud ainult VIS‑i andmete säilitamise tähtaega.

VIS-i määruse artikli 23 ja VIS-i otsuses kohaselt säilitatakse taotlustoimikuid VIS-s maksimaalselt viis aastat ja säilitustähtaeg algab:

1. viisa andmise korral selle kehtivusaja lõppemisel;
2. viibimisaja pikendamise korral pikendatud viibimisaja lõppemisel;
3. viisataotluse tagasivõtmise, sulgemise või selle läbivaatamise katkestamise korral taotlustoimiku VIS-s loomise kuupäeval;
4. viisa andmisest keeldumise või selle kehtetuks tunnistamise, lühendamise või tühistami­se korral kuupäeval, millal viisa andja tegi sellekohase otsuse.

Praktikas ei ole ilmnenud vajadust säilitada andmeid kauem, kui on nõutud VIS-i määruses. Eelnõuga sätestatakse VIS-i määruse põhjal viisaregistri andmete säilitamise üldine tähtaeg. Selle kehtestamisel arvestatakse, et viisaregistrit peetakse infotehnoloogilise andmekoguna ja paberil menetlustoimikutena. Infotehnoloogilise andmekogu andmeid säilitatakse viis aastat alates:

1. viisa kehtivusaja lõppemisest;
2. pikendatud viibimisaja lõppemisest;
3. taotluse läbi vaatamata jätmise, viisa andmisest keeldumise, tühistamise või kehtetuks tunnistamise, viibimisaja pikendamisest keeldumise või ennetähtaegse lõpetamise otsuse või selle vaide otsuse tegemisest.

Viisaregistris töödeldakse lisaks VIS-i edastatavatele lühiajalise viisa andmetele D-viisa ja viibimisaja pikendamise andmeid. Praktikas tähendab viieaastane säilitustähtaeg seda, et näiteks lühiajalise viisa taotleja andmeid säilitatakse kuni kümme aastat pärast andmete viisaregistrisse kandmist, sest viisaeeskiri lubab anda taotlejale mitmekordse viisa kehtivus­ajaga kuni viis aastat.

Pärast viie- või mitmekordse viisa korral kümneaastase säilitustähtaja möödumist kantakse andmed viisaregistri arhiivi, kus neid säilitatakse 50 aastat. Viisaregistri arhiivile kehtesta­takse juurdepääsupiirang.

Viisaregister aitab pädevatel asutustel analüüsida rändemustreid ja ennetada võimalikke süütegusid. Tuleb arvestada, et kolmandate riikide kodanike kohta, kes Euroopa Liitu ja Eestisse reisivad või siia saabuvad, ei ole Eestil sageli rohkem andmeid, kui välismaalase enda ütlused oma päritolu kohta, samuti nende esitatud dokumendid ja foto ning sõrme­jäljed. Paraku on mitmes kolmandas riigis võimalik välismaalasel omandada korruptiivselt erinevaid identiteete ja isikut tõendavaid dokumente, näiteks sünni- või abielutunnistus või haridust tõendav dokument, samuti ehtsaid reisidokumente.

Õiguskaitse- ja julgeolekuasutuste igapäevatöös on esinenud juhtumeid, kui välismaalane on üritanud peale Eestist väljasaatmist ja sissesõidukeelu kohaldamist uue identiteedi ja reisidokumendiga sissesõidukeelu kehtivuse ajal taas Schengeni alale siseneda. Mõnel juhul on sissesõidukeeld küll juba kehtetu, aga välismaalane võib jätkuvalt ohustada riigi julge­olekut ja seda enam on huvitatud uue identiteedi loomisest. Selliste juhtumite korral on viisaregister aidanud välismaalasi ja nende erinevaid identiteete hõlpsamini tuvastada, kuna antud viisade ajalugu, varem kasutatud dokumentide andmed, fotod ja sõrmejäljekujutised on viisaregistris olemas.

Kui viisaregistri andmed kustutada näiteks kohe pärast viie- või kümneaastast säilitustäht­aega, aheneksid märgatavalt võimalused selgitada välja, kas välismaalane kujutab endast riigi julgeolekule või avalikule korrale eriti suurt ohtu ja üritab sissesõidukeelust hoolimata Eestisse siseneda. Välismaalase isikuandmeid säilitatakse viisaregistris digitaalselt. Välis­maalane on andnud need vabatahtlikult ja teadlikult viisataotluse või viibimisaja pikenda­mise taotluse menetlemiseks ja viisa andmiseks või viibimisaja pikendamiseks. Samuti on andmed infotehnoloogiliste turvameetmetega kindlalt kaitstud.

Viisaregistri andmete kuritarvitamise juhtumeid, andmete tervikluse ründeid või teenuse­tõkestusründeid ei ole aset leidnud. Viisaregister läbis 2018. aasta mais ISKE auditi ja tunnistati ISKE nõuetele vastavaks. Julgeolekuasutused on hinnanud viisaregistri andmete 60-aastase säilitustähtaja vajalikuks, et oleks võimalik järgida julgeolekuasutuste seadust. Viisataotlus ja viibimisaja pikendamise taotlus sisaldavad välismaalase kohta andmeid, mis on vajalikud julgeolekuasutuste töös juhul, kui välismaalase kohta on vaja koguda teavet julgeolekuasutuste seaduses sätestatud ülesannete täitmiseks. Seejuures võib vajadus koguda välismaalase kohta teavet ilmneda aastakümneid pärast seda, kui tema andmed viisaregistrisse kanti.

1. **LTR-i andmeid säilitatakse kõige kauem 25 aastat**, kuna LTR aitab pädevatel asutustel ennetada süütegusid ning tagada avalikku korda ja riigi julgeolekut välismaalase lühiajalise Eestis töötamise seadusliku aluse ja tingimustele vastavuse andmete töötlemise kaudu. Kolmandate riikide kodanike kohta, kes saabuvad Euroopa Liitu ja Eestisse ning asuvad tööle, ei pruugi Eestil olla rohkem andmeid kui need, mille tööandja esitab välismaalase lühiajalise Eestis töötamise registreerimise taotluses. Õiguskaitse- ja ka julgeolekuasutuste igapäevatöös on esinenud juhtumeid, kus lühiajalise Eestis töötamise registreerimise taotluse andmed ja sellele lisatud dokumendid – näiteks isikuandmed, reisidokumendi isiku­andmete lehe koopia ja foto – on aidanud kaasa välismaalase tuvastamisele ning seeläbi avaliku korra ja riigi julgeoleku tõhusale tagamisele. Seega on vaja säilitada LTR-i andmeid kõige kauem 25 aastat. Kui andmetele kehtestada lühem maksimaalne säilitustähtaeg, vähenevad võimalused teha kindlaks välismaalasi, kes võivad kujutada ohtu avalikule korrale ja riigi julgeolekule.
2. **ETR-i andmeid säilitatakse alaliselt**, kuna need on Eesti elanike algandmed, mis on määrava tähtsusega avaliku korra ja riigi julgeoleku tagamisel. ETR‑i andmed on olulised tulevikus esitatavate elamisloa ja elamisõiguse taotluste menetlemisel ja isikute staatuse määratlemisel.

Alalise säilitustähtaja määramisel on lähtutud ABIS-e põhimäärusest[[36]](#footnote-37), mille § 45 lõike 1 kohaselt säilitatakse elamis- ja töölubade menetluses ning ELKS-i alusel ETR-st ABIS-sse kantud andmeid aktiivselt 20 aastat. Pärast seda andmed arhiivitakse. Arhiivitud andmeid säilitatakse alaliselt.

Säilitustähtaegade sätestamisel tuleb arvestada, et omavahel peavad olema kooskõlas:

* andmekogu põhimääruses sätestatud säilitustähtaeg, kui see on põhimääruses olemas;
* ABIS-e põhimääruses sätestatud biomeetriliste andmete säilitamise tähtaeg ning
* eelnõuga seaduses sätestatavad ABIS-e ja iga andmekogu andmete säilitamise tähtajad.

ABIS-s säilitatakse biomeetrilisi andmeid, ja kui näiteks ABIS-e andmete säilitamise täht­aeg on pikem kui selle andmekogu andmete oma, kust ABIS-sse andmed saadetakse, võivad biomeetrilised andmed küll ABIS-s alles olla, kuid neid ei ole enam võimalik konkreetse isikuga siduda, st ABIS-e andmete pikemal säilitamisel puudub mõte ja vajadus. Selline andmete säilitamine koormab digivõrku ja kasutab ka muid ressursse ebaotstarbekalt.

ABIS-e põhimäärus jõustus 03.01.2022 ja selle seletuskirjas[[37]](#footnote-38) on andmete säilitamise täht­aegu täpsemalt põhjendatud. ABIS-e põhimääruse eelnõu kooskõlastamisel ei avaldatud arvamust, et ETR‑i andmete alaline säilitustähtaeg oleks probleemne või selle põhjendused ebapiisavad. ETR-i andmeid on oluline säilitada alaliselt, kuna ETR on Eesti rahvusriigi ja ühiskonna kestmise seisukohalt kõige olulisem andmekogu ning peegeldab riikliku poliitika mõju ühiskonnale kõige laiemalt. Rahvusarhiiv on hindamisotsustes märkinud, et arhiivi­väärtusega on riigi infosüsteemi halduse infosüsteemis registreeritud andmekogud, mis sisaldavad andmeid riigi olulisemate ressursside kohta, nagu rahvastik, sealhulgas Eesti alalised elanikud, ja nende peamised isikuandmed.

ETR-i kantakse pikaajalise elaniku elamisloa ja alalise elamisõiguse saanud välismaalaste andmed. Pikaajalise elaniku elamisluba ja alaline elamisõigus antakse Eestis tähtajatult elamiseks. Seega sisaldab ETR andmeid Eesti alaliste elanike kohta ja sellesse kantakse seetõttu andmed riigi olulisemate ressursside kohta. Näiteks, VMS-i § 2321 lõike 1 kohaselt saab alaealine laps, kes on Eestis sündinud või asub kohe pärast sündi koos vanema või vanematega Eestisse elama, automaatselt pikaajalise elaniku elamisloa, kui vanemal on lapse sünni ajal kehtiv Eesti pikaajalise elaniku elamisluba. Samuti on nähtud ELKS-i § 45 lõikes 4 ette, et Euroopa Liidu kodaniku perekonnaliikme alaealine laps, kes sünnib Eestis või asub Eestisse elama, saab alalise elamisõiguse, kui tema vanemal on alaline elamis­õigus. Seega, arvestades, et pikaajalise elaniku elamisluba ja alaline elamisõigus on täht­ajatud, on oluline, et Eesti alaliste elanike kohta oleks algandmed, millest nende staatuse määratlemisel on lähtutud.

**Lisatakse viisaregistri kaasvastutavateks töötlejateks KAPO ja VÄM**

Justiitsministeeriumi ettepanekul täpsustatakse, et viisaregistri vastutavad töötlejad on lisaks PPA-le ka KAPO ja VÄM. Kuna viisaregistrisse kantakse andmed, mis tekivad PPA, KAPO ja VÄM-i juures, on optimaalne määrata mitu vastutavat töötlejat ja sätestada nende vastutus viisaregistri põhimääruses. VMS-i kohaselt on PPA-l, KAPO-l ja VÄM-l viibimisaja ennetäht­aegse lõpetamise ning viisa tühistamise ja kehtetuks tunnistamise pädevus. PPA ja KAPO koos­kõlastavad viisade andmist, PPA ja VÄM väljastavad viisasid ning PPA pikendab ka viibimis­aega. Viisaregistri vastutav töötleja avaliku teabe seaduse tähenduses on endiselt PPA.

**Täpsustatakse viisaregistri, LTR-i, ETR-i ja MIGIS-e põhimääruse volitusnorme**

Andmekaitse Inspektsiooni hinnangul peab olema andmekogu põhimääruse volitusnormis loetletud, mida võib selles reguleerida, näiteks andmeandjaid, andmevahetust teiste andme­kogudega ning juurdepääsu andmekogu andmetele ja nende väljastamise korda. Volitusnormist peaks nähtuma, mida lubatakse põhimääruse tasandil reguleerida, ja muu peaks olema seaduse tasandil.

Seni on lähtutud avaliku teabe seaduse § 435 lõikest 1, mille kohaselt sätestatakse andmekogu põhimääruses andmekogu pidamise kord, sealhulgas andmekogu vastutav töötleja ja vajadusel volitatud töötleja, andmekoosseis, andmeandjad ning muud andmekogu pidamisega seotud korralduslikud küsimused. Igas seaduses, millega andmekogu on loodud, ei ole seni nõutud detailset volitusnormi, mistõttu ei ole seda VMS-s ka viisaregistri, LTR-i ega ETR-i puhul. Seetõttu lisatakse VMS-i loetelud selle kohta, mida võib viisaregistri, LTR-i ja ETR-i põhi­määruses reguleerida. MIGIS-e põhimääruse volitusnorm on küll loeteluna VMS-i § 2971 lõikes 1 olemas, kuid eelnõuga ühtlustatakse selle sõnastust teiste VMS-i alusel loodud andme­kogude volitusnormidega.

**Viisaregistri ja LTR-i terminite ühtlustamine**

Viisaregistrit on reguleeritud VMS-i §-s 102 ja LTR-i §‑s 111. Kuna nendele andmekogudele on nendes paragrahvides viidatud ebaühtlaselt, ühtlustatakse sõnastust. Muudatused on tehnilised.

**3.1.4. Paberivaba asjaajamine (§ 1 p-d 59 ja 60 ning § 3 p-d 2 ja 4)**

**Eelnõu § 1 punktiga 59** täiendatakse **VMS-i §-ga 2121**, milles reguleeritakse tähtajalise elamisloa taotlemiseks nõutud andmete ja tõendite (edaspidi punktis 3.1.4 *andmed ja tõendid*) elektroonilist esitamist.

* Lõikes 1 sätestatakse, et välismaalane võib esitada andmed ja tõendid elektroonilise kanali kaudu PPA‑le enne, kui ta esitab VMS-i §-s 213 sätestatud korras tähtajalise elamisloa taotluse.
* Lõikes 2 nähakse ette, et andmete ja tõendite esitamist ei käsitata tähtajalise elamisloa taotlusena ning välismaalane ei pea neid digiallkirjastama, kui tal ei ole kehtivat Eesti digitaalset dokumenti.
* Lõikes 3 täpsustatakse, et andmeid ja tõendeid töödeldakse ETR-s kuus kuud nende esitamisest arvates. Kui välismaalane esitab tähtajalise elamisloa taotluse, käsitatakse neid tähtajalise elamisloa taotluse andmetena. Kui välismaalane ei esita kuue kuu jooksul tähtajalise elamisloa taotlust, kustutatakse andmed ja tõendid automaatselt. Andmete ETR‑s töötlemise kuuekuuline tähtaeg on analoogne tähtajaga, mis on nähtud praegu ette eel­täidetud viisataotluse andmete säilitamisele.

Kehtivas VMS-s ei ole andmete ja tõendite elektroonilist esitamist reguleeritud. VMS-i § 213lõige 11 võimaldab esitada elektrooniliselt üksnes tähtajalise elamisloa taotluse, kui välis­maalasel on võimalus esitatavad andmed digiallkirjastada, teda on varem daktüloskopeeritud ja tema sõrmejäljed vastavad kehtivatele nõuetele. Kehtestatava § 2121 sihtrühm on välis­maalased, kes ei vasta nendele nõuetele. VMS-i menetlustele kohaldub HMS-i § 15, mille kohaselt tuleb taotlust ja esitatud andmeid käsitada puudustega taotlusena, kui need ei vasta kehtestatud nõuetele. Seega on kehtestatavas §‑s 2121 oluline sätestada, et andmeid ja tõendeid ei käsitata tähtajalise elamisloa taotlusena ning PPA-l ei teki kohustust alustada nende põhjal tähtajalise elamisloa menetlust. Samal eesmärgil täpsustatakse, et andmeid ja tõendeid ei pea digiallkirjastama, kui välismaalasel ei ole kehtivat digitaalset dokumenti.

Muudatust ei ole seni olnud vaja teha, sest praktikas ei ole välismaalasel olnud võimalust esitada PPA iseteeninduskeskkonnas elektroonilist tähtajalise elamisloa taotlust. Praegu täidab välismaalane kõigepealt PDF-failis taotlusankeedi ja prindib selle välja ning esitab selle seejärel koos omakäelise allkirja ja nõutavate lisadokumentidega PPA või Eesti välisesinduse teenistujale. Muudatuse tulemusena tekib välismaalasel võimalus esitada andmeid ja tõendeid elektroonilise kanali ehk PPA iseteeninduskeskkonna kaudu. Kuna tähtajalise elamisõiguse taotlemiseks nõutud andmed ja tõendid kantakse ka sel juhul automaatselt üle ETR-i, muutub ka elamisõiguse registreerimise menetlus tõhusamaks. 2023. aastal esitati PPA-le 118 Euroopa Liidu kodaniku perekonnaliikme tähtajalise elamisõiguse taotlust, 29 tähtajalise elamisõiguse pikendamise taotlust ja 591 alalise elamisõiguse taotlust (vt tabel 5).

PPA iseteeninduskeskkonnas saavad tulevikus andmeid ja tõendeid esitada nii need välis­maalased, kes taotlevad tähtajalist elamisluba esimest korda, kui ka need välismaalased, kes taotlevad korduvat tähtajalist elamisluba või elamisloa pikendamist, samuti välismaalased, kes taotlevad pikaajalise elaniku elamisluba. Praegu esitavad välismaalased PPA-le korduvaid tähtajalise elamisloa taotlusi e-posti teel digiallkirjastatult. 2023. aastal esitati PPA-le 9228 tähtajalise elamisloa taotlust, 4029 tähtajalise elamisloa pikendamise taotlust ja 832 pikaajalise elaniku elamisloa taotlust (vt tabel 6).

**Tabel 5**. PPA-le esitatud Euroopa Liidu kodaniku perekonnaliikme elamisõiguse taotlused aastatel 2019–2023 (allikas: PPA)

|  |  |  |  |  |  |
| --- | --- | --- | --- | --- | --- |
|   | **2019** | **2020** | **2021** | **2022** | **2023** |
| Tähtajalise elamisõiguse taotlused | 87 | 115 | 140 | 159 | 118 |
| Tähtajalise elamisõiguse pikendamise taotlused | 12 | 11 | 19 | 23 | 29 |
| Alalise elamisõiguse taotlused | 623 | 560 | 614 | 601 | 591 |

**Tabel 6**. PPA-le esitatud elamisloa taotlused aastatel 2019–2023 (allikas: PPA)

|  |  |  |  |  |  |
| --- | --- | --- | --- | --- | --- |
|   | **2019** | **2020** | **2021** | **2022** | **2023** |
| Tähtajalise elamisloa taotlused | 9976 | 8712 | 10 679 | 10 978 | 9228 |
| Tähtajalise elamisloa pikendamise taotlused | 2298 | 2031 | 3185 | 3713 | 4029 |
| Pikaajalise elaniku elamisloa taotlused | 1058 | 1650 | 685 | 794 | 832 |

**Eelnõu § 1 punktiga 60** täiendatakse **VMS-i § 213 lõikega 12**, milles sätestatakse, et kui välismaalane on andmed ja tõendid esitanud elektroonilise kanali kaudu, kinnitab ta nende õigsust tähtajalise elamisloa taotluse allkirjastamisega. Taotluse võib allkirjastada selle vastu­võtmiseks pädeva asutuse infotehnoloogilise vahendiga.

Muudatuse eesmärk on tagada, et andmete ja tõendite õigsus saaks läbi tähtajalise elamisloa taotluse allkirjastamise kinnitatud ka juhul, kui andmed ja tõendid esitatakse PPA iseteenindus­keskkonnas. Samuti on eesmärk soodustada senisest rohkem paberivaba asjaajamist. Praegu täidab välismaalane kõigepealt PDF-failis taotlusankeedi ja prindib selle välja ning esitab selle seejärel omakäelise allkirjaga PPA või Eesti välisesinduse teenistujale. Edaspidi ei pea PPA iseteeninduskeskkonnas esitatud tähtajalise elamisloa taotlust välja printima ning välismaalane saab andmete ja tõendite õigsust kinnitada allkirjaga otse ekraanil kuvataval taotlusel.

Muudatus toetab pikaajalist eesmärki võimaldada ametiasutustega paberivaba asjaajamist ja teha igapäevased toimingud paindlikumaks. Kui välismaalane esitab tähtajalise elamisloa taotluse isiklikult, tuvastab PPA või Eesti välisesinduse teenistuja tema isiku, veendub, et allkiri antakse infotehnoloogilise vahendi abil oma käega, ja kinnitab taotluse esitamist ajatempliga. Muudatus, mis võimaldab allkirjastada tähtajalise elamisloa taotluse selle vastuvõtmiseks pädeva asutuse infotehnoloogilise vahendiga, tehakse õigusselguse eesmärgil ja see ei kohusta PPA-d ega VÄM-i oma menetlust muutma, kuid võimaldab paberivaba menetlust siis, kui vajalikud ettevalmistustööd on tehtud. Samasugune võimalus on kehtivas õiguses loodud isikut tõendavate dokumentide taotluste esitamiseks.

**Eelnõu § 3 punktidega 2 ja 4** täiendatakse **ELKS-i §-ga 231 ja § 24 lõikega 21**, milles reguleeritakse Euroopa Liidu kodaniku perekonnaliikme tähtajalise elamisõiguse taotlemiseks nõutud andmete ja tõendite elektroonilist esitamist ning nende õigsuse kinnitamist.

Sarnaselt VMS-ga puudub ka kehtivas ELKS-s Euroopa Liidu kodaniku perekonnaliikme tähtajalise elamisõiguse taotlemiseks nõutud andmete ja tõendite elektroonilise esitamise regulatsioon. Praegu täidab Euroopa Liidu kodaniku perekonnaliige, kes taotleb tähtajalist elamisõigust esimest korda, kõigepealt PDF-failis taotlusankeedi ja prindib selle välja ning esitab selle seejärel koos omakäelise allkirja ja nõutavate lisadokumentidega PPA-le või Eesti välisesindusele. Muudatuse tulemusena tekib ka Euroopa Liidu kodaniku perekonnaliikmel võimalus esitada tähtajalise elamisõiguse taotlemiseks nõutud andmed ja tõendid elektroonilise kanali ehk PPA iseteeninduskeskkonna kaudu. Kuna tähtajalise elamisõiguse taotlemiseks nõutud andmed ja tõendid kantakse ka sel juhul automaatselt üle ETR-i, muutub ka elamis­õiguse registreerimise menetlus tõhusamaks. 2023. aastal esitati PPA-le 118 Euroopa Liidu kodaniku perekonnaliikme tähtajalise elamisõiguse taotlust, 29 tähtajalise elamisõiguse pikendamise taotlust ja 591 alalise elamisõiguse taotlust (vt tabel 5).

**3.2. Tööränne**

**3.2.1. Tööandja Eesti äriregistris registreerimise nõue (§ 1 p-d 17, 20–22 ja 44)**

**Eelnõu § 1 punktidega 17 ja 20–22** nähakse lühiajalise Eestis töötamise registreerimisel ja töötamiseks tähtajalise elamisloa andmisel ette nõue, et tööandja peab olema kantud Eesti äriregistrisse. Selleks muudetakse **VMS-i § 105 lõiget 3, § 106 lõike 11 punkti 2, lõiget 3, lõike 4 sissejuhatavat lauseosa ning lõikeid 5 ja 11, § 1063 lõike 1 sissejuhatavat lauseosa, § 140 lõike 2 punkti 5, § 176 lõiget 2, § 177 lõikeid 1****–12, § 181 lõike 2 punkti 2, lõikeid 3 ja 4, lõike 5 sissejuhatavat lauseosa ning lõikeid 51 ja 7 ning § 192 lõike 21 punkti 1**.

Praegu saab tööandja, kes kutsub välismaalase Eestisse tööle, olla nii lühiajalise Eestis töötamise registreerimise kui ka töötamiseks tähtajalise elamisloa menetluses üldjuhul ka muu riigi ettevõtja, kes on võtnud ennast Eestis mitteresidendist tööandjana arvele (edaspidi *mitte­residendist tööandja*). Praktikas kasutavad seda lahendust välistööjõu värbamiseks ka Eesti ettevõtjad, kes asutavad ettevõtte teises liikmesriigis või kolmandas riigis ja vormistavad selle kaudu välismaalased Eestisse tööle. Sellise skeemi võimaldamiseks puudub mõistlik põhjendus. Seetõttu kehtib edaspidi lühiajalise Eestis töötamise registreerimisel ja töötamiseks tähtajalise elamisloa andmisel nõue, et tööandja peab olema kantud Eesti äriregistrisse. Muu riigi ettevõtja saab tulevikus kutsuda Eestisse välismaalasi tööle vaid juhul, kui tegemist on teenusevaba liikumisega või liikmesriigist Eestisse lähetamisega, mis on Euroopa Liidu õigusest tulenev kohustus. Seetõttu on tähtis ka täpsustada, et mõeldakse ainult Eesti äriregistrit.

Muudatus aitab kaasa majanduse arengule, muudab töötamise regulatsiooni järgimise ja kontrollimise lihtsamaks ja selgemaks ning võimaldab senisest tõhusamalt ennetada viisade ja elamislubade väärkasutust. Lisaks võimaldab muudatus teha riigil senisest tõhusamalt kindlaks, kas Eestis viibimiseks, elamiseks ja töötamiseks taotletakse seaduslikku alust selle eesmärgi­päraseks kasutamiseks. Samuti aitab muudatus tagada ausat ettevõtluskeskkonda ja hoida ära ebasoovitavat mõju tööjõuturule.

Ettevõtja registreerimine Eesti äriregistris ei ole keeruline. Kui tööandja on leidnud sobiva ettevõtlusvormi ning valinud ärinime ja tegevusala, on tal võimalik alustada registreerimist. Selleks on kaks võimalust: elektrooniline registreerimine e-äriregistris või notari kaudu. Äriregistri pidaja kannab ettevõtja äriregistrisse. Täpsemad juhised leiab riigiportaalist [eesti.ee](https://www.eesti.ee/et/ettevotlus/ettevotte-loomine/ettevotte-registreerimine#elektrooniline-registreerimine-e-ariregistris) ja [e-residentsuse](https://www.e-resident.gov.ee/start-a-company/) veebilehelt.

Viimase viie aasta andmetele tuginedes on mitteresidendist tööandjate osakaal lühiajalise Eestis töötamise registreerimise menetlustes aastas keskmiselt 4,4% (vt tabel 7) ja töötamiseks tähtajalise elamisloa andmise menetlustes keskmiselt 2,2% (vt tabel 8). Mitteresidendist tööandjad vahendavad peamiselt renditööjõudu ja otsivad töötajaid peamiselt töötleva tööstuse valdkonda.

**Tabel 7.** Mitteresidendist tööandjate osakaal lühiajalise Eestis töötamise registreerimise taotlustest aastatel 2019–2023 (allikas: PPA)

|  |  |  |  |  |  |
| --- | --- | --- | --- | --- | --- |
|  | **2019** | **2020** | **2021** | **2022** | **2023** |
| Resident | 33 029 | 24 443 | 34 884 | 28 373 | 9675 |
| Mitteresident | 1575 | 1597 | 2783 | 1091 | 249 |
| Osakaal % | 4,6 | 6,1 | 7,4 | 3,7 | 2,6 |
| **Kokku** | **34 604** | **26 040** | **37 667** | **29 464** | **9939** |

**Tabel 8.** Mitteresidendist tööandjate osakaal töötamiseks tähtajalise elamisloa taotlustest aastatel 2019–2023 (allikas: PPA)

|  |  |  |  |  |  |
| --- | --- | --- | --- | --- | --- |
|  | **2019** | **2020** | **2021** | **2022** | **2023** |
| Resident | 3489 | 3120 | 4163 | 4834 | 4116 |
| Mitteresident | 56 | 73 | 201 | 111 | 9 |
| Osakaal % | 1,6 | 2,3 | 4,8 | 2,3 | 0,2 |
| **Kokku** | **3545** | **3193** | **4364** | **4954** | **4125** |

**Eelnõu § 1 punktidega 20 ja 44** täiendatakse **VMS-i § 106 lõiget 11 punktiga 2 ja § 176 lõikega 3**, milles kehtestatakse Eesti äriregistris registreerimise nõude erand.

1. Erand kehtestatakse **avalik-õiguslikule juriidilisele isikule**. See on vajalik, kuna:
* äriregistri seaduse § 2 lõike 1 kohaselt on äriregister riigi infosüsteemi kuuluv andme­kogu, mille pidamise eesmärk on koguda, säilitada ja avalikustada teavet Eesti õiguse järgi asutatud eraõiguslike juriidiliste isikute, Eestis tegutsevate füüsilisest isikust ette­võtjate ja välismaa äriühingute filiaalide kohta[[38]](#footnote-39), ning
* äriregistri seaduse reguleerimisalasse ei kuulu informatiivse tähendusega riigi- ja koha­liku omavalitsuse asutuste riiklik register[[39]](#footnote-40),mille eesmärk on pidada avalikus sektoris arvestust riigi- ja kohaliku omavalitsuse asutuste ja avalik-õiguslike juriidiliste isikute üle ning teha registriandmed kättesaadavaks.

Kuigi e-äriregistris on riigi- ja kohaliku omavalitsuse asutused kuvatud sarnaselt eraõigus­likele juriidilistele isikutele, on neil andmetel õiguslikult erinev tähendus.

1. Samuti kehtestatakse erand **lähetatud töötajale**. Eesmärk on säilitada lähetatud töötajale kehtiv regulatsioon, arvestades ELTTS-i ja lähetatud töötajate direktiivi 96/71/EÜ[[40]](#footnote-41).

Lisaks ühtlustatakse VMS-i sõnastust. Praegu on osas sätetes „Eestis registrisse kantud“ (§ 105 lg 3 ning § 181 lg 2 p 2 ja lg 3) ja osas sätetes „Eestis registreeritud“ (§ 106 lg 11 p 2 ning lg‑d 3–5 ja 11, § 140 lg 2 p 5, § 176 lg 2, § 177 lg‑d 1–12, § 181 lg-d 4–51 ja 7 ning § 192 lg 21 p 1). Edaspidi kasutatakse kõigis nimetatud sätetes sõnastust „Eesti äriregistrisse kantud“. Muudatust ei tehta VMS-i § 624 lõikes 2, § 106 lõikes 19, § 1062 lõikes 11 ja § 185 lõikes 22, sest nendes võib välismaalase tööandja olla ka mitteresident. Mitteresidendist tööandjat ei kanta Eesti äriregistrisse, vaid registreeritakse MTA-s.

**3.2.2.** **Tööandja eelneva tegeliku majandustegevuse nõue (§ 1 p-d 44, 50 ja 51)**

**Eelnõu § 1 punktiga 44** täiendatakse **VMS-i § 176 lõikega 4** ning **punktidega 50 ja 51** muudetakse **VMS-i § 1811 lõike 1 punkte 1 ja 2 ning lõiget 2**, et kehtestada nõue, et tööandjal, kelle juures töötamiseks tähtajalist elamisluba taotletakse, peab olema vahetult enne tähtajalise elamisloa taotluse esitamist vähemalt 12 järjestikuse kuu jooksul olnud tegelik majandus­tegevus Eestis.

Kehtivas VMS-s ei ole üldjuhul sätestatud tööandjatele, kes kutsuvad välismaalasi Eestisse tööle, kohustust enne kindlal ajal tegelikult majanduslikult tegutseda ja seega sobib välis­maalase kutsujaks üldjuhul ka uus ettevõtja, välja arvatud näiteks tippspetsialisti kutsuja või kasvuettevõte. Selleks, et hinnata senisest tõhusamalt ettevõtja usaldusväärsust ja võimekust täita VMS-s sätestatud kutsuja kohustusi, nähakse eelnõuga tööandjale, kelle juures tööta­miseks tähtajalist elamisluba taotletakse, ette tegeliku majandustegevuse minimaalne ajaline määr. Edaspidi on eeldus, et tööandjal on vahetult enne tähtajalise elamisloa taotluse esitamist olnud Eestis tegelik majandustegevus vähemalt 12 kuud. Muudatus võimaldab töötamiseks tähtajalise elamisloa taotlemise menetluses PPA-l senisest tõhusamalt hinnata, kas tööandja tegutseb tegelikult Eestis ja soodustab välismaalast tööle võttes Eesti majanduse, teaduse, hariduse või kultuuri arengut, samuti kas välismaalane soovib ka tegelikult pikemaajaliselt Eestis elada ja töötada või esitatakse taotlus, kuna soovitakse saada seaduslik alus Schengeni alal viibimiseks.

**Tegelik majandustegevus** on määratlemata õigusmõiste, mida sisustatakse igal konkreetsel juhul eraldi. PPA hindab töötamiseks tähtajalise elamisloa taotlemisel tööandja tegelikku majandustegevust ka praegu. Tegelikku majandustegevust on võimalik hinnata näiteks majandusaasta aruannete, regulaarselt tasutud maksusummade, käibe ja müügitulu, töötajate arvu ning põhivara põhjal, samuti kehtiva tegevusloa põhjal, kui tööandjal on loakohustus. Loetelu ei ole ammendav: tööandja saab tegelikku majandustegevust tõendada mistahes tõendiga, sealhulgas enda seletuste ja dokumentidega, nagu lepingud, pädevate asutuste välja­antud tõendid ja maksudeklaratsioonid ning pangakonto väljavõtted. Hinnangu, kas tegeliku majandustegevuse nõue on täidetud, annab igal konkreetsel juhul PPA, tuginedes menetluses kogutud tõenditele. Viimase viie aasta andmete põhjal esitati töötamiseks tähtajalise elamisloa taotlemise menetlustes 5,28% taotlustest kuni 12 kuu jooksul ettevõtte loomisest (vt tabel 9). Selliste taotluste hulk on viimase viie aasta jooksul vähenenud.

**Tabel 9**. Töötamiseks tähtajalise elamisloa taotlused alates ettevõtte loomisest aastatel 2019–2023 (allikas: PPA)

|  |  |  |  |  |  |
| --- | --- | --- | --- | --- | --- |
|  | **2019** | **2020** | **2021** | **2022** | **2023** |
| **Kokku** | **3489** | **3120** | **4163** | **4834** | **4116** |
| Esitatud kuni 12 kuu jooksul alates ettevõtte loomisest | 212 | 180 | 208 | 252 | 121 |
| Esitatud hiljem kui 12 kuud alates ettevõtte loomisest | 3277 | 2940 | 3955 | 4582 | 3995 |
| **Kuni 12 kuu jooksul esitatud taotluste osakaal %** | **6,5** | **6,1** | **5,3** | **5,5** | **3** |

**Eelnõu § 1 punktiga 44** täiendatakse ka **VMS-i § 176 lõikega 5**, et sätestada tegeliku majandustegevuse nõude erand õpetajale, akadeemilisele töötajale ja teadlasele ning lähetatud töötajale. Eesmärk on säilitada neile kehtiv regulatsioon, arvestades õpi- ja teadusrände direktiivi (EL) 2016/801, ELTTS-i ja lähetatud töötajate direktiivi 96/71/EÜ.

**3.2.3.** **Töötamise regulatsiooni korrastamine (§ 1 p-d 23, 24, 26, 27, 29, 43, 45, 46, 48, 52 ja 70)**

Kehtivas VMS-s on töötamise regulatsioon kohati keerukas ning sisaldab mitmeid töötamise kategooriaid ja tingimusi. See tekitab teadmatusest eksimusi, võimaldab tahtlikku kuri­tarvitamist ning muudab nõuete täitmise kontrollimise keeruliseks ja aeganõudvaks. Eelnõuga korrastatakse töötamise regulatsiooni, sealhulgas ajakohastatakse renditöö regulatsiooni, jäetakse välja lapsehoidja-koduabilise regulatsioon ja täpsustatakse kaugtööks antud viisa alusel Eestis töötamise regulatsiooni. Muudatused aitavad vähendada töötamise regulatsiooni väärrakendamise riski, tagada ausat ettevõtluskeskkonda ja paremini kaitsta Eestis tööle asuvate välismaalaste õigusi. Lisaks tehakse mõned tehnilised muudatused, et tagada parem õigus­selgus.

**Eelnõu § 1 punktidega 23, 24, 45 ja 46** muudetakse **VMS-i § 106 lõikeid 7 ja 8, § 1761 lõiget 2** ning tunnistatakse kehtetuks **VMS-i § 106 lõiked 81 ja 9 ning § 1761 lõiked 21 ja 3**, et aja­kohastada renditöö regulatsiooni. Senine deposiidinõue asendatakse nõudega, et tööandjal peab olema enne välismaalase lühiajalise Eestis töötamise registreerimise taotluse või töötamiseks tähtajalise elamisloa taotluse esitamist 18 järjestikuse kuu jooksul tegelik majandustegevus Eestis.

Renditöö regulatsioon koos deposiidinõudega jõustus VMS-s 1. jaanuaril 2016. Deposiidi­nõudel oli kaks eesmärki:

1. vähendada riski, et võidakse hakata looma fiktiivseid personalirendiettevõtteid eesmärgiga hakata massiliselt välismaalasi Eestisse toimetama;
2. täita sanktsioonide direktiivist 2009/52/EÜ[[41]](#footnote-42) tulenevat kohustust kehtestada meetmed, et välismaalasele oleks tagatud töötasu maksmine.

Seega on deposiidinõude peamine eesmärk olnud tagada, et välismaalasi saaksid kutsuda tööle vaid renditöö vahendajad, kes tegelikult tegutsevad ja suudavad täita VMS-i töötamise tingimusi. Seda eesmärki on aga võimalik tagada ka vähem koormavate meetmetega:

1. äriühinguna registreerimine Eesti äriregistris või Euroopa Majanduspiirkonna teises liikmesriigis;
2. renditöö vahendajana tegutsemine ja
3. vahetult enne lühiajalise Eestis töötamise registreerimise või töötamiseks tähtajalise elamis­loa taotluse esitamist vähemalt 18 järjestikuse kuu jooksul tegelik majandustegevus Eestis või teises Euroopa Majanduspiirkonna liikmesriigis.

Nagu eespool selgitatud, saavad tööandjad, sealhulgas renditöö vahendajad, tõendada tegelikku majandustegevust mistahes tõendiga, sealhulgas enda seletuste ja dokumentidega, nagu lepingud, majandusaasta aruanded, pädevate asutuste välja antud tõendid ja maksudekla­ratsioonid. Hinnangu, kas tegeliku majandustegevuse nõue on täidetud, annab igal konkreetsel juhul PPA, tuginedes menetluses kogutud tõenditele. Lisaks peavad kõik liikmesriigid väärtuslike andmestike direktiivi (EL) 2019/1024[[42]](#footnote-43) kohaselt tegema äriregistris majandusaasta aruanded tasuta kättesaadavaks, mis võimaldab kontrollida ka teistes liikmesriikides registree­ritud äriühingute tegevust. Arvestades, et üldjuhul kestab majandusaasta 12 kuud ja majandus­aasta aruanne tuleb äriregistrile esitada kuus kuud pärast majandusaasta lõppu, saab veenduda renditöö vahendaja tegelikus majandustegevuses majandusaasta aruannete kaudu peale 18 kuu möödumist.

Deposiidinõude asendamine 18-kuulise tegeliku majandustegevuse nõudega võimaldab hoida ära fiktiivsed renditöö vahendajad ning kontrollida, kas renditöö vahendajal on Eestis tegelik majandustegevus ja seega ka võimekus maksta renditöötajale nõuetekohast töötasu. Samuti on see põhjendatud seetõttu, et tööandjate esindusorganisatsioonide andmetel ei ole deposiidinõuet reaalselt järgitud ja puuduvad andmed, mis lubaksid arvata, et see on mõne eesmärgi saavutamiseks vältimatult vajalik. PPA andmetel ei ole olnud probleem see, et fiktiivsed renditöö vahendajad registreeritakse Eestis, vaid et nad registreeritakse välisriigis ja töötajad vahendatakse Eestisse. Seda olukorda on nii mõnedki renditöö vahendajad ära kasutanud, et skeemitada maksude ja palgatingimustega, näiteks renditöötajate lähetamine.

Lisaks deposiidinõude asendamisele 18-kuulise tegeliku majandustegevuse nõudega piiratakse renditöö regulatsiooni rakendamist. Välismaalase töötamist hooajatöötajana on reguleeritud hooajatöötajate direktiivis 2014/36/EL, mille põhjenduse 12 kohaselt peaks direktiiv eelkõige hõlmama otseseid töösuhteid hooajatöötajate ja tööandjate vahel. Põhjenduse 49 kohaselt peaksid liikmesriigid tagama asjakohased mehhanismid tööandjate üle järelevalve teosta­miseks, et tagada direktiivi, eelkõige õigusi, töötingimusi ja majutust käsitlevate sätete nõuete­kohane jõustamine. Arvestades, et selliste mehhanismide rakendamine olukorras, kus ei ole vahetut töösuhet, vaid renditöö, on raskendatud ja hooajatöötajad on tööülesannete ajutisuse tõttu haavatavas olukorras, mille kuritarvitamist tuleb ennetada, ei lubata edaspidi hooaja­töötajaid renditööks kasutada.

Eelkirjeldatud meetmetele lisaks on kehtivas VMS-s meetmeid, mis võimaldavad reageerida rändenõuete järgimata jätmisele ja rikkumisele, et vältida olukorda, kus välismaalasele, sealhulgas renditöötajale, ei maksta nõuetekohast töötasu. Näiteks on VMS-s sätestatud karistus välismaalase Eestis töötamise tingimuste rikkumise, seaduses sätestatud töötasu määrast väiksema töötasu maksmise ja teavitamiskohustuse täitmata jätmise eest. Need karistused laienevad ka renditöö vahendajale. Samuti on PPA-l võimalik anda kuni aastase kehtivusajaga hinnang tööandja ebausaldusväärsuse kohta ning arvestada sellega tööandjaga seotud välismaalase Eestis viibimise ja töötamise menetluses.

Lisaks jõustusid 24. mail 2022 kaks olulist VMS-i muudatust, mis on aidanud korrastada renditöö valdkonda ning tagada nõuetekohase palga maksmist ja ausat konkurentsi välistööjõu kasutamisel.

1. Renditöö võib registreerida lühiajalise Eestis töötamisena või tähtajalise elamisloa tööta­miseks võib anda, kui tööandja on Eestis või teises Euroopa Majanduspiirkonna liikmesriigis registreeritud äriühing, kes vahendab renditööd. Seega ei saa renditöö regulatsiooni alusel enam kutsuda välismaalasi Eestisse renditöö vahendajad, kes pärinevad kolmandatest riikidest ja kellega on PPA andmetel olnud VMS-i tingimuste täitmisel kõige rohkem probleeme.
2. VMS-s on nähtud tööandjale, sealhulgas renditöö vahendajale, ette kohustus maksta nõuete­kohast töötasu. Kui tööandja ei maksa nõuetekohast töötasu, on PPA-l võimalik teha tema korrale kutsumiseks ettekirjutus. Kui tööandja jätab ettekirjutuse täitmata, on võimalik kohaldada sunniraha. Samuti peab tööandja arvestama, et tal ei ole enam võimalik töötajat kasutada, sest ettekirjutuse täitmata jätmise korral lõpeb ka välismaalase Eestis viibimise ja töötamise õigus.

2022. aastal registreeris PPA lühiajalise Eestis töötamise 5612 korral ja andis töötamiseks 361 tähtajalist elamisluba, mille puhul oli tööandja renditöö vahendaja. 2023. aastal registreeris PPA lühiajalise Eestis töötamise 1212 korral ja andis töötamiseks 215 tähtajalist elamisluba, mille puhul oli tööandja renditöö vahendaja. Lähtudes kasutajaettevõtja põhitegevusalast asuti renditöötajana peamiselt tööle töötlevasse tööstusse, ehitusse ja teenindusse (vt tabelid 10 ja 11).

**Tabel 10.** Lühiajalise Eestis töötamise registreerimise esiviisik, kui tööandja oli renditöö vahendaja, kasutajaettevõtja põhitegevusala järgi aastal 2023 (allikas: PPA)

|  |  |  |  |  |  |
| --- | --- | --- | --- | --- | --- |
| **Kasutajaettevõtja põhitegevusala** | **I kv** | **II kv** | **III kv** | **IV kv** | **Kokku** |
| Muud teenindavad tegevused | 93 | 146 | 108 | 84 | 431 |
| Töötlev tööstus | 136 | 155 | 84 | 39 | 414 |
| Ehitus | 65 | 51 | 53 | 35 | 204 |
| Haldus- ja abitegevused | 10 | 53 | 17 | 6 | 86 |
| Veondus ja laondus | 12 | 14 | 3 | 5 | 34 |

**Tabel 11.** Esmakordsete töötamiseks tähtajaliste elamislubade esiviisik, kui tööandja oli rendi­töö vahendaja, kasutajaettevõtja põhitegevusala järgi aastal 2023 (allikas: PPA)

|  |  |  |  |  |  |
| --- | --- | --- | --- | --- | --- |
| **Kasutajaettevõtja põhitegevusala** | **I kv** | **II kv** | **III kv** | **IV kv** | **Kokku** |
| Töötlev tööstus | 86 | 34 | 7 | 5 | 132 |
| Ehitus | 17 | 9 | 1 | 0  | 27 |
| Muud teenindavad tegevused | 9 | 4 | 1 | 7 | 21 |
| Haldus- ja abitegevused | 5 | 2 | 2 | 4 | 13 |
| Elektrienergia, gaasi, auru ja konditsioneeritud õhuga varustamine | 7 |  0 | 0  | 0  | 7 |

**Eelnõu § 1 punktiga 70** täiendatakse **VMS-i § 3093 lõikega 4**. Selle kohaselt kohaldatakse eelnõuga kehtestatavaid töötamiseks tähtajalise elamisloa andmise tingimusi ka juhul, kui pikendatakse tähtajalist elamisluba, mis on antud enne nende tingimuste jõustumist. Rakendus­säte on vajalik, et oleks üheselt selge, et eelnõuga kehtestatavaid tingimusi ei kohaldata ainult esimest korda töötamiseks tähtajalise elamisloa andmisel, vaid ka selle pikendamisel.

**Eelnõu § 1 punktidega 26, 48 ja 52** tunnistatakse kehtetuks **VMS-i § 1061, § 107 lõike 12 punkt 13, § 181 lõike 1 punkt 13, § 1814 ja § 186 lõige 4**, milles on reguleeritud lapsehoidja-koduabilise Eestis töötamist.

Muudatuse eesmärk on korrastada VMS-i töötamise regulatsiooni. Lapsehoidja-koduabilise regulatsioon on osutunud tarbetuks ja ei täida oma eesmärki. Selle kaotamine on kooskõlas õpi- ja teadusrände direktiiviga (EL) 2016/801, kuna lapsehoidja-koduabilisena töötamise sätted on liikmesriikidele ülevõtmiseks valikulised. Selle direktiivi artikli 2 lõike 1 teise lause kohaselt võivad liikmesriigid otsustada kohaldada direktiivi sätteid kolmandate riikide kodanike suhtes, kes taotlevad riiki lubamist lapsehoidja-koduabilisena töötamiseks. Lapsehoidja-koduabilise regulatsiooni kaotamine VMS-st ei välista lapsehoidjana Eestis töötamist üldkorras. Alates 23. maist 2018, kui lapsehoidja-koduabilise regulatsioon VMS-s jõustus, on esitatud PPA-le 42 lühiajalise Eestis töötamise registreerimise ja 3 tähtajalise elamisloa taotlust töötamiseks lapsehoidja-koduabilisena. See on väga väike arv, arvestades, et ainult 2023. aastal esitati kokku 9939 lühiajalise Eestis töötamise registreerimise taotlust ning 4704 töötamiseks tähtajalise elamisloa ja selle pikendamise taotlust.

**Eelnõu § 1 punktiga 27 muudetakse VMS-i § 1071 lõike 1** sissejuhatavat lauseosa ja punkti 1, et täpsustada lühiajalise Eestis töötamise registreerimise regulatsiooni. Nähakse ette, et kui tööandja on esitanud PPA-le välismaalase lühiajalise Eestis töötamise registreerimise taotluse ja soovib registreerida välismaalase lühiajaliselt Eestis töötama:

* õpetaja, teadlase, akadeemilise töötaja või tippspetsialistina;
* iduettevõttes;
* kasvuettevõttes;
* ettevõtjasiseselt üleviidud töötajana;
* teenuse osutamiseks või
* hooajatöötajana juhul, kui välismaalane on viimase viia aasta jooksul töötanud Eestis hooajatöötajana,

on välismaalase lühiajaline Eestis töötamine seaduslik kuni taotluse kohta otsuse tegemiseni.

Praegu peab PPA tegema välismaalase lühiajalise Eestis töötamise registreerimise taotluse alusel positiivse otsuse isegi juhul, kui taotluses on puudused või lühiajalise Eestis töötamise tingimused ei ole täidetud. Samuti ei kohaldata lühiajalise Eestis töötamise registreerimise kiir­menetlust praegu juhul, kui tööandja soovib registreerida välismaalase töötama kasvuettevõttes. Muudatuse eesmärk on:

* täpsustada lühiajalise Eestis töötamise registreerimise kiirmenetlust viisil, et soodustatud rühmadel tekib pärast taotluse esitamist küll kohe Eestis töötamise õigus, kuid PPA-l on siiski pädevus ja õigus viia läbi sisuline menetlus, ning kui ilmneb, et lühiajalise Eestis töötamise tingimused ei ole täidetud, teha otsus keelduda töötamise õiguse andmisest;
* võimaldada kohaldada lühiajalise Eestis töötamise registreerimise kiirmenetlust ka välis­maalasele, kes viibib Eestis seaduslikult ja asub tööle kasvuettevõttes.

Muudatus, millega täpsustatakse lühiajalise Eestis töötamise registreerimise kiirmenetlust viisil, et PPA-l on siiski pädevus ja õigus viia läbi sisuline menetlus, ei mõjuta tööandja ega välismaalase jaoks välismaalase lühiajalise Eestis töötamise registreerimise protsessi. Kui välismaalase lühiajalise Eestis töötamise registreerimist taotletakse VMS-i § 1071 lõikes 1 nimetatud juhul, tekib välismaalasel jätkuvalt õigus asuda Eestis tööle kohe samal kalendri­päeval, millal tööandja on tema lühiajalise Eestis töötamise PPA-s registreerinud. Muudatuse eesmärk on üksnes tõhustada PPA tööd: PPA-l ei ole edaspidi kohustust teha ebaõigeid lühi­ajalise Eestis töötamise registreerimise otsuseid, mis tuleb seejärel kohe kehtetuks tunnistada.

Muudatus, millega võimaldatakse lühiajalise Eestis töötamise registreerimise kiirmenetlust ka kasvuettevõttes tööle asumise korral, tagab kasvuettevõttele välismaalase tööle võtmisel sarnased võimalused teiste soodustatud rühmadega, näiteks iduettevõttega. Kasvuettevõte VMS-i § 1063 tähenduses on tegevust kasvatav Eestis registreeritud äriühing või välismaa äriühingu Eesti äriregistrisse kantud filiaal, mille eesmärk on arendada edasi suure globaalse kasvupotentsiaaliga, tehnoloogial põhinevat, innovaatilist ja korratavat ärimudelit, mis aitab oluliselt kaasa Eesti ettevõtluskeskkonna arengule ja vastab järgmistele tingimustele:

1. on tegutsenud vähemalt kümme aastat;
2. Eestis töötab vähemalt 50 töötajat;
3. on maksnud Eestis viimasel aastal tööjõumakse vähemalt üks miljon eurot;
4. tööjõumaksude kumulatiivne kasv viimase kolme aasta jooksul on 20%.

Kasvuettevõtte eriregulatsioon jõustus VMS-s 1. jaanuaril 2023[[43]](#footnote-44). Muudatustega loodi kasvu­ettevõttele välismaalase Eestisse tööle võtmisel mitmeid soodustusi, näiteks sisserände piirarvu erand, töötukassa loa nõude erand ja soodsam palgakriteerium[[44]](#footnote-45). Lühiajalise Eestis töötamise registreerimise kiirmenetlust aga ei võimaldatud. PPA teeb praegu kasvuettevõttes töötamiseks esitatud lühiajalise Eestis töötamise registreerimise taotluse kohta otsuse 15 tööpäeva jooksul. Eelnõuga võimaldatakse välismaalasel, kes viibib Eestis seaduslikult, asuda kasvuettevõttes tööle samal kalendripäeval, millal tööandja on tema lühiajalise Eestis töötamise PPA-s regist­reerinud.

Muudatus toetab kiire kasvumudeli ja suure lisaväärtusega ettevõtete konkurentsivõimet ning võimaldab neil Eestis tegutseda. Samuti aitab see kaasa majanduse arengule, kuna kasvuette­võtte kasvupotentsiaal on tihti suurem kui näiteks väiksemal iduettevõttel ja suureneb huvi jätkata iduettevõtte äritegevust Eestis. MKM-i andmetel maksid kasvuettevõtted 2023. aastal 112,8 miljonit eurot riiklikke makse ja Eesti idusektorile ennustatakse lähiaastatel umbes 30% iga-aastast kasvu. See tähendab ka suuremat maksutulu riigieelarvesse. Praegu moodustavad kasvuettevõtete maksud kolmandiku idu- ja kasvuettevõtete maksudest. Seega on muudatusel majandusele positiivne mõju. Võimalikku negatiivset mõju ja väärkasutusriske aitavad maan­dada:

1. VMS-s sätestatud lühiajalise Eestis töötamise registreerimise tingimused, millele vastavust hindab menetluses PPA, ning
2. tõhus järelkontroll, milles on võimalik selgitada välja ja maandada võimalikke välismaalase ja tema Eestisse kutsujaga seotud riske.

Muudatus tehakse kooskõlastusringil MKM-lt ja Asutajate Seltsilt[[45]](#footnote-46) saadud ettepaneku põhjal.

**Eelnõu § 1 punktiga 29** täiendatakse **VMS-i § 110 lõiget 12**. Selle kohaselt kehtestab vald­konna eest vastutav minister määrusega lühiajalise Eestis töötamise registreerimisel iduette­võtte määratlusele vastavuse hindamise tingimused ja korra ning selleks esitatavate andmete ja tõendite loetelu ning nende esitamise nõuded. 1. jaanuaril 2023 jõustus VMS-i muudatus[[46]](#footnote-47), millega lisandus kasvuettevõtte regulatsioon. Kuna lühiajalise Eestis töötamise registreerimisel on vaja hinnata ka kasvuettevõtte vastavust VMS-s sätestatud tingimustele, lisatakse volitus­normi kasvuettevõte. Muudatus on tehniline.

**Eelnõu § 1 punktiga 43** täiendatakse **VMS-i § 176** pealkirja „Töötamiseks antava tähtajalise elamisloa eesmärk“. Kuna paragrahvi täiendatakse kolme uue lõikega, milles reguleeritakse töötamiseks tähtajalise elamisloa andmise lisatingimusi, on vaja pealkirja ja lõigete vastavuse tagamiseks täiendada ka pealkirja. Muudatus on tehniline.

# 3.2.4. Muud töörände muudatused (§ 1 p-d 18, 19, 25, 53, 71 ja 72)

**Eelnõu § 1 punktiga 18** muudetakse **VMS-i § 105 lõike 4 punkti 7**, et täpsustada kaugtööks antud viisa alusel Eestis töötamist.

Kehtiva VMS-i § 105 lõike 4 punkti 7 kohaselt võib ilma töötamiseks antava elamisloata Eestis töötada välismaalane, kellele on antud viisa kaugtöö tegemiseks ehk diginomaadi viisa. Digi­nomaadid on inimesed, kes on ühendanud reisimise kaugtööga, kasutades infotehnoloogilisi vahendeid. Seega võib diginomaade osaliselt samastada Eestis pikemalt viibivate turistidega, arvestades, et nad:

* panustavad Eesti majandusse peamiselt tarbijatena, näiteks majutuse, toitlustuse ja meele­lahutuse tarbimise kaudu, ning
* saavad töötasu välisriigi tööandja, ettevõtja või kliendi heaks töötamise eest.

Muudatusega täpsustatakse, et välismaalane võib jätkata Eestis diginomaadi viisa alusel tööta­mist, ilma et tuleks registreerida lühiajaline Eestis töötamine, ainult juhul, kui ta teeb seda selle välisriigi tööandja, ettevõtja või kliendi heaks, kelle heaks ta töötas viisa taotlemise ajal või kelle äritegevuses ta tegutses või kellele ta lepingulises suhtes teenust pakkus. Eesmärk on välistada diginomaadi viisa võimalik väärkasutus olukorras, kus asutakse tööle Eesti tööandja juurde ja minnakse viisa taotlemise kaudu mööda välismaalase lühiajalise Eestis töötamise üldnõuetest, sealhulgas palganõudest. Eesmärgipärane on võimaldada digi­nomaadil teha Eestis kaugtööd välisriigi tööandja, äriühingu või kliendi heaks, kuid juhul, kui diginomaad soovib asuda tööle Eesti tööandja juurde või tema töötamise tingimused Eestis viibimise ajal ei vasta enam kaugtööks viisa andmise tingimustele, peab tema töötamine vastama VMS-i üldnõuetele. See tähendab, et kui diginomaad saabub Eestisse kaugtööks ja turismi eesmärgil, kuid soovib asuda Eestis viibimise ajal kohaliku tööandja juurde tööle, on tal see võimalus, ent Eesti tööandja peab sellisel juhul tema töötamise PPA-s registreerima ja tuleb täita lühiajalise Eestis töötamise nõuded.

Muudatus on töötatud välja koostöös MKM-i ja EIS-ga.

**Tabel 12.** Kaugtööks taotletud ja antud viisad aastatel 2020–2023 (allikas: PPA)

|  |  |  |  |  |
| --- | --- | --- | --- | --- |
|  | **2020** | **2021** | **2022** | **2023** |
| Kaugtööks viisa andmise taotlused | 58 | 176 | 242 | 231 |
| Kaugtööks antud viisad | 35 | 151 | 191 | 150 |

**Eelnõu § 1 punktiga 19** täiendatakse **VMS-i § 105 lõiget 4 punktiga 8**, et lihtsustada ja soodustada rahvusvahelistumiseks oluliste filmide ja sarjade tootmist. Punktiga võimaldatakse võttegrupil, millesse kuuluvad nii loomingulised kui ka tehnilised töötajad, teha Eestis filmi­võtteid, ilma et peaks esitama välismaalase lühiajalise Eestis töötamise registreerimise taotlust ja registreerima töötamise LTR-s. Eesti kui võttepaiga konkurentsieelise säilitamiseks on oluline reguleerida Euroopa Liidu välise võttegrupi liikmete Eestis töötamist võimalikult paindlikult ja vähese halduskoormusega.

Eesti filmitööstuse üks oluline arengusuund on rahvusvahelistumine ja koostöö teiste riikidega. Filmivõtete Eestis korraldamine mõjutab märgatavalt majandust. Uuringu[[47]](#footnote-48) põhjal võib iga välisfilmi tegemiseks avaliku toetusena eraldatud euro tuua majandusse tagasi 2,5–8,2 eurot. Välisfilmi Eestis tegemise kuludest 58% ei ole otseselt filmiga seotud, sealhulgas majutuse, transpordi, logistika, ehituse, võttepaiga rendi ja äri tugiteenuse kulud. Üldjuhul on kõige suuremad eelarved Ameerika Ühendriikide filmistuudiote projektidel ning tavapäraselt toovad stuudiofilmide ja -sarjade tootjad kaasa suure osa võttegrupist. Näiteks saabus 2019. aasta projektiga „Tenet“ Eestisse sadu võttegrupi liikmeid, kes kulutasid Eestis 20,4 miljonit eurot.

Erandit ei kehtestata mistahes audiovisuaalse teose Eestis tootmiseks, vaid üksnes juhuks, kui on täidetud järgmised tingimused.

1. Audiovisuaalne teos valmib **Eesti ja välismaa filmitootjate koostöös**.
2. Audiovisuaalne teos soodustab eesti kultuuri arengut ning toetab märgatavalt **Eesti rahvus­vahelistumist** ja Eesti filmitootjate rahvusvahelise konkurentsivõime parandamist. Kinni­tuse selle kohta annab iga kord KUM või tema volitatud asutus aegsasti enne teose Eestis tootmist. KUM-i volitatud asutus võib olla näiteks Siht­asutus Eesti Filmi Instituut, kellele on KUM halduslepinguga volitanud kultuuriministri 16. aprilli 2019. aasta määruse nr 14 „Film Estonia toetuskava“ rakenda­mise, sealhulgas rahvusvahelistumist edendavatele filmiprojektidele toetuse eraldamise. Teabevahetuse korraldamiseks sõlmivad PPA ja KUM või tema volitatud asutus koostöökokkuleppe. Teabevahetus on vajalik, et tagada PPA-le vajalik eelteave näiteks olukorraks, kus välismaalane vajab Eestis ajutiseks viibimiseks viisat ja pöördub selleks PPA-sse või Eesti välisesindusse.
3. Audiovisuaalse teose **tegelik kasusaaja ei asu Eestis** ja see **teos ei jää Eestisse**, vaid välis­maisele filmitootjale. Juhul, kui teos jääb Eesti tootjale, tuleb välisriigi töötajad Eestis nõuetekohaselt registreerida.

**Maksustamine**

Tulumaksuseaduse (edaspidi *TuMS*) tähenduses on audiovisuaalse teose võttegrupi loomingu­lised ja tehnilised töötajad mitteresidendid, kes on lühiajaliselt Eestis töölähetuses. Mitte­residendi tulu maksustamist Eestis on reguleeritud TuMS-i §-s 29. Kui võttegrupi loomingulise töötaja tulu ei ole seotud tema esinemise või tema teose esitamisega Eestis, siis TuMS-i § 29 lõiget 10 ei kohaldata. Võttepaigas töötamist ei saa lugeda esinemiseks ega teose esitamiseks. Mitteresidendi Eestis töötamisest saadud tulu maksustamise üldreegel on sätestatud TuMS-i § 29 lõikes 1: kui loominguline või tehniline töötaja on Eestis vaid lühikest aega ja tema tööandja ei ole Eestist, ei maksustata tema tulu Eestis tulumaksuga.

Sotsiaalmaksukohustust ei teki, kui kohaldub määrus (EÜ) nr 883/2004[[48]](#footnote-49) või kui riigid on sõlminud sotsiaalkindlustuslepingu, mille kohaselt kohaldatakse lähteriigi sotsiaalkindlustus­õigust. Vastasel juhul on mitteresidendist tööandjal sotsiaalmaksuseaduse § 4 punkti 3 kohaselt kohustus tasuda Eestis oma mitteresidendist töötaja tasult sotsiaalmaksu ja töötuskindlustus­makset. Sel juhul on tööandjal ka kohustus registreerida end Eestis mitteresidendist tööandjana. Rahandusministeerium menetleb sotsiaalmaksuseaduse muudatust[[49]](#footnote-50), mis vabastab mitte­residendist tööandja mitteresidendist töötaja tasu sotsiaalmaksust, kui töötamine ei ületa 183 päeva ja töötajal on ravikulude kaitsega tervisekindlustusleping. Arvestades, et välismaa võttegrupi loomingulised ja tehnilised töötajad töötavad Eestis lühiajaliselt, kohalduks maksu­vabastus ka nende tasule, st nad oleksid sotsiaalmaksust ja töötuskindlustusmaksest vabastatud. Sotsiaalmaksuseaduse muudatus saadetakse lähiajal teisele kooskõlastusringile.

**TÖR-s registreerimine**

Kohustus registreerida võttegrupi loomingulised ja tehnilised töötajad MTA TÖR-s sõltub eelkõige sellest, kas neil on Eestis maksukohustus (MKS-i § 251 lg 4). Võttegrupi loomingulistel ja tehnilistel töötajatel tulumaksukohustust üldjuhul ei ole. Seega sõltub nende TÖR-s registreerimise kohustus eelkõige sotsiaalmaksukohustusest, st sellest, kas neile kohaldatakse määrust (EÜ) nr 883/2004 või sotsiaalkindlustuslepingut. Kui ei kohaldata, peab nad TÖR-s registreerima. Kui jõustub eelkirjeldatud sotsiaalmaksuseaduse muudatus, on võttegrupi loomingulised ja tehnilised töötajad sotsiaalmaksust vabastatud, kui nende töötamine ei ületa 183 päeva ja neil on ravikulude kaitsega tervisekindlustusleping.

Muudatus tehakse kooskõlastusringil KUM-lt saadud ettepaneku põhjal. Muudatuse välja­töötamisse oli kaasatud ka Rahandusministeerium.

**Eelnõu § 1 punktiga 25** muudetakse **VMS-i § 106 lõiget 13**. Muudatusega täpsustatakse, et kui välismaalane töötab Eestis lühiajaliselt ettevõtjasiseselt üleviimise eesmärgil teise liikmes­riigi ettevõtjasiseselt üleviidud töötaja elamisloa alusel, ei kohaldata VMS-i § 106 lõikes 13 sätestatud piirangut, et lühiajaline Eestis töötamine on lubatud kuni 365 päeva 455 järjestikuse päeva jooksul. Muudatus on vajalik, kuna praktikas on ajalise piirangu kohaldamine tekitanud küsitavusi. Muudatus ei muuda praktikat ega loo ettevõtjasiseselt üleviidud töötajale uusi õigusi. Jätkuvalt võib teise liikmesriigi ettevõtjasiseselt üleviidud töötaja elamisloa kehtivusaja jooksul registreerida välismaalase lühiajalise Eestis töötamise ettevõtjasiseselt üleviimise eesmärgil.

Ettevõtjasiseselt üleviidud töötajate direktiiv 2014/66/EL võimaldab ettevõtjasisese üleviimise eesmärgil töötada teises liikmesriigis lühiajalise liikuvuse korral kuni 90 päeva 180 päeva jooksul ja pikaajalise liikuvuse korral üle 90 päeva tingimusel, et välismaalasel on teise liikmes­riigi kehtiv elamisluba ettevõtjasiseseks üleviimiseks. Ettevõtjasiseselt üleviidud töötajate direktiivi 2014/66/EL ülevõtmisel otsustas Eesti, et ei nõua pikaajalise liikuvuse korral lisaks Eesti elamisloa taotlemist, vaid teise liikmesriigi ettevõtjasiseselt üleviidud töötaja elamisloaga võib Eestis ettevõtjasiseselt üleviimise eesmärgil ja tingimustel töötada eeldusel, et välis­maalase lühiajaline Eestis töötamine on registreeritud PPA-s. Selle eesmärk ettevõtjasiseselt üleviidud töötajate direktiivi 2014/66/EL ülevõtmisel oli lihtsustada tööandjatele kolmandate riikide kodanike ettevõtjasisest üleviimist ja vähendada PPA töökoormust, sest direktiivis lubatud liikuvuseks täiendava elamisloa väljaandmine ei loo lisaväärtust. Ettevõtjasiseseks üle­viimiseks peab välismaalasel olema igal juhul liikmesriigi kehtiv elamisluba.

**Eelnõu § 1 punktiga 53** muudetakse **VMS-i § 19012 lõike 1 punkti 1**. Selle kohaselt keeldutakse Euroopa Liidu sinise kaardi pikendamisest või tunnistatakse see kehtetuks, kui selle valdaja on selle kehtivusaja kahe esimese aasta jooksul asunud tööle teise tööandja juurde, kellel ei olnud töötukassa luba töökoha täitmiseks välismaalasega. Muudatusega lühendatakse teise tööandja juurde tööle asumise aega kahelt aastalt 12 kuule. Muudatus on seotud Euroopa Liidu sinise kaardi ümbersõnastatud direktiivi (EL) 2021/1883[[50]](#footnote-51) artikli 15 lõike 2 punktiga b, mille kohaselt on sinise kaardi valdajal õigus vahetada tööandjat töötukassa loata, kui sinise kaardi alusel töötamise algusest on möödunud esimesed 12 kuud, mitte kaks aastat. Eesmärk on viia VMS direktiiviga (EL) 2021/1883 kooskõlla.

**Eelnõu § 1 punktiga 71** muudetakse **VMS-i § 30911** **teksti**, et suurendada eesti keele oskuse nõude rakendamise õigusselgust. Täpsustatakse, et eesti keele oskuse nõude erandit kohalda­takse üksnes töörändele, st üksnes juhul, kui välismaalasel oli 15. juulil 2018, millal nõue jõustus, kehtiv elamisluba töötamiseks. Lisaks täpsustatakse, et erandit kohaldatakse ka juhul, kui taotletakse sellise elamisloa pikendamist.

**Eelnõu § 1 punktiga 72** muudetakse VMS-i § 30916, et viia see kooskõlla 1. jaanuaril 2024 jõustunud tööturumeetmete seadusega. Tööturuteenuste ja ‑toetuste seadus, millele on VMS-i §-s 30916 viidatud, on alates 1. jaanuarist 2024 kehtetu. Tööturumeetmete seaduse jõustumisega kadus ka tööotsijana registreerimise võimalus, mis on VMS-i §-s 30916 tööturuteenuste saamise eeldus. Tööturumeetmeid pakutakse tööturumeetmete seaduse § 4 lõike 1 punktide 1 ja 2 kohaselt töötule, töötajale ja muule isikule. Muudatus võimaldab pakkuda VMS‑i § 30916 sihtrühmale[[51]](#footnote-52) samu tööturumeetmeid nagu muule isikule. Need on tööturu olukorrast ning tööturuteenustest ja -toetustest teavitamine, töövahendus ning karjääriteenused, sealhulgas karjääriinfo vahendamine, karjäärinõustamine, töökeskne nõustamine ja tööklubi. Muudatus tehakse kooskõlastusringil MKM-lt saadud ettepaneku põhjal.

**3.3. VMS-i kitsaskohtade lahendamine ja muud muudatused**

**3.3.1. Elamisluba püsivalt Eestisse elama asumiseks (§ 1 p-d 9, 55–58, 60 ja 73)**

**Eelnõu § 1 punktidega 9 ja 55–57** muudetakse **VMS-i § 2102**: lõike 1 punktis 2 asendatakse sõna „ja“ semikooloniga, lõiget 1 täiendatakse punktidega 11 ja 4 ning paragrahvi täiendatakse lõigetega 5 ja 6. **Eelnõu § 1 punktiga** **58** täiendatakse VMS-i **§-dega 2105 ja 2106**.

**VMS-i § 2102 lõike 1** punktidega 11 ja 4 täiendatakse püsivalt Eestis elama asumiseks tähtajalise elamisloa andmise lisatingimusi nõuetega:

1. läbida kohanemisprogramm ja
2. osata eesti keelt vähemalt A2-tasemel.

Püsivalt Eestisse elama asumiseks tähtajalise elamisloa andmise eesmärk on võimaldada jääda Eestisse elama välismaalasel, kes on asunud Eestisse elama tähtajalise elamisloa alusel ja kelle Eestisse elama jäämine on kooskõlas avalike huvidega. Sellel alusel tähtajalise elamisloa andmiseks peab välismaalane üldjuhul olema elanud Eestis vähemalt kolm aastat viie järjestikuse aasta jooksul ja olema Eestis hästi kohanenud ning tema senine tegevus peab olema olnud kooskõlas elamisloa andmise eesmärgi ja tingimustega.

Välismaalaste puhul, kes asuvad Eestisse pikemaks ajaks elama, on olulised süsteemsed lõimumis-, sealhulgas kohanemistegevused, sest nad mõjutavad pikemas plaanis Eesti püsi­elanikkonna koosseisu. Välismaalased, kes asuvad Eestisse elama tähtajalise elamisloa alusel, suunatakse juba praegu pärast elamisloa andmist osalema riiklikus kohanemisprogrammis[[52]](#footnote-53), milles muu hulgas õpetatakse eesti keelt A1-, A2- ja B1-tasemel. Kohanemisprogrammi baasmooduli läbimine ja eesti keele oskuse omandamine on üks olulisemaid eeldusi, et ühiskonda sulanduda ja selles toimuvat mõista. Välismaalastele on eesti keele oskus ka vahend, et saavutada näiteks parem haridus ja töökoht, ent see on samuti tähtis ühiskonnale, kuna aitab kaasa lõimumisele ja eesti keele säilimisele. Lisaks uutele nõuetele läbida kohanemisprogramm ja osata eesti keelt vähemalt A2‑tasemel peavad püsivalt Eestis elama asumiseks tähtajalise elamisloa andmiseks olema jätkuvalt täidetud ka praegused lisatingimused ja tähtajalise elamisloa andmise üldtingimused:

1. elukoht Eestis;
2. legaalne sissetulek, et välismaalane ei vajaks toimetulekutoetust, ja
3. kindlustusleping, mis tagaks haiguse või vigastuse ravi kulud.

Samuti ei tohi esineda tähtajalise elamisloa andmisest keeldumise aluseid.

Muudatus mõjutab välismaalase Eestis elamise võimalusi, aidates seejuures senisest paremini kaasa tema Eestis lõimumisele, sealhulgas kohanemisele. Esmalt taotleb välismaalane täht­ajalist elamisluba Eestis töötamiseks, õppimiseks, ettevõtluseks või perekonnaliikme juures elamiseks ning seejärel läbib pärast elamisloa saamist kohanemisprogrammi baasmooduli ning õpib ja omandab eesti keele, mida tõendab tunnistus[[53]](#footnote-54). Edasi on võimalik välismaalasel pikendada olemasolevat tähtajalist elamisluba või saada elamisluba püsivalt Eestis elamiseks juhul, kui on läbitud kohanemisprogramm ja omandatud eesti keele oskus vähemalt A2-tasemel. Järgnevalt on võimalik taotleda pikaajalise elaniku elamisluba, mille tingimus on eesti keele oskus B1-tasemel.

Püsivalt Eestisse elama asumiseks tähtajalise elamisloa andmise lisatingimused jõustuvad 01.01.2026 ja kohalduvad neile, kes taotlevad tähtajalist elamisluba püsivalt Eestisse elama asumiseks sellest kuupäevast arvates. Uued nõuded ei kohaldu neile, kellele on enne muudatuse jõustumist antud tähtajaline elamisluba püsivalt Eestisse elama asumiseks ja kes soovivad seda pikendada.

**VMS-i § 2102 lõigetega 5 ja 6** ning **§-dega 2105 ja 2106** sätestatakse vähemalt A2-tasemel eesti keele oskuse nõude erandid. Sarnaselt pikaajalise elaniku elamisloa ja kodakondsuse taotlemi­sega nähakse püsivalt Eestisse elama asumiseks tähtajalise elamisloa taotlemise korral ette järgmised erandid:

1. eesti keele tasemeeksamit ei pea sooritama välismaalane, kes on omandanud eesti keeles põhi-, kesk- või kõrghariduse;
2. eesti keele tasemeeksamist vabastatakse täielikult välismaalane, kes ei ole terviseseisundi tõttu püsivalt võimeline seda sooritama;
3. eesti keele tasemeeksamist vabastatakse osaliselt välismaalane, kes ei ole terviseseisundi tõttu püsivalt võimeline seda täielikult sooritama – ta sooritab eksami sellises ulatuses ja viisil, mida tema terviseseisund võimaldab.

Eesti keele tasemeeksamist välismaalase täieliku või osalise vabastamise otsustab ekspert­komisjon, arvestades Vabariigi Valitsuse 13. detsembri 2017. aasta määrust nr 247 „Isiku terviseseisundist tulenevalt kodakondsuse või pikaajalise elaniku elamisloa taotleja eesti keele ning kodakondsuse taotleja „Kodakondsuse seaduse“ ja Eesti Vabariigi põhiseaduse tundmise eksami sooritamise ulatuse ja viisi määramise või nimetatud eksamite sooritamisest vabasta­mise tingimused ja kord“. Ekspertkomisjoni otsuse peale võib esitada halduskohtule kaebuse kolmekümne päeva jooksul otsuse kättesaamisest arvates.

2023. aastal taotles tähtajalist elamisluba püsivalt Eestisse elama asumiseks 1838 välismaalast (vt tabel 13). PPA prognoosib, et 2024. aastal esitatakse umbes 2000 tähtajalise elamisloa taotlust püsivalt Eestisse elama asumiseks.

**Tabel 13**. Tähtajalise elamisloa taotlused ja andmise otsused püsivalt Eestisse elama asumiseks aastatel 2019–2023 (allikas: PPA)

|  |  |  |  |  |  |
| --- | --- | --- | --- | --- | --- |
|   | **2019** | **2020** | **2021** | **2022** | **2023** |
| Tähtajalise elamisloa taotlused püsivalt Eestisse elama asumiseks | 1918 | 2211 | 1565 | 1618 | 1838 |

Nõue osata eesti keelt vähemalt A2‑tasemel mõjutab lisaks PPA-le KUM-i, kes vastutab kohanemisprogrammi rakendamise eest, ning Haridus- ja Noorteametit (edaspidi *HARNO*), kelle ülesanne on valmistada ette ja viia läbi eesti keele tasemeeksam. 2023. aastal läbis kohanemisprogrammis teemamoodulite koolitusi 907 ja A1–A2-taseme eesti keele õppe 340 VMS-i ja ELKS-i alusel tähtajalise elamisloa või -õiguse saanud välismaalast. 2024. aasta 24. mai seisuga on kohanemisprogrammi teemamoodulite koolitustes osalenud 778 ja A1–B1-taseme eesti keele õppes 880 sellist välismaalast.

Vähemalt A2-taseme eesti keele oskuse nõude jõustumisel suureneb eesti keele tasemeeksami sooritajate arv. 2023. aastal registreerus eesti keele A2-taseme eksamile 2090 inimest, kellest osales eksamil 1994 ja sooritas selle positiivse tulemusega 1456 (73%)[[54]](#footnote-55). Arvestades tähtajalise elamisloa taotlejate arvu prognoosi võib eksaminandide arv kasvada kuni 2000 inimese võrra aastas. Samas ei suurene nende arv hüppeliselt kohe muudatuse jõustumisel. Välismaalastele varem antud tähtajalised elamisload aeguvad jooksvalt ja tähtajalist elamisluba püsivalt Eestisse elama asumiseks taotletakse vahetult enne eelmise elamisloa kehtivuse lõppu. Eksaminandide arv kasvab pigem etapiti ja esimestel aastatel pärast muudatuse jõustumist ei ole oodata, et eesti keele tasemeeksami läbiviimise koormus suuresti kasvaks. See annab võimaluse arendada välja vajalik valmisolek.

Samuti tegeletakse KUM-i ja HTM-i eestvedamisel pidevalt sellega, et parandada välis­maalastele eesti keele õppe kättesaadavust, arendada õppevorme, näiteks e-õpet, ja tõsta teadlikkust eesti keele õppe võimalustest. Iseõppeks mõeldud e-õppe arendamine on eesti keele õpetamise valdkonnas oluline samm, et vastata tänapäeva kiirele tehnoloogilisele arengule ja õppijate muutuvatele vajadustele. E-õppel on mitmeid eeliseid, sealhulgas ressursisäästlikkus ja rohkemate õppijate kaasamine. E-õppe platvormid ja materjalid saavad teenindada suurt hulka õppijaid ilma suurte lisakuludeta. E-õppe platvormide ja materjalide arendamisel on suur osa ka tööandjatel. Neist populaarseim on õppijate seas Keeleklikk[[55]](#footnote-56), mis on algtaseme eesti keele e-õppe kursus. Selle jätk on Keeletee[[56]](#footnote-57), mis hõlmab B1-taseme oskusi ja sobib nii ise­õppijale kui ka laiemaks kasutamiseks. HTM-l on plaan luua täiskasvanute eesti keele e‑õppe kursusi ka B2- ja C1-tasemele.

**Eelnõu § 1 punktiga 60** täiendatakse **VMS-i § 213 lõikega 13**. Selle kohaselt algatab PPA VMS‑i § 2103 alusel tähtajalise elamisloa menetluse ilma välismaalase tähtajalise elamisloa taotluseta. See erisus on praegu reguleeritud siseministri 12. jaanuari 2017. aasta määruses nr 7 „Tähtajalise elamisloa ja selle pikendamise ning pikaajalise elaniku elamisloa ja selle taastamise taotlemise kord ning legaalse sissetuleku määrad“. Parema õigusselguse tagamiseks tuuakse see seaduse tasandile. Muudatus on tehniline.

**Eelnõu § 1 punktiga 73** täiendatakse **VMS-i** **rakendussättega** **§ 30918**, milles sätestatakse kohanemisprogrammi läbimise ja vähemalt A2-tasemel eesti keele oskuse nõude kohaldamise erisus juhuks, kui taotletakse tähtajalist elamisluba püsivalt Eestisse elama asumiseks või selle pikendamist.

Muudatus on seotud eelnõu § 1 punktidega 55 ja 56. Kohanemisprogrammi läbimist ja vähemalt A2-tasemel eesti keele oskust ei nõuta, kui:

1. välismaalasel on kehtiv enne 2026. aasta 1. jaanuari antud tähtajaline elamisluba püsivalt Eestisse elama asumiseks ja ta taotleb selle pikendamist;
2. välismaalane on esitanud enne 2026. aasta 1. jaanuari tähtajalise elamisloa taotluse püsivalt Eestisse elama asumiseks ja otsus selle kohta tehakse pärast 2025. aasta 31. detsembrit.

Neid nõudeid ei kohaldata tagasiulatuvalt, sest see suurendaks välismaalase kohustusi. Kui välismaalane elab Eestis püsivalt Eestisse elama asumiseks antud tähtajalise elamisloa alusel ning taotleb pärast kohanemisprogrammi läbimise ja vähemalt A2-tasemel eesti keele oskuse nõude kehtestamist elamisloa pikendamist või on esitanud enne seda esmakordse taotluse, ei ole proportsionaalne neid nõudeid talle kohaldada, sest tema elamisloa taotlemise või pikenda­mise ajal need ei kehtinud. Seega ei saanud välismaalane olla nõuetest teadlik ega astuda samme kohanemisprogrammi läbimiseks ega eesti keele omandamiseks ja tasemeeksami sooritami­seks.

**3.3.2. D-viisa taotlemine (§ 1 p-d 5, 6, 8–10 ja 28)**

**3.3.2.1. Ajutise viibimise alus ja D-viisa taotlemine Eestis sündinud alaealisele lapsele (§ 1 p-d 5, 6 ja 10)**

**Eelnõu § 1 punktidega 5, 6 ja 10** täiendatakse **VMS-i § 43 lõikega 33, § 44 lõikega 6 ja § 911 lõikega 12**.

* VMS-i § 43 lõikes 33 nähakse ette, et Eestis sündinud alaealise lapse Eestis viibimise seaduslik alus on VMS-i § 43 lõike 1 punktis 5 sätestatud seaduslik alus – vahetult seadusest tulenev õigus Eestis viibida –, kui vanem viibis lapse sünni ajal Eestis seaduslikult.
* VMS-i § 44 lõikes 6 täpsustatakse, et Eestis sündinud alaealisel lapsel on seaduslik alus Eestis viibimiseks, kuni tema vanemal on Eestis kehtiv ajutise viibimise alus.
* VMS-i § 911 lõikes 12 sätestatakse, et PPA-s võib taotleda D-viisat Eestis viibivale ala­ealisele lapsele, kes on Eestis sündinud, kui tema vanem viibis lapse sünni ajal Eestis seaduslikult. Vanem peab Eestis seaduslikult viibima ka lapse D-viisa taotluse esitamise ajal.

Muudatuse eesmärk on vältida olukorda, kus alaealine laps, kes on Eestis sündinud ja kelle vanem on Eestis ajutise viibimise aluse, näiteks D-viisa alusel, viibib pärast sündi Eestis ilma seadusliku aluseta, ja võimaldada talle taotleda D-viisat Eestis olles. Alaealise lapse seadusest tulenev viibimisalus kehtib edasi ka siis, kui tema vanem saab juurde uue ajutise viibimise aluse, näiteks taotleb teise viisa, või tema olemasolevat ajutise viibimise alust pikendatakse. Kehtivas VMS-s on õiguslünk – selline regulatsioon puudub. Et oleks tagatud õigusselgus ja põhiõigused[[57]](#footnote-58), on vaja VMS-i täiendada. Muudatus aitab arvestada alaealise lapse õiguste ja huvidega. Muudatust kohaldatakse juhul, kui Eestis sündinud alaealise lapse vähemalt üks vanem viibis lapse sünni ajal Eestis seaduslikult. Praktikas on tulnud ette juhtumeid, kus välis­maalasel sünnib Eestis ajutiselt viibimise ajal laps. Praegu on ainuke võimalus, kuidas saada vastsündinud lapsele Eestis viibimiseks seaduslik alus, reisida korraks riiki, kus asub Eesti saatkond ja taotleda seal lapsele viisa. See ei ole aga mõistlik, arvestades, et laps on vast­sündinud. Senisele praktikale tuginedes puudutab muudatus hinnanguliselt aastas kuni kümmet vastsündinud last.

**3.3.2.2. D-viisa taotlemine mõjuval põhjusel (§ 1 p-d 9, 10 ja 28)**

**Eelnõu § 1 punktiga 10** täiendatakse **VMS-i § 911 lõikega 13**, millega nähakse ette, et PPA-s võib D-viisat taotleda välismaalane, kes viibib riigis ebaseaduslikult, kuid kellel puudub mõjuval põhjusel võimalus esitada D-viisa taotlus Eesti välisesindusele, välja arvatud juhul, kui tema lahkumiskohustus kuulub sundtäitmisele.

Muudatuse eesmärk on ühtlustada D-viisa taotluse Eestis esitamise regulatsiooni tähtajalise elamisloa taotluse Eestis esitamise regulatsiooniga. VMS-i § 216 lõike 1 punkti 2 kohaselt võib PPA-s tähtajalist elamisluba taotleda välismaalane, kes viibib Eestis ebaseaduslikult, kuid kellel puudub mõjuval põhjusel võimalus esitada tähtajalise elamisloa taotlus Eesti välisesindusele, välja arvatud juhul, kui tema lahkumiskohustus kuulub sundtäitmisele. Kuigi D-viisa annab vähem õigusi kui tähtajaline elamisluba, puudub välismaalasel õigus esitada selle taotlus samas olukorras samamoodi nagu tähtajalise elamisloa oma. See ei ole aga mõistlik olukorras, kus välismaalane soovib viibida Eestis ajutiselt. Seetõttu kehtestatakse see õigus ka D-viisa taotlemise korral. Väärkasutuse ärahoidmiseks tuleb välismaalasel põhjendada ja tõendada, miks ta kasutab Eestis D-viisa taotluse esitamise õigust. Selleks tuleb välismaalasel esitada PPA-le põhjendused, miks tal ei ole võimalik esitada D-viisa taotlust Eesti välisesindusele, ja asjaolusid tõendavate dokumentide koopiad. D-viisa taotluse vastuvõtmisel hindab PPA, kas Eestis D‑viisa taotlemine on põhjendatud või mitte. Senisele praktikale tuginedes on see pigem erandjuht.

**Eelnõu § 1 punktiga 9** asendatakse **VMS-i § 65 lõike 2 punktis 6** sõna „ja“ semikooloniga ning **punktiga 28** **§ 108 lõike 1 punktis 8** sõna „või“ semikooloniga. Muudatused on tehnilised. Praktikas on tulnud ette juhtumeid, kus D-viisa andmisest keeldumise korral leitakse, et VMS‑i § 65 lõike 2 punkti 6 kohaldamine eeldab, et täidetud on ka sama lõike punktis 7 sätestatud viisa andmisest keeldumise alus või et PPA oleks pidanud hindama VMS‑i § 65 lõike 2 punktides 7 ja 8 sätestatud eelduste täidetust. Kuna VMS-i § 65 lõike 2 sissejuhatava lauseosa kohaselt keeldutakse D-viisa andmisest, kui esineb vähemalt üks punktides 1–9 loetletud alustest, ei ole seadusandja mõte olnud, et hinnata tuleks erinevaid keeldumise aluseid kogumina. Analoogne muudatus tehakse VMS-i § 108 lõike 1 punktis 8.

**3.3.2.3. D-viisa taotlemine õppiva välismaalase alaealisele lapsele (§ 1 p 8)**

**Eelnõu § 1 punktiga 8** muudetakse **VMS-i § 622 lõiget 3**, milles on sätestatud, et kui välismaalasele antakse viisa Eestis õppima asumiseks ja ta kasvatab alaealist last, võib tema lapsele anda viisa temaga samadel tingimustel. Lõiget muudetakse nii, et edaspidi võib välis­maalase alaealisele lapsele anda viisa temaga samadel tingimustel ainult juhul, kui ta kasvatab oma alaealist last üksi.

Muudatus ei välista välismaalase perekonnaliikmele viibimisaluse andmist tema külastamiseks. Muudatus tähendab, et iga viisataotluse kohta tehakse eraldi kaalutlusotsus ning kontrollitakse muu hulgas viisa taotlemise eesmärgipärasust ja seda tõendavaid dokumente ning viisaga antava viibimisaja põhjendatust. Seega saab välismaalase perekonnaliige teda soovi korral Eestis külastada ja välismaalase alaealisel lapsel on võimalik säilitada kontakt mõlema vanemaga.

Kui välismaalane alustab õppimist, ei ole riigil kindlust, et selleks antud viisat kasutatakse eesmärgipäraselt ja õppetöös suudetakse täiskoormusel osaleda ning et välismaalasel on seega võimalik saada enne ajutise viibimise aluse lõppemist tähtajaline elamisluba õppimiseks. Viisa on ajutise viibimise alus, mis antakse maksimaalselt üheks aastaks ja mille lõppedes peab välis­maalane pöörduma tagasi päritoluriiki. Arvestama peab ka, et välismaalasel ei ole põhiõigust asuda Eestisse õppima, mistõttu asjaolu, et ta ei saa taotleda oma perekonnaliikmele viisat samadel tingimustel nagu endale, ei ole talle piirav.

**3.3.3. Püsivalt Eestis elamise mõiste (§ 1 p 2)**

**Eelnõu § 1 punktiga 2** muudetakse **VMS-i §-s 6** Eestis püsivalt elamise mõistet. Kehtiva VMS‑i kohaselt on välismaalase püsiv Eestis elamine VMS-i tähenduses välismaalase Eestis viibimine Eesti elamisloa või elamisõiguse alusel. Muudatusega täpsustatakse, et püsivalt Eestis elamine VMS-i tähenduses on välismaalase Eestis viibimine Eesti elamisloa või elamis­õiguse alusel, kui tema peamine elukoht on Eestis.

Tähtajaline elamisluba antakse välismaalasele Eestisse elama asumiseks ja Eestis elamiseks vastavalt VMS-s sätestatud ja elamisloaga kindlaks määratud tingimustele. Seega on oluline, et välismaalane kasutaks tähtajalist elamisluba eesmärgil, milleks see talle anti, ehk Eestis päriselt elamiseks. Muudatuse eesmärk on tagada õigusselgus ja täpsustada senist püsivalt Eestis elamise mõistet, sidudes selle ka peamise elukohaga Eestis. Muudatus toetab tähtajalise elamisloa eesmärgipärast kasutamist, tagades PPA-le paindlikkuse ja võimaluse igal üksikjuhul hinnata, kas välismaalase elamisloa omamine või selle pikendamine on põhjendatud või mitte.

VMS-i §-de 18 ja 19 kohaselt on välismaalasel Eestisse saabumise, Eestis ajutise viibimise, elamise ja töötamise ning Eestist lahkumise korraldamise menetluses nii kaasaaitamis- kui ka tõendamiskohustus. Välismaalase Eestisse saabumise, Eestis ajutise viibimise, elamise ja töötamise ning Eestist lahkumise korraldamise menetluses on välismaalane või muu asjasse­puutuv isik kohustatud aitama kaasa ja tõendama Eestis ajutise viibimise, elamise ja töötamise seadusliku aluse andmisel, omamisel, pikendamisel ja kehtetuks tunnistamisel tähtsust omavaid asjaolusid. Peamist elukohta iseloomustab seotus välismaalase isiklike ja majanduslike huvidega ning seda on võimalik kindlaks määrata ja tõendada mistahes tõenditega. Näiteks saab PPA välismaalase püsivalt Eestis elamist hinnata ja kontrollida läbi erinevate riiklike, Euroopa Liidu ja rahvusvaheliste andmekogude. Samuti saab välismaalane esitada erinevaid kirjalikke selgitusi ja dokumente, mis tõendavad tema püsivat Eestis elamist, näiteks tõendid töötasu laekumise kohta, tõendid majandusliku tegevuse kohta Eestis, tunnistajate selgitused või erinevad riigi või kohaliku omavalitsuse teavitused.

**3.3.4.** **Nõuded taotlusele ja lisadokumentidele (§ 1 p-d 3 ja 11)**

**Eelnõu § 1 punktiga 3** jäetakse **VMS-i § 29 lõikest 4 ja § 30 lõikest 1** välja vene keel. Kehtiva VMS-i kohaselt võib isik esitada taotluse ja sellele lisatud tõendid eesti, vene või inglise keeles. Samuti peab välisriigis väljaantud muukeelse dokumendi olema tõlkinud vandetõlk eesti, vene või inglise keelde. Muudatuse tulemusena võib taotluse ja sellele lisatud tõendi edaspidi esitada ainult eesti või inglise keeles ning välisriigis väljaantud muukeelse dokumendi peab olema vandetõlk tõlkinud eesti või inglise keelde. Muudatuse eesmärk on hoida kokku tõlke- ja arenduskulusid.

Kuivõrd lühiajalise viisa ja lennujaama transiidiviisa Eesti välisesinduses taotlemisele kohalda­takse viisaeeskirja (VMS-i § 90 lg 1), säilib ka kohustus võimaldada esitada sellise viisa taotlus asukohariigi keeles. Samuti ei välista muudatus haldusorgani võimalust küsida VMS-i § 31 lõike 1 alusel taotlejalt täiendavaid või täpsustavaid andmeid või tõendeid, nagu originaal­keeles dokumenti või selle koopiat. Sellise olulise teabe esitamise juhendi saab haldusorgan avaldada oma ametlikul veebilehel.[[58]](#footnote-59)

**Eelnõu § 1 punktiga 11** tunnistatakse kehtetuks **VMS-i § 95 lõige 1**, et ühtlustada nõudeid viisa- ja elamisloa taotlusele lisatavatele tõenditele. Lõikes on nähtud ette, et VMS-i §-s 30 sätestatud nõudeid välisriigis väljaantud dokumendile ei kohaldata viisataotlusele lisatavate tõendite suhtes. Kuna lõige tunnistatakse kehtetuks, peab välisriigis väljaantud muukeelne dokument, mis on viisataotlusele tõendina lisatud, olema edaspidi tõlgitud eesti või inglise keelde. Samuti, iga viisataotlusele lisatud tõend, mis on välisriigis väljaantud avalik dokument, peab olema legaliseeritud või kinnitatud apostilliga, kui välislepingus ei ole sätestatud teisiti.

Muudatus on vajalik, et viia VMS kooskõlla praktikaga. Näiteks on olukordi, kus välismaalase abikaasal ja lapsel on õigus saada viisa samal alusel nagu välismaalasel. Sellistes olukordades on haldusorganil vaja veenduda, et sugulussidemeid tõendavad dokumendid on ehtsad. Praktikas nõuavad konsulaarametnikud ja PPA ametnikud juba praegu viisa taotlejalt legaliseeritud või apostilliga kinnitatud dokumente, kuna esineb võltsinguid. Olukord, kus viisa taotlejalt võidakse nõuda hiljem viisataotluse menetluses dokumendi legaliseerimist või kinnitamist apostilliga, on taotlejale koormav, kuivõrd puudub õigusselgus ja menetlus pikeneb. Seega on oluline luua viisa taotlejale selgus, et välisriigis väljaantud avalik dokument tuleb legaliseerida või kinnitada apostilliga.

Muudatus tehakse kooskõlastusringil VÄM-lt saadud ettepaneku põhjal.

**3.3.5. Avaliku korra ja riigi julgeoleku tagamine (§ 1 p 37–40 ja § 4)**

**Eelnõu § 1 punktidega 37–40** muudetakse **VMS-i § 124 lõike 2 punkti 11 ja lõiget 3** **ning § 125 lõike 1 punkti 7** ja täiendatakse **§ 124 lõiget 2 lõikega 111**, et täpsustada avaliku korra ja riigi julgeoleku tagamiseks tähtajalise elamisloa andmisest keeldumise aluseid, kui välis­maalane töötab või on töötanud välisriigi luure- või julgeolekuteenistuses või muus jõu­struktuuris, on seotud või on olnud seotud välisriigi luure- või julgeolekuteenistuse või muu jõustruktuuriga või on põhjendatud alus arvata, et see on nii olnud. Töötamise all mõistetakse nii tegevteenistust kui ka lepingulist teenistust.

Muudatuse eesmärk on pidevalt muutuvat julgeolekuolukorda arvestades hõlmata VMS-i § 124 lõike 2 punktis 11 mistahes riiklik või mitteriiklik jõustruktuur, milles töötamine või millega seotus võib ohustada Eesti avalikku korda ja riigi julgeolekut. See võib olla näiteks politsei, piirivalve, vangla, erakorralise olukorra ministeerium, relvastatud päästeteenistus või turva­teenistus. Relvajõud jäävad jätkuvalt punktist 11 välja, sest need on kaetud sama lõike punktidega 5 ja 6.

Samuti on muudatuse eesmärk ühtlustada VMS-i § 124 lõike 2 punkti 11 sõnastust väljasõidu­kohustuse ja sissesõidukeelu seaduse § 29 lõike 1 punktis 3 sätestatud sissesõidukeelu kohaldamise regulatsiooniga, mis hõlmab nii välisriigi luure- või julgeolekuteenistuses töötamist, teenistuses olemist kui ka muud võimalikku seotust, näiteks koostööd. Need kõik võivad sõltuvalt asjaoludest ohustada avalikku korda ja riigi julgeolekut. Lisaks jäetakse välja kitsendus, mille kohaselt kohaldatakse punkti 11 üksnes siis, kui välismaalase vanus, auaste või muud asjaolud ei välista tema kutsumist teenistusse välisriigi julgeoleku- või relvajõududesse või teistesse relvastatud formeeringutesse. Kitsendus on sisutu, sest kord jõustruktuuriga seotud olnud isiku puhul seisneb võimalik oht riigi julgeolekule seotuses selle jõustruktuuriga. Erandina saab siiski teatud asjaolude korral anda tähtajalise elamisloa VMS-i § 125 lõike 1 punkti 7 alusel, mistõttu ajakohastatakse ka selle sõnastust.

**Eelnõu §-ga 4** täiendatakse **KarS-i § 2601 lõike 1** sissejuhatavat lauseosa, mille kohaselt karistatakse Eestis ilma seadusliku aluseta viibivale välismaalasele töötamise võimaldamise eest tööandjat. Täpsustatakse, et sellise teo eest karistatakse ka tööandja juhatuse liiget või muud esindajat, kui tööandja on oma kohustuse täitmise talle delegeerinud.

1. novembril 2023 jõustus KarS-i § 14 muudatus[[59]](#footnote-60), millega täpsustati juriidilise isiku karistus­õiguslikku vastutust. Samuti on samasisulised muudatused tehtud VMS-s. Eelnõuga viiakse KarS-i § 2601 lõike 1 sõnastus kooskõlla VMS-i § 300 jj väärteokoosseisude omaga.

**3.3.6. Tähtajaline elamisluba õppimiseks doktoriõppes (§ 1 p 41)**

**Eelnõu § 1 punktiga 41** muudetakse **VMS-i § 162 lõiget 2**, et täpsustada kõrgharidustaseme õppes õppimiseks tähtajalise elamisloa andmise nõudeid. Õigusselguse huvides nähakse ette, et tähtajalise elamisloa õppimiseks kõrgharidustaseme õppes VMS-i § 162 lõikes 1 nimetatud institutsionaalselt akrediteeritud õppeasutuses võib anda:

* bakalaureuse-, rakenduskõrgharidus- või magistriõppe täiskoormusega läbimiseks kõrg­haridusseaduse (edaspidi *KHaS*) § 14 tähenduses või
* doktoriõppe läbimiseks KHaS-i § 8 tähenduses.

Muudatus on tehniline: VMS viiakse KHaS-ga kooskõlla. 1. augustil 2022 jõustus KHaS-i § 14 lõike 1 muudatus[[60]](#footnote-61), mille kohaselt saab õppida täis- või osakoormusega üksnes bakalaureuse-, rakenduskõrgharidus- ja magistriõppes. Seega ei määrata enam uue doktorandi õppekoormust. Seetõttu ei ole ka võimalik tähtajalise elamisloa taotlejalt nõuda, et ta õpiks doktoriõppes täis­koormusega. KHaS-i § 8 lõike 3 kohaselt peab doktoriõppe üliõpilane läbima õppe- ja teadus­töös edasijõudmise hindamiseks perioodilise atesteerimise ülikooli kehtestatud tingimustel ja korras. Seega on võimalik hinnata, kas ja kuidas ta õppe- ja teadustöö kava täidab. Kui aga tähtajaline elamisluba antakse esimest korda, ei ole seda võimalik teha. Ühtlasi ei ole võimalik alates 1. augustist 2022 immatrikuleeritud doktorandi õppekoormust küsida, kuna ülikool ei märgi seda EHIS-sse.

Välismaalasele võib anda tähtajalise elamisloa õppimiseks kehtivusajaga kuni õppekava nominaalaja lõpuni, kuid mitte kauemaks, kui on õppimise eeldatav kestus. Elamisluba võib pikendada kuni õppekava nominaalaja lõpuni, või kui nominaalaeg on lõppenud, õppimise eeldatava kestuse lõpuni. Kehtivusaja määramisel lähtub PPA muu hulgas õppeasutuse kutsel märgitud õpingute algus- ja lõppkuupäevast.

Muudatus tehakse kooskõlastusringil HTM-lt saadud ettepaneku põhjal.

**3.3.7. Kaaluka riikliku huvi alusel antud tähtajalise elamisloa töötamise piirangu kehtetuks tunnistamine (§ 1 p 54)**

**Eelnõu § 1 punktiga 54** tunnistatakse kehtetuks **VMS-i § 2004**, et korrastada VMS-i ja kaotada kaaluka riikliku huvi alusel tähtajalise elamisloa saanud välismaalase Eestis töötamise piirang.

Kaaluka riikliku huvi alusel tähtajalise elamisloa andmise võimalus loodi VMS-i 1. jaanuaril 2015. aastal, et võimaldada asuda Eestisse elama välismaalasel, kellel puudub muu VMS-s sätestatud elamisloa taotlemise alus, kuid kelle elama asumine Eestisse on ülekaalukalt avalikes huvides. Muudatusega sooviti vältida olukorda, kus riik küll soovib, et välismaalane asuks Eestisse elama, kuid kuna välismaalane ei vasta õppimiseks, töötamiseks, ettevõtluseks või abikaasa juurde elama asumiseks tähtajalise elamisloa andmise tingimustele ja ei ole ka asjaomast välislepingut, ei olegi võimalik talle elamisluba anda.

Kaaluka riikliku huvi alusel tähtajalise elamisloa andmine on erandlik. Sellel alusel tähtajalise elamisloa andmise eeldus on, et seda toetab Vabariigi Valitsus või valitsusasutus, kelle hinnangul on välismaalase Eestis elamisloa alusel elamine riiklikes huvides. Sellel alusel tähtajalise elamisloa saanud välismaalase puhul puudub vajadus piirata juurdepääsu Eesti tööjõuturule. Seega kaotatakse kaaluka riikliku huvi alusel tähtajalise elamisloa saanud välismaalase Eestis töötamise piirang. Seni ei ole PPA sellel alusel andnud ühtegi tähtajalist elamisluba.

**3.3.8. Kinnipeetava tähtajalise elamisloa taotluse läbivaatamine (§ 1 p 61)**

**Eelnõu § 1 punktiga 61** täiendatakse **VMS-i § 219 lõikega 3**. Sellega nähakse ette, et sama paragrahvi lõike 1 punkti 6 erandina võib vaadata läbi Eesti kinnipidamisasutuses viibiva kinnipeetava, vahistatu ja arestialuse tähtajalise elamisloa taotluse, kui neid ei pea ükski riik kehtivate seaduste alusel oma kodanikeks.

VMS-i § 219 lõike 1 punktis 6 on sätestatud, et tähtajalise elamisloa taotlus loetakse ilmselgelt põhjendamatuks ja see jäetakse läbi vaatamata, kui välismaalase puhul ei ole nõutav tähtajalise elamisloa olemasolu Eestis. VMS-i § 43 lõike 1 punkti 5 ja lõike 3 ning § 105 lõike 1 kohaselt ei vaja välismaalane Eestis kinnipeetava, vahistatu või arestialusena viibides elamiseks ega töötamiseks tähtajalist elamisluba. See tähendab, et kinnipeetava, vahistatu või arestialuse tähtajalise elamisloa taotlus jäetakse VMS-i kohaselt läbi vaatamata ja PPA-l puudub kaalutlus­õigus.

VMS-s on lähtutud põhjendatud eeldusest, et kinnipeetav, vahistatu või arestialune ei vaja kinnipidamisasutuses viibimiseks tähtajalist elamisluba, sest sellega antakse talle õigus Eestis elada, kuid tal on kohustus viibida kinnipidamisasutuses. Samuti toetab see Justiitsministee­riumi välja töötatud ruumilise eripreventsiooni poliitikat[[61]](#footnote-62), mille kandva põhimõtte kohaselt tuleb rangelt hinnata, kas vanglas karistust kandev välismaalane peab pärast vanglast vabanemist jätkama oma edasist elu Eestis.

Avaliku korra või riigi julgeoleku kaalutlustel väljasaatmise otsuse tegemisel lähtutakse Boultifi-Üneri-Maslovi kriteeriumidest[[62]](#footnote-63). Nende kohaselt peab PPA isikust lähtuvat ohtu hindama võimalikult hilises staadiumis. Seda on leidnud ka Riigikohus[[63]](#footnote-64). Seetõttu tuleb viia võimaliku väljasaadetava tähtajalise elamisloa menetlus läbi vahetult enne tema vanglast vabanemist ja kehtiv regulatsioon on seda eesmärki silmas pidades põhjendatud. Justiitsministri 25. jaanuari 2001. aasta määruse nr 11 „Kinnipeetava vanglast vabastamise kord“ § 42 kohaselt esitab vangla sotsiaaltöötaja vähemalt kuus kuud enne välismaalasest kinnipeetava vanglast vabanemist või võimalikku tingimisi ennetähtaegset vabastamist PPA-le päringu, et selgitada välja kinnipeetavale tähtajalise elamisloa andmine või tema väljasaatmine. See on ka põhjus, miks VMS-i §-s 214 on sätestatud kinnipeetavale, vahistatule ja arestialusele võimalus esitada tähtajalise elamisloa taotlus.

Praktikas on aga kerkinud esile probleem nende välismaalastest kinnipeetavatega, keda ei pea ükski riik kehtivate seaduste alusel oma kodanikeks. Need on eeskätt Eesti pikaajalised elanikud, kelle puhul puudub välisriik, kes võtaks nad vastu. Justiitsministeeriumi hinnangul ei ole kehtiv regulatsioon, mille järgi ei ole võimalik enne vangistusest vabastamist tähtajalise elamisloa taotlust läbi vaadata, kooskõlas vangistuse taasühiskonnastava eesmärgiga.

Seetõttu täiendatakse VMS-i § 219 lõikega 3, mille kohaselt võib PPA vaadata erandina läbi välismaalasest kinnipeetava, vahistatu või arestialuse tähtajalise elamisloa taotluse tingimusel, et ükski riik ei pea teda kehtivate seaduste alusel oma kodanikuks. See tähendab praktikas, et sellise välismaalase Eestist väljasaatmine on võimatu. Lõige 3 on erand üldreeglist, st ka määratlemata kodakondsusega välismaalase puhul ei ole nõutav elamisloa olemasolu ja selle taotlemine peab olema põhjendatud. Üks põhjus võib olla näiteks tähtajalise elamisloa vajadus seetõttu, et välismaalane viibib avavanglas.

**3.3.9. Kutsuja kohustuste lõppemine (§ 1 p-d 4, 67 ja 68)**

**Eelnõu § 1 punktiga 68** täiendatakse **VMS-i § 291 lõikega 5**, et reguleerida välismaalase kutsuja kohustuste lõppemist. See on tekitanud praktikas küsimusi, kuna VMS-s puudub selge regulatsioon, millal kutsuja kohustused lõppevad. Õigusselguse huvides nähakse lõikega 5 ette, et need lõppevad, kui:

1. välismaalasele antakse Eestis ajutiseks viibimiseks või elamiseks uus seaduslik alus;
2. välismaalase lühiajaline Eestis töötamine registreeritakse uue tööandja juurde või
3. välismaalane lahkub Eestist väljasõidukohustuse ja sissesõidukeelu seaduse §-s 17 nimeta­tud riiki ning on kandnud menetlus-, väljasõidukohustuse sundtäitmise ja kinnipidamis­keskuse või politsei arestimajas viibimise kulud (VMS-i § 291 lg 3).

Punktis 1 nimetatud seadusliku aluse all mõeldakse näiteks olukorda, kus välismaalane viibib Eestis õppimiseks antud D-viisa või tähtajalise elamisloa alusel ja asub pärast õpingute lõpetamist töötamiseks antud tähtajalise elamisloa alusel Eestis tööle. Töötamiseks tähtajalise elamisloa andmisega lõppevad õppeasutusest kutsuja kohustused ja need tekivad tööandjal, kelle juures töötamiseks on välismaalasel uus kehtiv tähtajaline elamisluba. Samuti mõeldakse seadusliku aluse all näiteks olukorda, kus välismaalane vahetab tööandjat ja talle antakse uus tähtajaline elamisluba töötamiseks uue tööandja juures.

**Eelnõu § 1 punktidega 4 ja 67** korrastatakse lühendikasutust nii, et termini „kutsuja“ lühend võetakse VMS-s kasutusele selle esmakordsel esinemisel **VMS-i § 402 lõikes 1** ja **VMS-i § 284 lõikest 1** jäetakse lühendi kasutuselevõtt välja. Muudatused on tehnilised.

**3.3.10. Tervisekindlustuslepingu nõue (§ 1 p 7 ja § 3 p 1)**

**Eelnõu § 1 punktiga 7** muudetakse **VMS-i § 62 lõike 2 punkti 4**, et korrastada D-viisa andmise tingimusena kehtivat tervisekindlustuslepingu nõuet. Tervisekindlustuslepingu nõue tuleneb vajadusest tagada, et Eestis viibimise ajal ei muutuks välismaalane koormaks riigi sotsiaal- ja tervishoiusüsteemile. Edaspidi peab välismaalasel ka juhul, kui ta on kavandanud D-viisa kehtivusajal reisida Eestisse mitu korda, olema iga kord kehtiv tervisekindlustusleping, mitte ainult esimesel korral. Kehtima jääb põhimõte, et tervisekindlustuslepingut ei pea olema välis­maalasel, kes on kohustusliku ravikindlustusega kindlustatud isik ravikindlustuse seaduse tähenduses. Seega, näiteks välismaalane, kes töötab Eestis viisa alusel, peab tõendama tervise­kindlustuslepingu olemasolu üksnes ajal, kui tal ei ole riiklikku ravikindlustust. Muudatus tehakse kooskõlastusringil VÄM-lt saadud ettepaneku põhjal.

**Eelnõu § 3 punktiga 1** täiendatakse **ELKS-i § 20 lõike 1 punkte 2 ja 3**, et lubada Euroopa Liidu kodaniku perekonnaliikmel riikliku ravikindlustuse asemel sõlmida tervisekindlustus­leping, mis tagab Eestis viibimise ajal tema haigusest või vigastusest tingitud ravikulude tasumise. See õigus tuleneb direktiivi 2004/38/EÜ[[64]](#footnote-65) artikli 7 lõike 1 punktist b, mis on ekslikult Eesti õigusesse üle võetud, kuna direktiivi eestikeelne tõlge on eksitav.

**3.4. Eelnõu jõustumine**

**Eelnõu §-ga 6** sätestatakse seaduse jõustumise aeg.

* **Eelnõu § 1 punktid 4, 12–17, 20–24, 27, 33–36, 44–46, 50, 51, 54 ja 63–70**, millega:
* ajakohastatakse PPA rändevaldkonna andmekogude regulatsiooni;
* sätestatakse tööandjale Eesti äriregistris registreerimise nõue ja tegeliku majandus­tegevuse nõude ajaline määr;
* ajakohastatakse renditöö regulatsiooni;
* korrastatakse välismaalase lühiajalise Eestis töötamise registreerimise kiirmenetluse regulatsiooni;
* kaotatakse kaaluka riikliku huvi alusel tähtajalise elamisloa puhul töötamise piirang ja
* sätestatakse kutsuja kohustuste lõppemise regulatsioon,

jõustuvad **2026. aasta 1. jaanuaril**, kuna nende rakendamiseks on vaja arendada viisa­registrit, ETR-i ja LTR-i ning seetõttu on vaja ka ettevalmistus- ja üleminekuaega.

* **Eelnõu § 1 punktid 9, 55–58 ja 73**, millega reguleeritakse kohanemisprogrammi läbimist ja vähemalt A2-tasemel eesti keele oskuse omandamist, jõustuvad **2026. aasta 1. jaanuaril**, et anda piisav kohanemisaeg ning piisav ettevalmistus- ja üleminekuaeg, et täita püsivalt Eestisse elama asumiseks tähtajalise elamisloa andmise lisatingimused.
* **Eelnõu § 2 ja § 5 punkt 1**, millega reguleeritakse PPA ja TI ning PPA ja MTA andme­kogude andmevahetust, jõustuvad **2026. aasta 1. jaanuaril**, kui on valminud PPA rände­menetlusinfosüsteemi (edaspidi *RIS*) II etapi teise osa arendustööd – PPA ja TI ning PPA ja MTA andmekogude andmevahetuslahendus.
* **Eelnõu § 1 punktid 1, 42, 59 ja 60, § 3 punktid 2–4 ning § 5 punkt 2**, millega reguleeritakse paberivaba asjaajamist ning PPA ja HTM-i andmekogude andmevahetust ning muudetakse ETR-i nimetus elamislubade ja elamisõiguste andmekoguks, jõustuvad **2028. aasta 1. jaanuaril**, kui on valminud RIS-i III etapi arendustööd.
* **Eelnõu § 1 punkt 47**, millega reguleeritakse PPA ja töötukassa andmekogude andme­vahetust, jõustuvad **2029. aasta 1. jaanuaril**, kui on planeeritud valmima RIS-i IV etapi arendustööd: konsultatsioonimenetlus, sealhulgas ETR-i ning töötukassa andmekogude andmevahetuslahendus.

**Eelnõu § 1 punktid 2, 3, 5–8, 10, 11, 18, 19, 25, 26, 28–32, 37–41, 43, 48, 49, 52, 53, 61, 62, 71 ja 72, § 3 punkt 1 ning § 4** jõustuvad **üldises korras**, kuna nende rakendamine ei eelda ettevalmistus- ja üleminekuaega.

**4. Eelnõu terminoloogia**

1. ETR nimetatakse ümber **elamislubade ja elamisõiguste andmekoguks**, kuna alates 1. septembrist 2013 ei viida enam VMS-i alusel läbi eraldi tööloa menetlust. Seetõttu on mõistlik jätta ETR-i nimetusest välja viide tööloale. Andmekogude nimetuste ühtlusta­miseks asendatakse sõna „register“ sõnaga „andmekogu“.
2. Andmekogude andmekoosseisu sätetes kasutatakse terminit „**isiku üldandmed**“. Isiku üldandmed on nimi, isikukood või selle puudumise korral sünniaeg, sugu, kodakondsus, kontaktandmed, sealhulgas aadress, ja emakeel.
3. VMS-s võetakse kasutusele termin **„jõustruktuur“**. Tähtajalise elamisloa andmisest keel­dumise üks kehtivatest alustest on, et välismaalane töötab või on põhjendatud alus arvata, et ta töötab välisriigi luure- või julgeolekuteenistuses, või ta on olnud või on põhjendatud alus arvata, et ta on olnud välisriigi luure- või julgeolekuteenistuses, ning tema vanus, auaste või muud asjaolud ei välista tema kutsumist teenistusse välisriigi julgeoleku- või relva­jõududesse või teistesse relvastatud formeeringutesse. Eelnõuga lisatakse luure- või julge­olekuteenistusele muus jõustruktuuris töötamine või teenimine või seos sellega. Muu jõu­struktuuri all mõeldakse välisriigi mistahes riiklikku või mitteriiklikku jõustruktuuri, milles töötamine või millega seotus võib ohustada Eesti avalikku korda ja riigi julgeolekut. See võib olla näiteks politsei, piirivalve, vangla, erakorralise olukorra ministeerium, relvastatud päästeteenistus või turvateenistus.

**5. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega. Eelnõuga ei võeta üle Euroopa Liidu õigust, kuid selle koostamisel on arvestatud järgmiste Euroopa Liidu õigusaktidega:

1. hooajatöötajate direktiiv 2014/36/EL;
2. ettevõtjasiseselt üleviidud töötajate direktiiv 2014/66/EL;
3. õpi- ja teadusrände direktiiv (EL) 2016/801;
4. nõukogu 22. septembri 2003. aasta direktiiv 2003/86/EÜ perekonna taasühinemise õiguse kohta[[65]](#footnote-66);
5. lähetatud töötajate direktiiv 96/71/EÜ;
6. sanktsioonide direktiiv 2009/52/EÜ;
7. väärtuslike andmestike direktiiv (EL) 2019/1024;
8. direktiiv (EL) 2021/1883;
9. direktiiv 2004/38/EÜ.

Eelnõu koostamisel on arvestatud ka isikuandmete töötlemise põhimõtteid, mis on kooskõlas isikuandmete kaitse üldmäärusega.

**6. Seaduse mõjud**

**6.1. Menetluste ja andmevahetuse tõhustamine**

Eelnõuga:

* võimaldatakse välismaalasel ja tema Eestisse kutsujal suhelda riigiga elektrooniliselt ja paberivabalt ühe akna põhimõttel ning edastada Eestis elamise ja töötamise andmeid ja dokumente erinevatele riigiasutustele PPA kaudu kooskõlas andmete ühekordse esitamise põhimõttega;
* kaasajastatakse PPA rändevaldkonna andmekogude regulatsiooni ning luuakse õiguslikud alused, et PPA, MTA, TI, töötukassa ja HTM-i andmekogud saaksid vahetada välismaalase Eestis elamise, töötamise ja õppimise andmeid üle X-tee.

Praegu peavad tööandjad välismaalase Eestis töötamise andmeid esitama mitmele riigiasutusele (vt joonis). Muudatuste tulemusena tekib riigil terviklikum ülevaade rändest ning andmeid kogutakse ühtsetel põhimõtetel ja neid saab võrrelda, mis muudab kogu rändehalduse terviklikumaks. Lisaks saab riik kasutada oma ressurssi tõhusamalt seal, kus see on vajalik.

Tööandja, välismaalase ja riigi jaoks on suurim muudatus see, et andmete esitamise aeg lüheneb. Kui praegu kulub tööandjal, välismaalasel ja ametnikul välismaalase Eestis viibimise, elamise ja töötamise taotluse täitmisele ja andmete esitamisele või vastuvõtmisele keskmiselt 25–50 minutit nii PPA-s, MTA-s, TI-s kui ka töötukassas, võib see õiguskeskkonna muutmise ja arendustegevuse tulemusena olla edaspidi hinnanguliselt 20 minutit kokku.



**Joonis.** Riigile välismaalase Eestis töötamise andmete esitamine praegu (vasakul) ja tulevikus (paremal)

**6.1.1. Mõju riigiasutuste korraldusele**

**Sihtrühm:** asutused, kes viivad läbi või on kaasatud välismaalase Eestis viibimise, elamise ja töötamise menetlustesse, st PPA, KAPO, Eesti välisesindused, töötukassa, TI ja MTA. Kõige rohkem mõjutavad menetluste ja andmevahetuse tõhustamise muudatused PPA ametnikke, kes viivad läbi lühiajalise Eestis töötamise registreerimise, elamisloa ja elamisõiguse taotluste menetlusi, s.o umbes 200 ametnikku.

**Mõju ulatus** on keskmine.PPA ülesanne on tagada, et välismaalased täidavad neile VMS-ga seatud tingimusi Eestis viibimise, töötamise, õppimise, pereelu elamise jms kohta. PPA eesmärk on nii ennetada ja tõkestada ebaseaduslikku Eestis viibimist, elamist ja töötamist kui ka tagada, et välismaalased kasutavad neile antud viibimisõigust eesmärgipäraselt. Välis­maalase Eestis viibimise, elamise ja töötamise andmete elektrooniline esitamine läbi ühtse PPA iseteeninduskeskkonna muudab andmete esitamise võimalused paindlikumaks ning vähendab nii PPA kui ka Eesti välisesinduste, töötukassa, TI ja MTA töökoormust. Selle asemel, et võtta taotlusi vastu kohapeal või posti või e-posti teel ja sisestada selle põhjal andmeid, saavad asutused asuda viima kohe läbi menetlusi, kuna andmed liiguvad X-tee kaudu riiklike andme­kogude vahel automaatselt. Muudatus võimaldab seeläbi tõhusamalt ennetada ja tõkestada Eestis viibimise, elamise ja töötamise nõuete väärrakendamist ning rikkumisi.

Praegu viib PPA RIS-s läbi suurusjärgus 40 000 rändevaldkonna menetlust[[66]](#footnote-67) aastas. RIS‑i kaasajastamine tagab võimaluse viia läbi ressursisäästlikke ja kliendisõbralikke lühiajalise Eestis töötamise registreerimise, elamisloa ja elamisõiguse menetlusi. PPA-l on võimalik viia neid menetlusi edaspidi läbi automaatpäringute põhjal ning töödelda nendes antud haldusaktide ja sooritatud toimingute andmeid senisest tõhusamalt. Lisaks võimaldab RIS-i ajakohastamine arendada seda edaspidi tõhusamalt ja paindlikumalt. Seeläbi hoitakse kokku ka arenduskulusid. Seega mõjutab PPA rändevaldkonna andmekogude ja nende regulatsiooni kaasaajastamine PPA töökorraldust positiivselt.

Andmevahetuse õiguslike aluste loomine aitab tõhustada välismaalase Eestis viibimise, elamise ja töötamise menetlusi. Muudatus võimaldab asutustel kasutada ressurssi senisest paremini, sest nad saavad kohe reageerida, kui andmevahetusest saadakse vajalikud andmed. Samuti võimaldab muudatus hoida asutustel kokku kulusid, mis on praegu vajalikud andmevahetuse korraldamiseks, sest andmeid vahetatakse teabenõude alusel e-posti teel krüpteeritult või läbi MISP2-keskkonna üle X-tee. Seega mõjutab ka andmevahetuse õiguslike aluste loomine asutuste töökorraldust positiivselt.

**Mõju avaldumise sagedus** on väike, kuna eelnõuga ei muudeta riigiasutuste põhiülesandeid ja võimalikud töökorraldusmuudatused on ühekordsed.

**Ebasoovitava mõju kaasnemise risk** on keskmine. Muudatuste rakendamiseks on vaja teha arendustöid, mis on keerulised ja mahukad ning muudavad mitme asutuse senist töökorraldust. Arendustöödega kaasnevad riskid, näiteks meeskonnaliikmete vahetus, aeglane või puudulik infovahetus ning arendustööde mahu ja sisu muutumine või alahindamine, mis võivad mõjutada avaliku teenuse osutamist. Ebasoovitava mõju kaasnemine on küll võimalik, kuid seda maandatakse pideva koostöö, tõhusa infovahetuse, põhjaliku arendustegevuse ja muudatuste etapikaupa rakendamise kaudu.

**Järeldus mõju olulisuse kohta:** muudatusega kaasneb sihtrühmale **oluline positiivne mõju**: paraneb riigi andmete kogumise, haldamise ja vahetamise võimekus. Muudatuse rakendami­sega võib kaasneda küll ebasoovitav mõju, kuid riskide maandamisega tegeletakse pidevalt ja seetõttu on sellise riski realiseerumine pigem ebatõenäoline.

**6.1.2. Mõju riigi julgeolekule ja siseturvalisusele**

**Sihtrühm:** Eesti elanikud. 2024. aasta alguse seisuga elas Eestis 1 366 491 inimest.[[67]](#footnote-68)

**Mõju ulatus** on keskmine. Välismaalase Eestis viibimise, elamise ja töötamise andmete elektrooniline esitamine läbi ühtse PPA iseteeninduskeskkonna on kaasaegne ja ökonoomne lahendus. Seeläbi tõhustub õiguskaitseorganite töö ja väheneb haldusorganite koormus andmete riiklikesse andmekogudesse kandmisel. See omakorda parandab rändekontrolli võimekust ja avaldab positiivset mõju riigi julgeolekule ja siseturvalisusele. RIS-i kaasajastamine aitab PPA tööd tõhustada ja parandab haldusorganite menetlusvõimekust, mis omakorda aitab senisest tõhusamalt tagada avalikku korda, turvalisust ja sisejulgeolekut, sealhulgas ennetada võima­likke ohte. Seeläbi mõjub muudatus positiivselt ka elanike turvatundele ja elukeskkonna turvalisusele. Seega on muudatusel positiivne mõju Eesti siseturvalisusele ja julgeolekule, sealhulgas laiemalt Schengeni ala toimimisele ja liikmesriikide julgeoleku tagamisele.

**Mõju avaldumise sagedus** on keskmine. Muudatused aitavad tõsta rändekontrolli võimekust, mis omakorda aitab suurendada elanike turvatunnet. Samas ei mõjuta muudatused Eesti elanike igapäevast elukorraldust ega senist toimimist ja ei eelda seega sihiteadlikku ümberkohanemist. Samuti on Eesti elanike kokkupuude muudatusega ebaregulaarne ja juhuslik.

**Ebasoovitava mõju kaasnemise risk** on keskmine. Pigem on mõju Eesti elanikele positiivne, sest andmete edastamine riigile on senisest kiirem, lihtsam ja mugavam ning riigiasutuste­vaheline andmevahetus tõhusamalt korraldatud. See aitab efektiivsemalt avastada ja kiiremini reageerida väärkasutusele ja rikkumistele, mis võivad Eesti elanikke ohustada.

**Järeldus mõju olulisuse kohta:** muudatus avaldab **olulist positiivset mõju** riigi julgeolekule ja siseturvalisusele, arvestades Eesti majanduslikke ja välispoliitilisi huve. Mõju on positiivne, kuna riik võtab läbi andmevahetuse tõhustamise ja RIS-i kaasajastamise tõhusaid meetmeid oma elanike turvatunde tagamiseks ja riskide maandamiseks. Ebasoovitava mõju kaasnemise risk Eesti elanike elukorraldusele ja turvalisusele suureneks, kui jätta muudatus tegemata.

**6.1.3. Mõju majandusele**

**Sihtrühm**: tööandjad, kes kasutavad välistööjõudu. Statistikaameti andmetel[[68]](#footnote-69) on 2023. aasta seisuga majanduslikult aktiivseid ettevõtteid Eestis 153 883. Ajavahemikul 2019–2023 on VMS-i alusel lühiajalise Eestis töötamise registreerimist taotlenud *ca* 9000 tööandjat ja välismaalased taotlenud tähtajalist elamisluba töötamiseks *ca* 4000 tööandja juures.

**Mõju ulatus** on keskmine**.** Riigi ülesanne on tagada soodne majanduskeskkond, et majandus saaks kasvada. Muudatusega võimaldatakse välismaalastel suhelda riigiga paberivabalt ning tööandjatel, kes kasutavad välistööjõudu, esitada välismaalase Eestis elamise ja töötamise andmeid ja dokumente erinevatele riigiasutustele PPA kaudu kooskõlas andmete ühekordse esitamise põhimõttega. Muudatus toetab tööandjate rahvusvahelist konkurentsivõimet, takistamata või piiramata seejuures konkurentsi tööandjate vahel. Muudatusel on majandusele positiivne mõju, sest halduskoormus väheneb. Kõige ulatuslikum on muudatuse mõju tööandjatele, kes kasutavad välistööjõudu. Kui praegu on nii andmete edastamise kui ka sisestamise ajakulu hinnanguliselt 25–55 minutit sõltuvalt asutusest ja menetlusest, siis PPA iseteeninduskeskkonna kaudu võiks selleks kuluda hinnanguliselt kokku 20 minutit. Kuna välistööjõu kasutamise kohta andmete edastamine kiireneb ja lihtsustub ning tööandjate halduskoormus ja kulud vähenevad, paranevad ka Eestisse investeerimise võimalused. See omakorda toetab Eesti majanduse arengut. Seega on mõju majandusele positiivne.

**Mõju avaldumise sagedus** on keskmine, kuna muudatus ei puuduta kõiki inimesi, vaid üksnes tööandjaid, kes soovivad värvata välistööjõudu. Võimalikud töökorraldusmuudatused on ühe­kordsed, kuid positiivsed, sest tööandjad ei pea enam käima asutustes kohal, et taotleda näiteks töötukassa luba või esitada PPA teeninduses andmeid.

**Ebasoovitava mõju kaasnemise risk** on väike. Pigem on mõju sihtrühmale positiivne, sest andmete edastamine riigile on senisest kiirem, lihtsam ja mugavam. Võimalikke riske, mis võivad kaasneda teadmatusest, aitavad maandada tõhus infovahetus ja muudatuse etapikaupa rakendamine.

**Järeldus mõju olulisuse kohta:** muudatus avaldab Eesti majandusele **olulist positiivset mõju**: riigile andmete edastamine muutub kiiremaks, mugavamaks ja lihtsamaks. Selle tulemusel vähenevad tööandjate halduskoormus ja kulud.

**6.2. Tööränne**

Eelnõuga korrastatakse ja ajakohastatakse töörände regulatsiooni, arvestades praktikas ilmnenud kitsaskohti ning pidevalt muutuvat väliskeskkonda, et tugevdada rändekontrolli­võimekust, ennetada ja tõkestada viibimisaluse väärkasutust ning tagada ettevõtluskeskkonna aus konkurents. Lisameetmed, millega sätestatakse tööandjale **Eesti** **äriregistris registreerimi­se nõue** ja**töötamiseks tähtajalise elamisloa taotlemise korral** **tegeliku majandustegevuse ajaline määr**, on vajalikud, et tugevdada rändekontrolli ning ennetada ja tõkestada väärkasutust ning ohtu avalikule korrale ja riigi julgeolekule. VMS-i menetlustel on tähtis seadusest tulenev eesmärk: tagada, et välismaalase Eestisse saabumine, Eestis ajutine viibimine, elamine ja töötamine ning Eestist lahkumine oleksid kooskõlas avalike huvidega ning vastaksid avaliku korra ja julgeoleku kaitse vajadusele. Töörände regulatsiooni korrastamine, mille tulemusena **jäetakse välja lapsehoidja-koduabilise regulatsioon**, **ajakohastatakse renditöö regulat­siooni ja täpsustatakse kaugtööks antud viisa alusel Eestis töötamise regulatsiooni**,on vajalik, kuna kehtiv regulatsioon on keerukas, pole piisavalt selge ning sisaldab mitmeid töötamise kategooriaid ja tingimusi. See tekitab teadmatusest eksimusi, võimaldab tahtlikku kuritarvitamist ja muudab nõuete täitmise kontrolli keerukaks.

**6.2.1. Mõju riigiasutuste korraldusele**

**Sihtrühm:**

1. PPA ametnikud, kes teevad viisa, lühiajalise Eestis töötamise registreerimise ja töötamiseks tähtajalise elamisloa eel- ja järelkontrolli, s.o umbes 250 ametnikku, ning
2. konsulaarametnikud, kes viivad läbi viisamenetlusi ja võtavad vastu tähtajalise elamisloa taotlusi, s.o umbes 40 konsulaarametnikku.

**Mõju ulatus** on keskmine. Muudatused, millega 1) sätestatakse tööandjale Eesti äriregistris registreerimise nõue, 2) nähaksetööandjale töötamiseks tähtajalise elamisloa taotlemise korral ette tegeliku majandustegevuse ajaline määr ning 3) korrastatakse muud töörände regulatsiooni, toovad kaasa mõningase mõju PPA ja Eesti välisesinduste töökorraldusele. Muudatuste tulemu­sena tuleb teha teavitustegevusi ning täiendada infomaterjale ja veebikeskkondade infot. PPA peab täiendama menetlusjuhendeid ning koolitama ametnikke, kes viivad läbi elamisloa- ja viisamenetlust, ning teostavad migratsioonijärelevalvet.

**Mõju avaldumise sagedus** on väike, kuna eelnõuga ei muudeta riigiasutuste põhiülesandeid ja võimalikud töökorraldusmuudatused on ühekordsed.

**Ebasoovitava mõju kaasnemise risk** on väike. Võimalikke riske, et muudatustest ei olda teadlikud või need ei rakendu eesmärgipäraselt, aitab maandada tõhus ja pidev teavitus- ja koolitustegevus.

**Järeldus mõju olulisuse kohta:** muudatustega kaasneb sihtrühmale **oluline positiivne mõju**, kuna korrastatakse töörände regulatsiooni ning riik võtab tõhusaid meetmeid, et maandada viisade ja elamislubade väärkasutuse riske ning ennetada ohtu avalikule korrale ja riigi julge­olekule.

**6.2.2. Mõju riigi julgeolekule ja siseturvalisusele**

**Sihtrühm:** Eesti elanikud. 2024. aasta alguse seisuga elas Eestis 1 366 491 inimest.[[69]](#footnote-70)

**Mõju ulatus** on keskmine. Ebaseadusliku rände viisid, näiteks viisa, elamisloa või muu töötamise õigusliku regulatsiooni väärkasutus, sõltuvad sageli sellest, millise rändekanali kaudu on kõige lihtsam välismaalasel Euroopa Liitu, sealhulgas Eestisse, siseneda. Muudatustel, millega sätestatakse tööandjale Eesti äriregistris registreerimise nõue ja nähakse töötamiseks tähtajalise elamisloa taotlemise korral ette tegeliku majandustegevuse ajaline määr, on positiivne mõju Eesti julgeolekule ja siseturvalisusele, kuna suureneb tõenäosus, et Eestis tegelevad usaldusväärsed tööandjad. Samuti on muudatustel, millega jäetakse välja lapsehoidja-koduabilise regulatsioon, ajakohastatakse renditöö regulatsiooni ja täpsustatakse kaugtööks antud viisa alusel Eestis töötamise regulatsiooni, positiivne mõju riigi julgeolekule ja sise­turvalisusele, kuna need vähendavad töörände väärkasutuse võimalusi.

**Mõju avaldumise sagedus** on väike, kuna muudatused ei mõjuta Eesti elanike igapäevast elukorraldust ega senist toimimist. Samuti on Eesti elanike kokkupuude muudatustega ebaregulaarne ja juhuslik.

**Ebasoovitava mõju kaasnemise risk** on keskmine. Võimalikku ebasoovitavat mõju, mis võib tuleneda viisa, elamisloa või muu töötamise regulatsiooni väärkasutusest, aitavad vältida VMS‑s sätestatud tingimused ja kaalutlusõigus Eestis ajutiseks viibimiseks või elamiseks tähtajalise elamisloa andmisel või sellest keeldumisel, samuti PPA tõhus järelkontrollimenetlus. Nii eel- kui ka järelkontrolli menetluses on võimalik selgitada ja maandada välismaalasega seotud võimalikke julgeolekuriske. Eesti elanikele on muudatused pigem soodsad, kuna lisa­nõuete kehtestamisega suureneb tõenäosus, et Eestis tegutsevad usaldusväärsed tööandjad ja nende tööle võetud välismaalased on samuti õiguskuulekad. See omakorda suurendab riigi julgeolekut ja elanike turvatunnet.

**Järeldus mõju olulisuse kohta:** muudatustel on Eesti elanikele oluline positiivne mõju, sest need aitavad seista ebaseadusliku sisserände ning viisade ja elamislubade väärkasutuse vastu, et tagada avalik kord ja ohjeldada kuritegevust. Muudatusel on seega ka positiivne mõju Eesti siseturvalisusele ja julgeolekule, sealhulgas laiemalt Schengeni ala toimimisele ja liikmes­riikide julgeoleku tagamisele.

**6.2.3. Mõju majandusele**

**Sihtrühm**: tööandjad, kes kasutavad välistööjõudu. Statistikaameti andmetel on Eestis 2023. aasta seisuga majanduslikult aktiivseid ettevõtteid 153 883[[70]](#footnote-71). Aastatel 2019–2023 on VMS-i alusel lühiajalise Eestis töötamise registreerimist taotlenud *ca* 9000 tööandjat ja välis­maalased taotlenud tähtajalist elamisluba töötamiseks *ca* 4000 tööandja juures. Seega on tööandjaid, kes tõenäoliselt võtavad tööle välismaalasi, võrreldes kõigi Eesti majanduslikult aktiivsete ettevõtetega vähe ja sihtrühm on väike.

Lühiajalise Eestis töötamise registreerimise ja töötamiseks esmakordse tähtajalise elamisloa andmise otsuste statistika on tabelites 14 ja 15. Lühiajalist Eestis töötamist on 2023. aastal võrreldes varasemaga registreeritud vähem. Põhjus on eelkõige selles, et Ukraina kodanikud on taotlenud rahvusvahelist ja ajutist kaitset ning Venemaa ja Valgevene kodanikele on kehtesta­tud sanktsioonid.

**Tabel 14.** Lühiajalise Eestis töötamise registreerimise ja töötamiseks esmakordse tähtajalise elamisloa andmise otsuste arv aastatel 2019–2023 (allikas: PPA)

|  |  |  |  |  |  |
| --- | --- | --- | --- | --- | --- |
|  | **2019** | **2020** | **2021** | **2022** | **2023** |
| Lühiajalise Eestis töötamise registreerimine | 32 170 | 22 060 | 32 882 | 24 378 | 7068 |
| Töötamiseks tähtajalise elamisloa andmine | 2215 | 2089 | 2249 | 2463 | 2054 |

**Tabel 15.** Lühiajalise Eestis töötamise registreerimine töötamise liigi kaupa aastatel 2019–2023 (allikas: PPA)

|  |  |  |  |  |  |
| --- | --- | --- | --- | --- | --- |
| **Töötamise liik** | **2019** | **2020** | **2021** | **2022** | **2023** |
| Üldkorras | 25 170 | 17 027 | 25 373 | 19 065 | 4612 |
| Hooajatöö | 5020 | 3524 | 5156 | 2755 | 1218 |
| Tippspetsialist | 441 | 373 | 842 | 1100 | 494 |
| Teenuse vaba liikumine | 73 | 204 | 327 | 189 | 224 |
| Iduettevõttes | 522 | 355 | 560 | 709 | 152 |
| Sportlane/treener/spordikohtunik/sporditöötaja | 129 | 136 | 193 | 108 | 83 |
| Teaduslik tegevus / akadeemiline töötaja | 97 | 82 | 94 | 115 | 62 |
| Noorteprojektis/-programmis | 52 | 53 | 52 | 48 | 43 |
| Loominguline töötaja | 215 | 82 | 99 | 57 | 40 |
| Lähetatud töötaja | 303 | 121 | 47 | 94 | 35 |
| Õpetaja | 63 | 36 | 35 | 62 | 32 |
| Vaimulik/nunn/munk | 30 | 19 | 50 | 41 | 29 |
| Praktika eesmärgil | 40 | 33 | 48 | 27 | 23 |
| Kasvuettevõttes | 0 | 0 | 0 | 0 | 19 |
| Ettevõtjasisene üleviimine | 5 | 5 | 1 | 4 | 2 |
| Lapsehoidja | 9 | 8 | 5 | 3 | 0 |
| Välisleping | 0 | 0 | 0 | 1 | 0 |
| Märkimata | 1 | 2 | 0 | 0 | 0 |
| Ekspert/nõustaja/konsultant | 0 | 0 | 0 | 0 | 0 |
| Seadmete paigaldaja / oskustööline | 0 | 0 | 0 | 0 | 0 |
| **Kokku** | **32 170** | **22 060** | **32 882** | **24 378** | **7068** |

**16. mai 2024. aasta** seisuga on registreeritud lühiajaliselt Eestis töötama **3691** välismaalast. Peamiselt on need Ukraina (990), Moldova (837), Usbekistani (357), Gruusia (254), Lõuna-Aafrika Vabariigi (169), India (147), Türgi (91), Kasahstani (90), Aserbaidžaani (82) ja Ameerika Ühendriikide (61) kodanikud. **84% on mehed** (3098) ja **16% naised** (593). Vanuse järgi on nad peamiselt **35–39‑aastased** (662), **30–34‑aastased** (622), **25–29‑aastased** (612), **40–44-aastased** (488) ja **20–24-aastased** (445). Välismaalased on asunud Eestisse tööle peamiselt üldkorras[[71]](#footnote-72) (2479), hooajatööks (476), tippspetsialistina[[72]](#footnote-73) (203), teenuse osutamiseks (191) ja sportlase, treeneri, spordikohtuniku või sporditöötajana (69). Tööandja põhitegevusala järgi teevad nad tööd peamiselt töötleva tööstuse (902), ehituse (801), põllumajanduse, metsa­majanduse ja kalapüügi (458), muu teenindava tegevuse (387) ning veonduse ja laonduse (312) valdkonnas. Töökohtadest on peamised metallitöötluse ja masinaehituse oskustöölised (712), ehitustöölised (699), põllumajanduse, metsanduse ja kalanduse lihttöölised (381), mootor­sõidukite ja liikurmasinate juhid (317) ning toiduaine-, puidu- ja rõivatööstuse jms oskus- ja käsitöölised (218).

**Tabel 16.** D-viisa taotlused reisi eesmärgi järgi aastatel 2019–2023 (allikas: PPA)

|  |  |  |  |  |  |
| --- | --- | --- | --- | --- | --- |
| **Reisi eesmärk** | **2019** | **2020** | **2021** | **2022** | **2023** |
| Lühiajaline töötamine | 18 640 | 14 638 | 21 444 | 12 914 | 4482 |
| Sugulaste või sõprade külastamine | 1417 | 1479 | 2302 | 2367 | 1349 |
| Õpingud | 1882 | 934 | 1667 | 1307 | 1084 |
| Muu | 472 | 200 | 379 | 556 | 627 |
| Puudub | 496 | 395 | 597 | 492 | 611 |
| Kaugtöö | 0 | 58 | 176 | 242 | 231 |
| Ärireis | 3646 | 366 | 560 | 302 | 175 |
| Iduettevõtlusega tegelemine | 179 | 93 | 101 | 77 | 78 |
| Meditsiinilised põhjused | 3 | 12 | 20 | 10 | 4 |
| Ametireis, poliitilised põhjused | 12 | 0 | 1 | 2 | 0 |
| Sport | 4 | 0 | 0 | 0 | 0 |
| Turism | 1 | 0 | 0 | 0 | 0 |
| **Kokku** | **26 752** | **18 175** | **27 247** | **18 269** | **8641** |

**Tabel 17.** Lühiajalise viisa taotlused reisi eesmärgi järgi aastatel 2019–2023 (allikas: PPA)

|  |  |  |  |  |  |
| --- | --- | --- | --- | --- | --- |
| **Reisi eesmärk** | **2019** | **2020** | **2021** | **2022** | **2023** |
| Sugulaste või sõprade külastamine | 36 131 | 6082 | 8633 | 8582 | 4980 |
| Turism | 82 129 | 13 171 | 20 087 | 10 251 | 4940 |
| Ärireis | 6748 | 2779 | 6952 | 1988 | 1584 |
| Muu | 4349 | 723 | 1971 | 877 | 612 |
| Sport | 7193 | 1732 | 1876 | 757 | 473 |
| Kultuur | 8044 | 796 | 1087 | 526 | 386 |
| Õpingud | 842 | 186 | 154 | 136 | 171 |
| Ametireis, poliitilised põhjused | 259 | 43 | 63 | 41 | 80 |
| Transiit | 904 | 868 | 784 | 193 | 33 |
| Meditsiinilised põhjused | 142 | 28 | 56 | 60 | 31 |
| Lennujaama transiit | 15 | 0 | 2 | 11 | 1 |
| Iduettevõtlusega tegelemine | 1 | 0 | 0 | 0 | 0 |
| Lühiajaline töötamine | 0 | 0 | 2 | 0 | 0 |
| **Kokku** | **146 757** | **26 408** | **41 667** | **23 422** | **13 291** |

**Mõju ulatus** on keskmine.Muudatused, millega sätestatakse tööandjale Eesti äriregistris registreerimise nõue ja nähakse töötamiseks tähtajalise elamisloa taotlemise korral ette tegeliku majandustegevuse ajaline määr, aitavad teha senisest tõhusamalt kindlaks tööandja usaldus­väärsuse ja hinnata tema võimekust täita VMS-s sätestatud kutsuja kohustusi. Muudatused loovad tööandja usaldusväärsuse hindamises õigusselguse, tänu millele väheneb Eestis viibimi­se ja töötamise alustega skeemitamine ja paraneb ettevõtluskeskkonna aus konkurents. Laiemalt toob töörände regulatsiooni ajakohastamine ja korrastamine kaasa üldise positiivse mõju ettevõtluskeskkonnale, soodustades ettevõtjate ausat konkurentsi. Kuivõrd välismaalastele on jätkuvalt tagatud võimalus asuda Eestisse tööle ja muudatused ei piira tööandjate võimalusi võtta välismaalasi tööle, ei esine sihtrühmale negatiivset mõju.

**Mõju avaldumise sagedus** on väike, kuna muudatused ei puuduta kõiki tööandjaid, vaid üksnes neid, kes kasutavad välistööjõudu ja võtavad välismaalasi tööle VMS-i alusel.

**Ebasoovitava mõju kaasnemise risk** on väike.Pigem on mõju sihtrühmale positiivne, sest Eesti ettevõtluskeskkonna aus konkurents on paremini tagatud. Võimalikke riske, mis võivad kaasneda teadmatusest, aitavad maandada tõhus ja pidev infovahetus ning teavitustegevus.

**Järeldus mõju olulisuse kohta:** muudatused **ei avalda** **sihtrühmale** **olulist mõju**. Muudatused ei piira tööandjate võimalusi võtta välismaalasi tööle. Endiselt on välismaalastele tagatud võimalus Eestisse saabuda ning siin viibida, elada ja töötada.

**6.2.4. Sotsiaalne mõju**

**Sihtrühm:** välismaalased, kes soovivad asuda Eestisse tööle või jätkata Eestis töötamist. 2023. aastal tegi PPA 7068 lühiajalise Eestis töötamise registreerimise ja 2054 töötamiseks esmakordse tähtajalise elamisloa andmise otsust (vt tabel 18).

**Tabel 18.** Lühiajalise Eestis töötamise registreerimise ja töötamiseks esmakordse tähtajalise elamisloa andmise otsuste arv aastatel 2019–2023 (allikas: PPA)

|  |  |  |  |  |  |
| --- | --- | --- | --- | --- | --- |
|   | **2019** | **2020** | **2021** | **2022** | **2023** |
| Lühiajalise Eestis töötamise registreerimine | 32 170 | 22 060 | 32 882 | 24 378 | 7068 |
| Töötamiseks tähtajalise elamisloa andmine | 2215 | 2089 | 2249 | 2463 | 2054 |

**Mõju ulatus** on keskmine.Muudatused mõjutavad tööjõuturgu, aga ei piira tööandjatele välistööjõu kättesaadavust. Tihti ei tunne Eestis töötav välismaalane Eesti seadusi ega Eestis töötamise tingimusi ja nõudeid. Tööandjal, kes kutsub välismaalase Eestisse tööle, on kohustus tagada, et välismaalane vastaks Eestis töötamise tingimustele, sealhulgas peab ta registreerima välismaalase lühiajalise Eestis töötamise või kindlustama, et Eestis tähtajalise elamisloa alusel elaval välismaalasel oleks Eestis töötamise õigus. Töörände regulatsiooni korrastamisega tagatakse välismaalaste õiguste tõhus kaitse. Seega on muudatuste oodatav mõju neile positiivne.

Kuivõrd Eestis töötamise tingimustes ei tehta töörände regulatsiooni korrastamisel põhi­mõttelisi muudatusi, ei ole põhjust eeldada, et muudatused suurendavad välistööjõu sisserännet. Muudatused, millega jäetakse välja lapsehoidja-koduabilise regulatsioon, ajakohastatakse renditöö regulatsiooni ja täpsustatakse kaugtööks antud viisa alusel Eestis töötamise regulat­siooni, puudutavad väikest ja väga spetsiifilist osa tööturust. Seega ei avalda muudatused sihtrühmale olulist mõju.

**Mõju avaldumise sagedus** on väike, kuna muudatused ei puuduta kõiki välismaalasi, vaid üksnes neid, kes soovivad asuda Eestisse elama ja tööle või juba viibivad Eestis töötamise eesmärgil. Samuti peavad välismaalased, kes soovivad asuda Eestisse tööle või jätkata Eestis töötamist, viima end muudatustega kurssi ühel korral, kui nad asuvad taotlema või pikendama Eestis viibimiseks, elamiseks või töötamiseks antud luba.

**Ebasoovitava mõju kaasnemise risk** on väike. Pigem on mõju sihtrühmale positiivne, sest välismaalase õigused on paremini kaitstud. Võimalikke riske, mis võivad kaasneda teadma­tusest, aitavad maandada tõhus ja pidev infovahetus ning teavitustegevus.

**Järeldus mõju olulisuse kohta:** muudatused **ei avalda olulist sotsiaalset mõju**. Muudatustel on sihtrühmale positiivne mõju, sest need aitavad tagada Eestis töötavate välismaalaste õiguste tõhusa kaitse ja parendavad juba Eestis viibivate välismaalaste ligipääsu tööturule.

**6.3. Muude VMS-i kitsaskohtade lahendamine**

Eelnõuga ajakohastatakse VMS-i, et lahendada praktikas ilmnenud kitsaskohti:

* täiendatakse püsivalt Eestisse elama asumiseks tähtajalise elamisloa andmise lisatingimusi (vähemalt A2-tasemel eesti keele oskus ja kohanemisprogrammi läbimine);
* täpsustatakse Eestis olles D-viisa taotlemist;
* täpsustatakse püsivalt Eestis elamise mõistet;
* täpsustatakse nõudeid taotluses esitatavatele andmetele ja sellele lisatavatele tõenditele;
* lihtsustatakse rahvusvahelistumiseks oluliste filmide ja sarjade tootmiseks Eestis töötamist;
* täiendatakse avaliku korra ja riigi julgeoleku tagamiseks tähtajalise elamisloa andmisest keeldumise aluseid;
* kaotatakse töötamise keeld, kui tähtajaline elamisluba on antud kaaluka riikliku huvi alusel;
* luuakse erand, mis võimaldab PPA-l vaadata läbi Eesti kinnipidamisasutuses viibiva kinni­peetava, vahistatu või arestialuse tähtajalise elamisloa taotluse, kui teda ei pea ükski riik kehtivate seaduste alusel oma kodanikuks;
* täpsustatakse kutsuja kohustuste lõppemist;
* täpsustatakse tervisekindlustuslepingu nõuet.

**6.3.1. Mõju riigiasutuste korraldusele**

**Sihtrühm:**

1. PPA ametnikud, kes teevad viisa, lühiajalise Eestis töötamise registreerimise ning elamisloa eel- ja järelkontrolli, s.o umbes 250 ametnikku;
2. konsulaarametnikud, kes viivad läbi viisamenetlusi ja võtavad vastu tähtajalise elamisloa taotlusi, s.o umbes 40 konsulaarametnikku;
3. KUM-i teenistujad, kes puutuvad kokku kohanemisprogrammi rakendamisega;
4. HARNO teenistujad, kelle ülesanne on valmistada ette ja viia läbi eesti keele tasemeeksam.

**Mõju ulatus** on keskmine.Muudatused toovad kaasa mõningase mõju PPA, Eesti välis­esinduste, KUM-i ja HARNO töökorraldusele. Muudatuste tulemusena tuleb teha teavitus­tegevusi ning täiendada infomaterjale ja veebikeskkondade infot. PPA peab täiendama menetlusjuhendeid ning koolitama ametnikke, kes viivad läbi elamisloa- ja viisamenetlusi.

Välismaalased, kes asuvad Eestisse elama tähtajalise elamisloa alusel, suunatakse juba praegu pärast elamisloa andmist osalema kohanemisprogrammis. Seetõttu ei ole oodata, et KUM-i töö­koormus muutuks. Kui jõustub püsivalt Eestisse elama asumiseks tähtajalise elamisloa andmise nõue osata eesti keelt vähemalt A2-tasemel, suureneb eesti keele tasemeeksami sooritajate arv. Prognoosi kohaselt võib see kasvada kuni 2000 inimese võrra aastas. Samas ei suurene eksaminandide arv hüppeliselt kohe muudatuse jõustumisel, kuna varem antud tähtajalised elamisload aeguvad jooksvalt ja tähtajalist elamisluba püsivalt Eestisse elama asumiseks taotletakse vahetult enne eelmise elamisloa kehtivusaja lõppu. Seega kasvab eksaminandide arv pigem etapiti ja esimestel aastatel pärast muudatuse jõustumist ei ole oodata, et HARNO töö­koormus suuresti kasvaks.

Sarnaselt pikaajalise elaniku elamisloa ja kodakondsuse taotlemisega nähakse püsivalt Eestisse elama asumiseks tähtajalise elamisloa taotlemise korral ette erandid, misjuhul on välismaalane eesti keele tasemeeksamist osaliselt või täielikult vabastatud. Eesti keele tasemeeksamist välis­maalase täieliku või osalise vabastamise otsustab ekspertkomisjon, arvestades Vabariigi Valitsuse 13. detsembri 2017. aasta määrust nr 247 „Isiku terviseseisundist tulenevalt koda­kondsuse või pikaajalise elaniku elamisloa taotleja eesti keele ning kodakondsuse taotleja „Kodakondsuse seaduse“ ja Eesti Vabariigi põhiseaduse tundmise eksami sooritamise ulatuse ja viisi määramise või nimetatud eksamite sooritamisest vabastamise tingimused ja kord“. Seega avaldavad muudatused mõningast mõju ka eesti keele tasemeeksami ekspertkomisjonile ja HARNO-le, kelle ülesanne on korraldada ekspertkomisjoni teenindamist.

**Mõju avaldumise sagedus** on väike, kuna eelnõuga ei muudeta riigiasutuste põhiülesandeid ja töökorraldusmuudatused on ühekordsed.

**Ebasoovitava mõju kaasnemise risk** on keskmine. Võimalikke riske, et muudatustest ei olda teadlikud ning need ei rakendu eesmärgipäraselt, aitab maandada tõhus ja pidev teavitus- ja koolitustegevus.

**Järeldus mõju olulisuse kohta:** muudatustega kaasneb sihtrühmale oluline positiivne mõju, kuna ajakohastatakse VMS-i ja lahendatakse praktikas ilmnenud kitsaskohad. See omakorda aitab kaasa VMS-i tõhusamale rakendamisele ning lihtsustab PPA ja konsulaarametnike tööd.

**6.3.2. Sotsiaalne mõju**

**Sihtrühm:** välismaalased, kes taotlevad Eestisse saabumiseks lühiajalist või D-viisat või elamisluba. 2023. aastal taotles lühiajalist viisat 13 291 ja D-viisat 8641 välismaalast, lühi­ajalise Eestis töötamise registreerimist taotleti 9938 välismaalasele ning tähtajalist elamisluba taotles 9228, tähtajalise elamisloa pikendamist 4029 ja pikaajalise elaniku elamisluba 832 välismaalast (vt tabel 19). Seejuures taotles tähtajalist elamisluba püsivalt Eestisse elama asumiseks 1838 välismaalast ja PPA prognoosib, et 2024. aastal esitatakse selliseid taotlusi umbes 2000. Võrreldes Eesti elanike koguarvuga[[73]](#footnote-74) on sihtrühm väike.

**Tabel 19.** Lühiajalise viisa, D-viisa, lühiajalise Eestis töötamise registreerimise ja elamisloa taotlused aastal 2023 (allikas: PPA)

|  |  |
| --- | --- |
|  | **2023** |
| Lühiajalise viisa taotlused | 13 291 |
| D-viisa taotlused | 8641 |
| Lühiajalise Eestis töötamise registreerimise taotlused | 9938 |
| Tähtajalise elamisloa taotlused | 9228 |
| Tähtajalise elamisloa pikendamise taotlused | 4029 |
| Pikaajalise elaniku elamisloa taotlused | 832 |

**Mõju ulatus** on keskmine. Muudatused mõjutavad välismaalase Eestis viibimise, elamise ja töötamise võimalusi, aga aitavad kaasa tõhusamale rändemenetlusele. Muudatustega tagatakse välismaalaste õiguste tõhus kaitse ja lahendatakse praktikas ilmnenud kitsaskohti. Seega on muudatuste oodatav mõju sihtrühmale positiivne.

Muudatused, millega täiendatakse püsivalt Eestisse elama asumiseks tähtajalise elamisloa andmise lisatingimusi, mõjutavad välismaalaste Eestis elamise võimalusi, aidates seejuures senisest paremini kaasa nende Eestis lõimumisele, sealhulgas kohanemisele. Välismaalased, kes asuvad Eestisse elama tähtajalise elamisloa alusel, suunatakse juba praegu pärast elamisloa andmist osalema kohanemisprogrammis, milles muu hulgas õpetatakse eesti keelt A1- ja A2-tasemel. Kohanemisprogrammi läbimine ja eesti keele oskuse omandamine on üks olulisemaid eeldusi, et ühiskonda sulanduda ja selles toimuvat mõista. Välismaalastele on eesti keele oskus ka vahend, et saavutada näiteks parem haridus ja töökoht, ent see on samuti tähtis ühiskonnale, kuna aitab kaasa lõimumisele ja eesti keele säilimisele. Kui välismaalane ei ole lisatingimusi täitnud, on tal jätkuvalt võimalik taotleda püsivalt Eestisse elama asumiseks antud tähtajalise elamisloa pikendamist või elamisluba mõnel muul VMS-s sätestatud alusel. Seega on muudatuste oodatav mõju sihtrühmale ja laiemalt Eesti elanikkonnale positiivne.

Muudatused, millega:

* täpsustatakse Eestis olles D-viisa taotlemist;
* täiendatakse avaliku korra ja riigi julgeoleku tagamiseks tähtajalise elamisloa andmisest keeldumise aluseid;
* kaotatakse töötamise keeld, kui tähtajaline elamisluba on antud kaaluka riikliku huvi alusel, ning
* luuakse erand, mis võimaldab PPA-l vaadata läbi Eesti kinnipidamisasutuses viibiva kinni­peetava, vahistatu või arestialuse tähtajalise elamisloa taotluse, kui teda ei pea ükski riik kehtivate seaduste alusel oma kodanikuks,

puudutavad väikest ja väga spetsiifilist osa sisserändajatest. Seega ei avalda need muudatused sihtrühmale olulist mõju.

Muudatuste oodatav mõju on positiivne, kuna need aitavad kaasa õigusselgusele. Samuti aitavad muudatused tagada välismaalase õiguste tõhusama kaitse. Praktikale tuginedes on iga eelloetletud muudatus puudutanud aastas kuni kümmet välismaalast. Kaaluka riikliku huvi alusel ei ole PPA seni andnud ühtegi tähtajalist elamisluba.

Muudatus, millega täpsustatakse D-viisa andmise tingimusena tervisekindlustuslepingu nõuet, mõjutab välismaalasi, kes taotlevad D-viisat. Tervisekindlustuslepingu nõue tuleneb vajadusest tagada, et Eestis viibimise ajal ei muutuks välismaalane koormaks riigi sotsiaal- ja tervishoiu­süsteemile. Kuna edaspidi peab välismaalasel olema kehtiv tervisekindlustusleping iga kord ka juhul, kui ta on kavandanud D-viisa kehtivusajal reisida Eestisse mitu korda, mitte ainult esimesel korral, aitab muudatus kaasa välismaalase õiguste tõhusamale kaitsele. 2023. aastal esitati Eesti välisesindustele ja PPA-le 8641 D-viisa taotlust.

**Mõju avaldumise sagedus** on väike, kuna välismaalased, kes soovivad Eestis elada või töötada, peavad viima end muudatustega kurssi ühel korral, kui nad asuvad taotlema või pikendama Eestis viibimiseks, elamiseks või töötamiseks antud viisat või elamisluba.

**Ebasoovitava mõju kaasnemise risk** on väike. Pigem on mõju sihtrühmale positiivne, sest välismaalaste õigused on paremini kaitstud. Võimalikke riske, mis võivad kaasneda teadma­tusest, aitavad maandada tõhus ja pidev infovahetus ning teavitustegevus.

**Järeldus mõju olulisuse kohta:** muudatused **ei avalda olulist sotsiaalset mõju**. Muudatustel on sihtrühmale positiivne mõju, sest need aitavad kaasa tõhusamale rändemenetlusele ja võimaldavad lahendada praktikas ilmnenud kitsaskohti.

**6.4. Mõju isikuandmete töötlemisele**

**6.4.1. Tähtajalise elamisloa või elamisõiguse taotlemiseks vajalike andmete ja tõendite esitamine enne taotlust**

**Sihtrühm:**

1. välismaalased, kes esitavad tähtajalise elamisloa või elamisõiguse taotluse;
2. PPA ametnikud, kes viivad läbi elamisloa taotluse eel- ja järelkontrolli, s.o umbes 250 ametnikku, ning
3. konsulaarametnikud, kes võtavad vastu tähtajalise elamisloa taotlusi, s.o umbes 40 konsu­laarametnikku.

**Mõju ulatus** on keskmine. Välismaalasel, kes taotleb esimest korda tähtajalist elamisluba või elamisõigust, ei ole võimalik esitada taotlust elektrooniliselt, sest tal puudub selle digiall­kirjastamiseks vajalik digitaalne dokument ja enamjaolt ei ole temalt võetud varasemas menetluses sõrmejälgi. See tähendab, et kehtiva õiguse ja praktika kohaselt tuleb välismaalase paberil esitatud andmed trükkida käsitsi RIS-i ümber ehk taotluse vastuvõtmine on menetlejale pigem kohmakam, kui võimaldab kaasaegne tehnoloogia. Muudatuse tulemusena luuakse õiguslik alus, et välismaalane võib esitada tähtajalise elamisloa või elamisõiguse taotlemiseks vajalikud andmed ja tõendid enne taotlust PPA iseteeninduskeskkonnas ning ei pea neid allkirjastama. Pärast seda on välismaalasel võimalus pöörduda tähtajalise elamisloa või elamisõiguse taotluse esitamiseks kuue kuu jooksul Eesti välisesindusse või PPA-sse. Välismaalane peab selleks tegema vaid kaks toimingut: andma oma sõrmejäljed ning kinnitama varem esitatud andmete ja tõendite õigsust allkirjaga. Seejuures võib taotluse allkirjastada infotehnoloogilise vahendiga ehk anda allkirja taotlusele otse ekraanil.

Välismaalasele ei kaasne tähtajalise elamisloa või elamisõiguse taotlemiseks vajalike andmete ja tõendite esitamisega kohustust esitada hiljem tähtajalise elamisloa või elamisõiguse taotlus. Juhul, kui ta seda ei tee, kustuvad andmed ETR-st kuue kuu möödudes automaatselt.

Muudatus toetab pikaajalist eesmärki võimaldada ametiasutustega paberivaba asjaajamist ning teha igapäevatoimingud paindlikumaks. Arvestades, et isikuandmeid töödeldakse enne täht­ajalise elamisloa või elamisõiguse taotluse esitamist ja riik ei kogu neid omal algatusel, on isikuandmete töötlemine vajalik avalikes huvides oleva ülesande täitmiseks isikuandmete kaitse üldmääruse artikli 6 lõike 1 punkti e tähenduses. Andmekoosseis ühtib kehtiva VMS-i alusel tähtajalise elamisloa või elamisõiguse taotluses esitatavate andmetega, välja arvatud allkiri ja võetud sõrmejäljed. Pärast seda, kui välismaalane on andnud isiklikult allkirja ja võetud on tema sõrmejäljed, töödeldakse andmeid tähtajalise elamisloa või elamisõiguse taotluse menetlemiseks VMS-s sätestatud alustel.

Kehtiva VMS-i § 215 kohaselt peab Eesti välisesindus tuvastama välismaalase isiku või kontrollima isikusamasust ja võtma temalt sõrmejäljed. Seejärel edastab ta pabertaotluse menetlemiseks PPA-le, kes sisestab andmed ja tõendid ETR-i. Seega ei ole Eesti välisesindusel praegu vaja ETR-i kantud andmeid ja tõendeid töödelda. Muudatuse rakendamiseks tuleb see õigus Eesti välisesindusele anda, sest kui tal ei ole õigust ETR-i kantud tähtajalise elamisloa või elamisõiguse taotlemiseks vajalikke andmeid ja tõendeid välismaalasele kuvada, ei ole välismaalasel võimalik nende õigsust allkirjaga kinnitada. Seega, isikuandmete vastutav töötleja on PPA, kuid Eesti välisesindusele tuleb tagada juurdepääs juhuks, kui välismaalane esitab tähtajalise elamisloa või elamisõiguse taotluse Eesti välisesinduses. Muul põhjusel ei ole Eesti välisesindusel vaja ETR-i kantud tähtajalise elamisloa või elamisõiguse taotlemiseks vajalikele andmetele ja tõenditele juurde pääseda.

Tähtajalise elamisloa või elamisõiguse taotlemiseks vajalike andmete ja tõendite suhtes rakendatakse samu organisatsioonilisi, füüsilisi ja infotehnoloogilisi turvameetmeid nagu tähtajalise elamisloa või elamisõiguse taotluse andmete suhtes. ETR-i turvaklass on praegu K3T3S2 ja turbeaste kõrge.

**Mõju avaldumise sagedus** on väike, kuna riigiasutuste põhiülesandeid ei muudeta ja võimalikud töökorraldusmuudatused on ühekordsed.

**Ebasoovitava mõju kaasnemise risk** on keskmine. Muudatuste rakendamiseks on vaja teha arendustöid, mis on keerulised ja mahukad ning muudavad PPA ja Eesti välisesinduste senist töökorraldust. Arendustöödega kaasnevad riskid, mis võivad mõjutada avaliku teenuse osutamist. Riski aitavad maandada pidev koostöö, tõhus infovahetus, põhjalik arendustegevus ja muudatuste etapikaupa rakendamine. Välismaalasele, kes esitab PPA iseteeninduskesk­konnas andmeid ja tõendeid, on ebasoovitava mõju kaasnemise risk ebatõenäoline. Kui ta taotlust ei esita, ei töötle riik ka tema andmeid ega tee tema kohta järeldusi. Välismaalane saab ise otsustada, millal ta andmeid ja tõendeid esitab ning teeb need riigile kättesaadavaks.

**Järeldus mõju olulisuse kohta:** muudatusega kaasneb sihtrühmale **oluline positiivne mõju**: paraneb PPA ja konsulaarametnike igapäevatöö andmete kogumisel, haldamisel ja vahetamisel. Muudatuse rakendamisega võib kaasneda küll ebasoovitav mõju, kuid riskide maandamisega tegeletakse pidevalt ja seetõttu on sellise riski realiseerumine pigem ebatõenäoline.

**6.4.2. Andmekoosseis ja andmete säilitamise tähtaeg**

**Sihtrühm:** välismaalased, kes taotlevad lühiajalise Eestis töötamise registreerimist,viisat, elamisluba või elamisõigust, ja välismaalased, kes on registreeritud lühiajaliselt Eestis töötama või kellel on viisa, elamisluba või elamisõigus. Sihtrühma suurust on kirjeldatud eelmistes mõju valdkondades (vt seletuskirja punktid 6.2.4 ja 6.3.2). Võrreldes Eesti elanike koguarvuga on sihtrühm väike.

**Mõju ulatus** on väike. Eelnõuga sätestatakse seaduse tasandil viisaregistri, LTR-i ja ETR-i andmete koosseis ja säilitamise tähtajad, mis on praegu sätestatud andmekogude põhimäärus­tes. Seega ei ole muudatusel andmesubjekti õigustele vahetut mõju. Edaspidi on andmesubjektil võimalik saada VMS‑i lugedes aru, et andmeid, mille ta on taotluses esitanud, töödeldakse asjaomases andmekogus konkreetse säilitustähtaja jooksul. Isikuandmete säilitamist käsitatakse eraelu puutumatuse riivena. Konkreetse säilitustähtaja sätestamine seaduse tasandil aitab kaasa läbipaistvale andmetöötlusele.

**Andmete säilitamise tähtaeg**

Viisaregistris on kavandatud säilitada andmeid kõige kauem 60 aastat, LTR-s kõige kauem 25 aastat ja ETR-s alaliselt.

* *Viisaregistris*

Tuleb arvestada, et Eestisse saabuva välismaalase kohta ei ole sageli rohkem andmeid, kui tema taotluses esitatud andmed enda päritolu kohta. Paraku on mitmes kolmandas riigis võimalik välismaalasel korruptiivselt omandada erinevaid identiteete ja isikut tõendavaid dokumente, sealhulgas sünnitunnistusi, abielutunnistusi ja haridust tõendavaid dokumente, samuti reisi­dokumente. Õiguskaitse- ja julgeolekuasutuste igapäevatöös on esinenud juhtumeid, kus välismaalane on üritanud läbi erinevate menetluste omandada Eestis viibimise alust või siseneda Schengeni alale ning pärast ebaõnnestumist kasutanud uut identiteeti ja reisidokumenti. Samuti ei saa välistada juhtumeid, kus viisaregistri andmeid vajatakse süüteo menetlemiseks. Sellistes juhtumites on viisaregister aidanud välismaalasi ja nende erinevaid identiteete hõlpsamini tuvastada, kuna selles on olnud talletatud väljastatud viisade ajalugu, varem kasutatud dokumentide andmed, fotod ja sõrmejäljekujutised.

Kui kustutada viisaregistri andmed näiteks viis aastat pärast viisa kehtivusaja lõppemist, nagu on sätestatud VIS-i määruses, ahenevad võimalused selgitada välja, millised välismaalased kujutavad endast ohtu sisejulgeolekule või avalikule korrale. Viisaregistri pidamise eesmärk on tagada avalik kord ja sisejulgeolek. Viisaregistris säilitatakse välismaalase isikuandmeid digitaalselt ning neid saavad kasutada Eesti pädevad asutused viisataotluse menetlemiseks ja viisa väljastamiseks. Viisaregistri andmed on seejuures infotehnoloogiliste turvameetmetega kindlalt kaitstud. Viisa on riigi pakutav hüve ja ükski välismaalane ei ole kohustatud Eestisse viisa alusel saabuma.

* *LTR-s*

Nagu eespool kirjeldatud, saabub suur osa välismaalasi Eestisse viisa alusel töötama ja töötamise andmed on LTR-s. Seega sätestatakse LTR-i andmete säilitamise tähtaeg – kõige kauem 25 aastat.

Sarnaselt viisaregistrile aitab LTR pädevatel asutustel ennetada süütegusid, tagada avalikku korda ja riigi julgeolekut välismaalase lühiajalise Eestis töötamise seadusliku aluse ja tingimustele vastavuse andmete töötlemise kaudu. Kolmandate riikide kodanike kohta, kes saabuvad Euroopa Liitu ja Eestisse ning asuvad tööle, ei pruugi Eestil olla rohkem andmeid kui need, mis tööandja esitab välismaalase lühiajalise Eestis töötamise registreerimise taotluses, näiteks välismaalase kohta, kes saabub Eestisse tööle viisavaba viibimisõiguse alusel. Seega on vaja LTR-i andmeid säilitada kuni 25 aastat. Kui andmetele kehtestada lühem säilitusaeg, vähenevad võimalused teha kindlaks isikuid, kes võivad kujutada ohtu avalikule korrale ja riigi julge­olekule.

* *ETR-s*

ETR-i andmeid säilitatakse alaliselt, kuivõrd välismaalase staatuse ja dokumenteerimise menetluses kogutud andmed on asjakohased ja vajalikud nii välismaalase tulevastes menetlustes kui ka temaga seotud isiku staatuse ja dokumenteerimise menetluses. Need andmed võivad seega olla asjakohased ka pärast välismaalase surma. ETR-i digitaalsed registrikaardid on hinnatud arhiiviväärtuslikuks ja neid säilitatakse kuni ETR-i likvideerimiseni. Ühe riigi elanikkonna staatuse ja dokumenteerimise andmed on olulised ka selle riigi ajaloo jäädvustamiseks. Lisaks on ETR riiklik register, mille abil on tulevikus võimalik tuvastada välismaalase järglastel ja lähedastel oma seoseid ja sugulussuhteid, kuna staatuse ja dokumenteerimise menetluses kogutud andmeid ei pruugi olla mujal alles. Samuti tuleb arvestada, et kõige rohkem välismaalasi elab Eestis pikaajalise elaniku elamisloa alusel, mis on tähtajatu. Teisisõnu on neil välismaalastel alaline õiguslik saatus.

**Andmekoosseis**

Andmekoosseisu seaduse tasandil kehtestamisega ei muutu see, et isikuandmeid töödeldakse jätkuvalt seaduses sätestatud alustel, st isikuandmete töötlemine peab olema vajalik avalikes huvides oleva ülesande täitmiseks isikuandmete kaitse üldmääruse artikli 6 lõike 1 punkt e tähenduses. Samuti ei muutu andmete töötlemise laad, ulatus, kontekst ega eesmärk isiku­andmete kaitse üldmääruse artikli 35 lõike 1 tähenduses.

LTR-i ja ETR-i hakatakse kandma ka riskiprofiili andmeid ja teistelt haldusorganitelt konsultatsioonimenetluses saadud andmeid. Riskiprofiili andmed on isikustamata omaduste või käitumismustrite kogum, mille alusel on haldusorganil võimalik oma tööd riigi sisejulgeoleku tagamiseks tõhusamalt korraldada. Konsultatsioonimenetluse andmeid praegu LTR-i ja ETR-i ei kanta, kuid neid töödeldakse VMS-i ja HMS-i alusel juba praegu. Seega, andmekoosseis küll täieneb, kuid selliste isikuandmetega, mille töötlemiseks on pädeval haldusorganil kehtiva õiguse alusel seadusest tulenev alus.

Viisaregistri andmekoosseisu täiendamine aitab samuti tõhusamalt korraldada haldusorgani tööd avaliku korra ja riigi julgeoleku tagamisel. Viisaregistri andmekoosseisu täiendamine on vajalik, et selgitada välja välismaalase või tema perekonnaliikme võimalik kuritegelik või sõjaväeline taust, mis aitab hinnata, kas välismaalane võib olla ohtlik avalikule korrale või riigi julgeolekule.

**Mõju avaldumise sagedus** on väike, kuna muudatused ei puuduta kõiki välismaalasi, vaid üksnes neid, kes soovivad taotleda viisat või asuda Eestisse elama või kes juba viibivad Eestis. Samuti peavad välismaalased viima ennast muudatustega kurssi ühel korral, kui nad asuvad taotlema või pikendama Eestis viibimiseks, elamiseks või töötamiseks antud luba.

**Ebasoovitava mõju kaasnemise risk** on väike. Pigem on mõju sihtrühmale positiivne, sest välismaalaste õigused on paremini kaitstud. Võimalikke riske, mis võivad kaasneda teadma­tusest, aitavad maandada tõhus ja pidev infovahetus ning teavitustegevus.

**Järeldus mõju olulisuse kohta:** muudatused **ei avalda olulist sotsiaalset mõju**. Muudatustel on sihtrühmale positiivne mõju, sest need aitavad tagada välismaalaste õiguste tõhusa kaitse.

**6.5. Koondmõju tööandjate ja välismaalaste halduskoormusele**

Koondmõjutööandjate ja välismaalaste halduskoormusele on positiivne: riigile andmete esitamine muutub kiiremaks, mugavamaks ja lihtsamaks. Selle tulemusel vähenevad tööandjate kulud ning välismaalase tööle võtmine muutub kiiremaks ja lihtsamaks.

**6.6. Mõju muudele valdkondadele**

Muudatuste rakendamisega ei kaasne mõju välissuhetele, elu- ja looduskeskkonnale, regionaalarengule ega kohaliku omavalitsuse korraldusele.

**7. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud**

Muudatuste rakendamine toob kaasa:

1. infosüsteemide arendamise ja haldamise kulud ning
2. koolitus- ja teavitustegevuste kulud.

Muudatuste rakendamine eeldab infotehnoloogilisi arendustöid. Vaja on arendada PPA, MTA, TI, töötukassa ja HTM‑i andmekogusid. Arendustööde tellija on PPA koostöös MTA, TI, töötukassa ja HTM-ga. Arendustööd realiseeritakse etapikaupa ning neid on plaanitud rahastada samuti etapikaupa riigituludest ja Euroopa Liidu ühtekuuluvuspoliitika fondi meetme „Digi­riik“ tegevustest (edaspidi *struktuurifond*).

RIS-i kaasajastamine hõlmab nii LTR-i, ETR-i kui ka MIGIS-e arendamist ning toob kaasa väikesemahulised arendustööd viisaregistris ja ABIS-s[[74]](#footnote-75). RIS-i ja MIGIS-e arendustööd algasid 2021. aastal. Valminud on LTR-i iseteeninduskeskkond, MIGIS I etapi arendustööd ja RIS-i II etapi esimene osa, mille käigus loodi uus PPA lühiajalise Eestis töötamise menetlemise keskkond. Praegu on töös RIS-i I etapi järeltööd.

RIS-i I etapi ehk LTR-i iseteeninduskeskkonna arendustööde maksumus oli 483 596 eurot[[75]](#footnote-76) ja neid rahastati riigituludest. RIS I etapi järeltööde maksumus on 30. oktoobri 2023. aasta seisuga 417 100 eurot ja neid rahastatakse Siseministeeriumi valitsemisala olemasolevast eelarvest. MIGIS-e I etapi arendustööde maksumus oli 443 520 eurot ning neid rahastati struktuurifondist (360 000 eurot) ja riigituludest (83 520 eurot). RIS-i II etapi esimene osa, mille käigus loodi uus PPA lühiajalise töötamise menetluskeskkond, maksis 587 520 eurot ning seda rahastati struktuurifondist (314 160 eurot) ja riigituludest (273 360 eurot).

Arendustööd jätkuvad aastatel 2024–2028: RIS-i II etapi teine osa, RIS-i III ja IV etapp ning MIGIS-e II etapp. RIS-i teadaolevate arendustööde ja MIGIS-e II etapi arendustööde maksumus on praeguse prognoosi kohaselt **5,34 miljonit eurot**[[76]](#footnote-77). See sisaldab RIS-i puhul PPA projektijuhi kulu, PPA ja partnerite 2024. ja 2025. aasta investeeringuid ning valminud lahenduste ülalpidamiskulusid.

Tulevikuarendustööde maksumus selgub arendusetapi elluviimise eel.

Praegu teadaoleva info kohaselt viiakse RIS-i II etapi teise osa arendustööd ellu 2024. ja 2025. aastal. Nende tulemusena valmivad LTR-i menetluskeskkonna jätkuarendustööd, LTR-i andmevahetuslahendused MTA ja TI andmekogudega ning ühe akna lahendus lähetatud töötajate andmete edastamiseks TI-le. Arendustööd maksavad prognoosi kohaselt umbes 1,061 miljonit eurot, mida on planeeritud rahastada struktuurifondist ja Siseministeeriumi olemasolevast eelarvest.

MIGIS-e II etapi arendustööd plaanitakse viia ellu 2024. aastal: arendatakse lisafunktsioonid ja liidesed teiste andmekogudega. Lisaks on plaanis arendada X‑tee teenus või teenused, mille kaudu on võimalik saada MIGIS-st andmeid, sealhulgas MTA-l ja TI-l. PPA arendustööde maksumus on hinnanguliselt 0,55 miljonit eurot, millest 320 000 eurot on planeeritud rahastada struktuurifondist ja ülejäänud osa Siseministeeriumi olemasolevast eelarvest.

RIS-i III etapi arendustööd viiakse ellu aastatel 2024–2028. Nende tulemusena valmib ETR-i iseteeninduskeskkond, kaasajastatud ETR-i menetluskeskkond ning ETR-i andmevahetus­lahendused MTA, TI, töötukassa ja HTM-i andmekogudega. RIS-i IV etapi arendustööd viiakse ellu 2028. aastal ja nende tulemusena valmib IKT-lahendus tõhusaks konsultatsioonimenetluse läbiviimiseks. RIS-i III ja IV etapi arendustööde maksumuseks on prognoositud *ca* 2,83 miljonit eurot.

Kuni 2026. aasta lõpuni on arendustöödeks katteallikad olemas. Edasiste arendustööde teostamine sõltub Siseministeeriumi rahaliste vahendite ja struktuurivahendite olemasolust. Siseministeerium valitsemisala teenuste osutamine ei ole sellest takistatud.

Otsest mõõdetavat tulu muudatuse rakendamisega ei kaasne. RIS-i kaasajastamine tagab paindlikkuse, mis võimaldab tulevikus rakendada selles tõhusamalt erinevaid muudatusi. Seeläbi hoitakse kokku ka arenduskulusid. Andmete töötlemise ja nende ühelt asutuselt teisele edastamise õiguslike aluste loomine võimaldab asutustel hoida kokku ka kulusid, mida tehakse praegu andmevahetuse korraldamiseks.

**8. Rakendusaktid**

**Muudatuste rakendamiseks on vaja muuta järgmisi määrusi:**

1. Vabariigi Valitsuse 23. detsembri 2021. aasta määrus nr 125 „Automaatse biomeetrilise isikutuvastuse süsteemi andmekogu põhimäärus“;
2. Vabariigi Valitsuse 13. detsembri 2007. aasta määrus nr 247 „Isiku terviseseisundist tulenevalt kodakondsuse või pikaajalise elaniku elamisloa taotleja eesti keele ning koda­kondsuse taotleja „Kodakondsuse seaduse“ ja Eesti Vabariigi põhiseaduse tundmise eksami sooritamise ulatuse ja viisi määramise või nimetatud eksamite sooritamisest vabastamise tingimused ja kord“;
3. Vabariigi Valitsuse 7. märtsi 2019. aasta määrus nr 21 „Maksukohustuslaste registri põhimäärus“;
4. tervise- ja tööministri 18. veebruari 2021. aasta määrus nr 4 „Töökeskkonna andmekogu põhimäärus“;
5. majandus- ja infotehnoloogiaministri 22. detsembri 2023. aasta määrus nr 69 „Töötukassa andmekogu põhimäärus“;
6. siseministri 8. veebruari 2019. aasta määrus nr 6 „Broneeringuinfo andmekogu põhi­määrus“;
7. siseministri 1. juuli 2020. aasta määrus nr 25 „Eestis seadusliku aluseta viibivate ja viibinud välismaalaste andmekogu põhimäärus“;
8. siseministri 26. augusti 2020. aasta määrus nr 33 „Elamisloakaardi vorm ja tehniline kirjeldus ning elamisloakaardile kantavate andmete loetelu“;
9. siseministri 18. detsembri 2015. aasta määrus nr 81 „Elamislubade ja töölubade registri põhimäärus“;
10. siseministri 16. jaanuari 2024. aasta määrus nr 2 „Iduettevõtte või kasvuettevõtte määratlusele vastavuse hindamise tingimused ja kord ning selleks esitatavate andmete ja tõendite loetelu ning nende esitamise nõuded“;
11. siseministri 13. augusti 2014. aasta määrus nr 34 „Kohanemisprogramm“;
12. siseministri 22. märtsi 2023. aasta määrus nr 6 „Migratsioonijärelevalve andmekogu põhimäärus“;
13. siseministri 20. detsembri 2007. aasta määrus nr 83 „Piirikontrolli andmekogu põhimäärus“;
14. siseministri 18. detsembri 2015. aasta määrus nr 82 „Pikaajalise viisa andmise, viibimisaja vormistamise ja viibimisaja pikendamise kord ja tähtajad ning piisavate rahaliste vahendite määr“;
15. siseministri 22. detsembri 2009. aasta määrus nr 93 „Schengeni infosüsteemi riikliku registri põhimäärus“;
16. siseministri 7. detsembri 2022. aasta määrus nr 40 „Sissesõidukeeldude riikliku registri põhimäärus“;
17. siseministri 12. jaanuari 2017. aasta määrus nr 7 „Tähtajalise elamisloa ja selle pikendamise ning pikaajalise elaniku elamisloa ja selle taastamise taotlemise kord ning legaalse sissetuleku määrad“;
18. siseministri 4. detsembri 2015. aasta määrus nr 64 „Viisa andmisest keeldumise, viisa tühistamise, viisa kehtetuks tunnistamise, viibimisaja pikendamisest keeldumise ja viibimisaja ennetähtaegse lõpetamise otsuse vaidlustamise kord ning otsuse vaidlustamise avalduse vorm“;
19. siseministri 10. jaanuari 2017. aasta määrus nr 5 „Viisakleebise andmeväljale „MÄRKUSED“ kantavate riigisiseste märgete loetelu“;
20. siseministri 10. detsembri 2015. aasta määrus nr 71 „Viisaregistri põhimäärus“;
21. siseministri 18. detsembri 2023. aasta määrus nr 27 „Välismaalase lühiajalise Eestis töötamise registreerimise andmekogu põhimäärus“;
22. siseministri 4. detsembri 2015. aasta määrus nr 67 „Välismaalase lühiajalise Eestis töötamise registreerimise kord“.

Rakendusaktide kavandid on seletuskirja lisas 1. Kavandid on esialgsed ja muutuvad töö käigus. Kavandatud muudatused esitatakse eraldi kooskõlastamiseks.

**9. Seaduse jõustumine**

**Eelnõu §-ga 6** sätestatakse seaduse jõustumise aeg.

* **Eelnõu § 1 punktid 4, 12–17, 20–24, 27, 33–36, 44–46, 50, 51, 54 ja 63–70**, millega:
* ajakohastatakse PPA rändevaldkonna andmekogude regulatsiooni;
* sätestatakse tööandjale Eesti äriregistris registreerimise nõue ja tegeliku majandus­tegevuse nõude ajaline määr;
* ajakohastatakse renditöö regulatsiooni;
* korrastatakse välismaalase lühiajalise Eestis töötamise registreerimise kiirmenetluse regulatsiooni;
* kaotatakse kaaluka riikliku huvi alusel tähtajalise elamisloa puhul töötamise piirang ja
* sätestatakse kutsuja kohustuste lõppemise regulatsioon,

jõustuvad **2026. aasta 1. jaanuaril**, kuna nende rakendamiseks on vaja arendada viisa­registrit, ETR-i ja LTR-i ning seetõttu on vaja ka ettevalmistus- ja üleminekuaega.

* **Eelnõu § 1 punktid 9, 55–58 ja 73**, millega reguleeritakse kohanemisprogrammi läbimist ja vähemalt A2-tasemel eesti keele oskuse omandamist, jõustuvad **2026. aasta 1. jaanuaril**, et anda piisav kohanemisaeg ning piisav ettevalmistus- ja üleminekuaeg, et täita püsivalt Eestisse elama asumiseks tähtajalise elamisloa andmise lisatingimused.
* **Eelnõu § 2 ja § 5 punkt 1**, millega reguleeritakse PPA ja TI ning PPA ja MTA andme­kogude andmevahetust, jõustuvad **2026. aasta 1. jaanuaril**, kui on valminud RIS-i II etapi teise osa arendustööd – PPA ja TI ning PPA ja MTA andmekogude andmevahetuslahendus.
* **Eelnõu § 1 punktid 1, 42, 59 ja 60, § 3 punktid 2–4 ning § 5 punkt 2**, millega reguleeritakse paberivaba asjaajamist ning PPA ja HTM-i andmekogude andmevahetust ning muudetakse ETR-i nimetus elamislubade ja elamisõiguste andmekoguks, jõustuvad **2028. aasta 1. jaanuaril**, kui on valminud RIS-i III etapi arendustööd.
* **Eelnõu § 1 punkt 47**, millega reguleeritakse PPA ja töötukassa andmekogude andme­vahetust, jõustuvad **2029. aasta 1. jaanuaril**, kui on planeeritud valmima RIS-i IV etapi arendustööd: konsultatsioonimenetlus, sealhulgas ETR-i ning töötukassa andmekogude andmevahetuslahendus.

**Eelnõu § 1 punktid 2, 3, 5–8, 10, 11, 18, 19, 25, 26, 28–32, 37–41, 43, 48, 49, 52, 53, 61, 62, 71 ja 72, § 3 punkt 1 ning § 4** jõustuvad **üldises korras**, kuna nende rakendamine ei eelda ettevalmistus- ja üleminekuaega.

**10. Eelnõu kooskõlastamine, huvirühmade kaasamine ja avalik konsultatsioon**

Eelnõu esitati kooskõlastamiseks eelnõude infosüsteemi (EIS) kaudu [24-0222/01](https://eelnoud.valitsus.ee/main/mount/docList/a330b77b-be9d-4ec1-a67d-b583e6c9ceee) ning arvamuse avaldamiseks EAKL-le, ETAG-le, ETKL-le, ITL-le, KTK‑le, Rektorite Nõukogule, SUE-le, Tallinna Tehnikaülikoolile, Tallinna Ülikoolile, Tartu Ülikoolile, TI-le, TEHIK-le, Eesti Töötukassale ja WiE-le.

Eelnõu oli esimesel kooskõlastusringil 4.03.–12.04.2024. a. EAKL-l ja TI-l ei olnud sisulisi täiendusi ega parandusi. Eelnõu kohta esitasid arvamusi ja ettepanekuid Eesti Infotehnoloogia ja Telekommunikatsiooni Liit, Eesti Kaubandus-Tööstuskoda, Eesti Aiandusliit, Eesti Põllumajandus-Kaubanduskoda, Eesti Laevaomanike Liit, Eesti Rahvusvaheliste Autovedajate Assotsiatsioon, Eesti Tööandjate Keskliit, Eesti Töötukassa, Tallinna Ülikool, Tartu Ülikool, Wise, Bolt, ReloEst, MoveMyTalent, Veriff. Teised arvamust ei avaldanud. Kooskõlastustabel on lisatud seletuskirjale (lisa 2).

Algatab Vabariigi Valitsus 2. detsembril 2024. a

Vabariigi Valitsuse nimel

(allkirjastatud digitaalselt)

Heili Tõnisson

Valitsuse nõunik

1. MISP2 ehk miniinfosüsteem-portaal on standardne X-tee valmiskomponent, mis võimaldab kasutajal suhteliselt kerge vaevaga automaatselt luua ja kasutusele võtta kasutajaliidesed X-tee teenuste kasutamiseks. MISP2 sihtrühm on asutused, kellel on vaja hakata kasutama X-tee teenuseid, kuid kellel pole mingil põhjusel otstarbekas arendada X-tee tuge välja oma juba kasutusel infosüsteemis. Asutused võivad MISP2 vabalt alla laadida ja paigaldada. [↑](#footnote-ref-2)
2. Vabariigi Valitsuse 18. mai 2023. aasta korralduse nr 131 [„„Vabariigi Valitsuse tegevusprogrammi 2023–2027“ kinnitamine“](https://www.riigiteataja.ee/akt/320052023002?leiaKehtiv) lisa. [↑](#footnote-ref-3)
3. Siseministeerium. [Siseturvalisuse arengukava 2020–2030](https://www.siseministeerium.ee/stak2030), lk 36. [↑](#footnote-ref-4)
4. Tööjõuvajaduse seire- ja prognoosisüsteemi OSKA 2022. [OSKA üldprognoos 2022–2031. Ülevaade Eesti tööturu olukorrast, tööjõuvajadusest ning sellest tulenevast koolitusvajadusest](https://oska.kutsekoda.ee/wp-content/uploads/2023/02/OSKA-Uldprognoos-2022-2031.pdf). OSKA uuringuaruanne. Tallinn: Kutsekoda, lk 14. [↑](#footnote-ref-5)
5. Kattai, Rasmus, Gerda Kirpson, Helen Ljadov, Lauri Matsulevitš, Kaspar Oja, Sulev Pert, Mari Pärnamäe, Sirje Rank, Mari Rell, Heili Saia, Orsolya Soosaar, Birgit Strikholm, Anita Suurlaht-Donaldson, Katri Urke, Nils Vaikla 2024. [Rahapoliitika ja majandus 2024/3](https://haldus.eestipank.ee/sites/default/files/2024-09/rpm2024_3.pdf), lk 4. [↑](#footnote-ref-6)
6. Töötukassa 2024. [Registreeritud töötud](https://www.tootukassa.ee/et/statistika-ja-uuringud/peamised-statistilised-naitajad/registreeritud-tootud). [↑](#footnote-ref-7)
7. Kattai jt 2024, lk 27. [↑](#footnote-ref-8)
8. Kaasik, Ülo, Kadri Männasoo, Priit Vahter, Uku Varblane 2024. [Eesti majanduse olukord ja väljavaated. Konkurentsivõime eksperdikogu raport Riigikogule](https://arenguseire.ee/wp-content/uploads/2024/06/rk_konkurentsivoime-raport_2024_est.pdf). Tallinn: Riigikogu Kantselei, lk 6. [↑](#footnote-ref-9)
9. Sealsamas, lk 64. [↑](#footnote-ref-10)
10. [RKPJKo, 28.04.2000, 3-4-1-6-00](https://www.riigikohus.ee/lahendid?asjaNr=3-4-1-6-00), p 10; [RKÜKo, 01.07.2015, 3-4-1-20-15](https://www.riigikohus.ee/et/lahendid?asjaNr=3-4-1-20-15), p 43. RKPJKo = Riigikohtu põhiseaduslikkuse järelevalve kolleegium, RKÜKo = Riigikohtu üldkogu. [↑](#footnote-ref-11)
11. [RKPJKo, 06.03.2002, 3-4-1-1-02](https://www.riigikohus.ee/lahendid?asjaNr=3-4-1-1-02), p 12; [RKPJKo, 06.07.2012, 3-4-1-3-12](https://www.riigikohus.ee/lahendid?asjaNr=3-4-1-3-12), p 41; [RKHKo, 29.11.2012, 3-3-1-29-12](https://www.riigikohus.ee/lahendid?asjaNr=3-3-1-29-12), p 14; [RKÜKo, 09.12.2013, 3-4-1-2-13](https://www.riigikohus.ee/lahendid?asjaNr=3-4-1-2-13), p-d 105–106; [RKHKo, 15.01.2015, 3-3-1-68-14](https://www.riigikohus.ee/lahendid?asjaNr=3-3-1-68-14), p 17; [RKPJKo, 30.06.2017, 3-4-1-5-17](https://www.riigikohus.ee/et/lahendid/?asjaNr=3-4-1-5-17), p 50; [RKÜKo, 20.10.2020, 5-20-3/43](https://www.riigikohus.ee/et/lahendid/?asjaNr=5-20-3/43), p 108. RKHKo = Riigikogu halduskolleegium. [↑](#footnote-ref-12)
12. [RKPJKo, 28.04.2000, 3-4-1-6-00](https://www.riigikohus.ee/lahendid?asjaNr=3-4-1-6-00), p 11; [RKPJKo, 06.07.2012, 3-4-1-3-12](https://www.riigikohus.ee/lahendid?asjaNr=3-4-1-3-12), p 41; [RKÜKo, 09.12.2013, 3-4-1-2-13](https://www.riigikohus.ee/lahendid?asjaNr=3-4-1-2-13), p 112. [↑](#footnote-ref-13)
13. VMS-i § 3 kohaselt on välismaalane VMS-i tähenduses isik, kes ei ole Eesti kodanik. [↑](#footnote-ref-14)
14. [RKPJKo, 25.06.2009, 3-4-1-3-09](https://www.riigikohus.ee/lahendid?asjaNr=3-4-1-3-09), p 16; [RKPJKo, 19.12.2019, 5-19-38/15](https://www.riigikohus.ee/et/lahendid?asjaNr=5-19-38/15), p 96. [↑](#footnote-ref-15)
15. [RKHKo, 12.07.2012, 3-3-1-3-12](https://www.riigikohus.ee/et/lahendid?asjaNr=3-3-1-3-12), p 19. [↑](#footnote-ref-16)
16. Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus). – [ELT L 119, 04.05.2016, lk 1–88](https://eur-lex.europa.eu/legal-content/ET/TXT/?uri=CELEX%3A32016R0679&qid=1695366372515). [↑](#footnote-ref-17)
17. RKÜKo, 11.06.2019, 5-18-8/19, p 60; RKPJKo, 04.04.2011, 3-4-1-9-10, p 50; RKPJKo, 16.11.2016, 3-4-1-2-16, p 97. RKÜK=Riigikohtu üldkogu. [↑](#footnote-ref-18)
18. Tallinna Ringkonnakohtu 1. septembri 2022. aasta otsus haldusasjas nr [3-21-1903](https://www.riigiteataja.ee/kohtulahendid/detailid.html?id=320878728), p 11. [↑](#footnote-ref-19)
19. Eelnõu toimiku number [19-1011](https://eelnoud.valitsus.ee/main/mount/docList/4643988c-9f26-4a37-a2a3-e7826aabe9fc). [↑](#footnote-ref-20)
20. Siseministri 12. jaanuari 2017. aasta määruse nr 7 „Tähtajalise elamisloa ja selle pikendamise ning pikaajalise elaniku elamisloa ja selle taastamise taotlemise kord ning legaalse sissetuleku määrad“ § 15 lõike 3 kohaselt kehtib töötukassa luba elamisloa taotluse esitamiseks kuus kuud loa andmise päevast arvates. [↑](#footnote-ref-21)
21. Iduettevõte VMS-i tähenduses on tegevust alustav majandusüksus, mis kuulub Eestis registreeritud äriühingule ning mille eesmärk on töötada välja ja käivitada suure globaalse kasvupotentsiaaliga, innovaatiline ja korratav ärimudel, mis aitab oluliselt kaasa Eesti ettevõtluskeskkonna arengule. Iduettevõttes töötamise tingimused on sätestatud VMS‑s. [↑](#footnote-ref-22)
22. 01.01.2024 liideti töötukassa peetavad andmekogud. Uue andmekogu nimi on *töötukassa andmekogu*. [↑](#footnote-ref-23)
23. Euroopa Parlamendi ja nõukogu 11. mai 2016. aasta direktiiv (EL) 2016/801 kolmandate riikide kodanike teadustegevuse, õpingute, praktika, vabatahtliku teenistuse, õpilasvahetusprogrammides või haridusprojektides osalemise ja *au pair*’ina töötamise eesmärgil riiki sisenemise ja seal elamise tingimuste kohta. – [ELT L 132, 21.05.2016, lk 21–57](https://eur-lex.europa.eu/legal-content/ET/ALL/?uri=CELEX%3A32016L0801). [↑](#footnote-ref-24)
24. Vabariigi Valitsuse 13. jaanuari 2017. aasta määrus nr 13 [„Hooajatööle esitatavad nõuded ja hooajast sõltuvate tegevusalade loetelu“](https://www.riigiteataja.ee/akt/117012017013). [↑](#footnote-ref-25)
25. Euroopa Parlamendi ja nõukogu 26. veebruari 2014. aasta direktiiv 2014/36/EL kolmandate riikide kodanike hooajatöötajatena riiki sisenemise ja seal viibimise tingimuste kohta. – [ELT L 94, 28.03.2014, lk 375–390](https://eur-lex.europa.eu/legal-content/ET/TXT/?uri=CELEX%3A32014L0036&qid=1695019647037). [↑](#footnote-ref-26)
26. Euroopa Parlamendi ja nõukogu 15. mai 2014. aasta direktiiv 2014/66/EL kolmandate riikide kodanike liikmes­riiki sisenemise ja seal elamise tingimuste kohta ettevõtjasisese üleviimise korral. – [ELT L 157, 27.05.2014, lk 1–22](https://eur-lex.europa.eu/legal-content/ET/TXT/?qid=1718113296293&uri=CELEX%3A32014L0066). [↑](#footnote-ref-27)
27. Euroopa Parlamendi ja nõukogu 28. mai 2009. aasta määrus (EÜ) nr 444/2009, millega muudetakse nõukogu määrust (EÜ) nr 2252/2004 liikmesriikide väljastatud passide ja reisidokumentide turvaelementide ja biomeetria standardite kohta. – [ELT L 142, 06.06.2009, lk 1–4](https://eur-lex.europa.eu/legal-content/ET/ALL/?uri=CELEX%3A32009R0444); Euroopa Parlamendi ja nõukogu 20. juuni 2019. aasta määrus (EL) 2019/1157 liidu kodanike isikutunnistuste ning vaba liikumise õigust kasutavatele liidu kodanikele ja nende pereliikmetele väljaantavate elamislubade turvalisuse suurendamise kohta. – [ELT L 188, 12.07.2019, lk 67–78](https://eur-lex.europa.eu/legal-content/et/TXT/?uri=CELEX%3A32019R1157). [↑](#footnote-ref-28)
28. [844 SE](https://www.riigikogu.ee/tegevus/eelnoud/eelnou/5422b8d0-33ed-7890-b56a-7452b83d8b56/Isikut%20t%C3%B5endavate%20dokumentide%20seaduse%20ja%20teiste%20seaduste%20muutmise%20seadus/). [↑](#footnote-ref-29)
29. Eelnõu toimiku number [21-0520](https://eelnoud.valitsus.ee/main/mount/docList/1c0050cd-3b1f-4959-89ed-793bafcaaf8c). [↑](#footnote-ref-30)
30. Kohustus järgida Eesti põhiseaduslikku korda ja Eesti õigusakte ning austada põhiseaduslikke väärtusi ja printsiipe, vabadusel, õiglusel ja õigusel tuginevat riiki ning Eesti ühiskonna korraldust, eesti keelt ja kultuuri. [↑](#footnote-ref-31)
31. Vt joonealune märkus nr 30. [↑](#footnote-ref-32)
32. Euroopa Parlamendi ja nõukogu 13. juuli 2009. aasta määrus (EÜ) nr 810/2009, millega kehtestatakse ühenduse viisaeeskiri (viisaeeskiri). – [ELT L 243, 15.09.2009, lk 1–58](https://eur-lex.europa.eu/legal-content/ET/TXT/?uri=CELEX%3A32009R0810&qid=1694782943704). [↑](#footnote-ref-33)
33. Mikiver, Monika 2021. [Andmekogud ja isikuandmed: EV Põhiseadusest ja IKÜM-st tulenevad nõuded regulatsioonile](https://www.just.ee/media/3193/download). Justiitsministeerium, lk 52. [↑](#footnote-ref-34)
34. Euroopa Parlamendi ja nõukogu 9. juuli 2008. aasta määrus (EÜ) nr 767/2008, mis käsitleb viisainfosüsteemi (VIS) ja liikmesriikidevahelist teabevahetust lühiajaliste viisade kohta (VIS määrus). – [ELT L 218, 13.08.2008, lk 60–81](https://eur-lex.europa.eu/legal-content/ET/TXT/?uri=CELEX%3A32008R0767&qid=1686558328077). [↑](#footnote-ref-35)
35. Nõukogu 23. juuni 2008. aasta otsus 2008/633/JSK, mis käsitleb liikmesriikide määratud ametiasutuste ja Europoli juurdepääsu viisainfosüsteemile (VIS) terroriaktide ja muude raskete kuritegude vältimise, avastamise ja uurimise eesmärkidel. – [ELT L 218, 13.08.2008, lk 129–136](https://eur-lex.europa.eu/legal-content/ET/ALL/?uri=CELEX:32008D0633). [↑](#footnote-ref-36)
36. Vabariigi Valitsuse 23. detsembri 2021. aasta määrus nr 125 [„Automaatse biomeetrilise isikutuvastuse süsteemi andmekogu põhimäärus“](https://www.riigiteataja.ee/akt/103102023017?leiaKehtiv). [↑](#footnote-ref-37)
37. Eelnõu toimiku number [21-0881](https://eelnoud.valitsus.ee/main/mount/docList/d77df725-edb8-4af6-93fc-7df967f691a7). [↑](#footnote-ref-38)
38. Mittetulundusühingute seaduse 01.02.2023 jõustunud § 75 kohaselt on ka mittetulundusühingute ja sihtasutuste register, sealhulgas selle alamregistrid usuliste ühenduste register, ametiühingute register, korteriühistute register ja maaparandusühistute register, äriregistri osa ning kogu registrimenetlus on koondatud äriregistri seadusesse. Selle tulemusena kohaldatakse kõigile eraõiguslikele juriidilistele isikutele ühtseid registripidamise sätteid ning samu põhimõtteid ja korraldust. [↑](#footnote-ref-39)
39. Riigi- ja kohaliku omavalitsuse asutuste riikliku registri pidamise korra kehtestab kohtute seaduse § 16 lõike 21 kohaselt valdkonna eest vastutav minister. [↑](#footnote-ref-40)
40. Euroopa Parlamendi ja nõukogu 16. detsembri 1996. aasta direktiiv 96/71/EÜ töötajate lähetamise kohta seoses teenuste osutamisega. – [EÜT L 18, 21.01.1997, lk 1–6](https://eur-lex.europa.eu/legal-content/ET/TXT/?uri=CELEX%3A31996L0071&qid=1695022788690). [↑](#footnote-ref-41)
41. Euroopa Parlamendi ja nõukogu 18. juuni 2009. aasta direktiiv 2009/52/EÜ, millega sätestatakse ebaseaduslikult riigis viibivate kolmandate riikide kodanike tööandjatele kohaldatavate karistuste ja meetmete miinimum­nõuded. – [ELT L 168, 30.06.2009, lk 24–32](https://eur-lex.europa.eu/legal-content/ET/TXT/?uri=CELEX%3A32009L0052&qid=1695028106729). [↑](#footnote-ref-42)
42. Euroopa Parlamendi ja nõukogu 20. juuni 2019. aasta direktiiv (EL) 2019/1024 avaandmete ja avaliku sektori valduses oleva teabe taaskasutamise kohta (uuesti sõnastatud). – [ELT L 172, 26.06.2019, lk 56–83](https://eur-lex.europa.eu/legal-content/ET/TXT/?uri=CELEX%3A32019L1024&qid=1695033289320). [↑](#footnote-ref-43)
43. Välismaalaste seaduse ja välismaalasele rahvusvahelise kaitse andmise seaduse muutmise seadus. – [RT I, 14.05.2022, 1](https://www.riigiteataja.ee/akt/114052022001). [↑](#footnote-ref-44)
44. Eesti aasta keskmise brutokuupalga asemel peab tööandja maksma tasu, mis on vähemalt 80% Statistikaameti viimati avaldatud Eesti aasta keskmisest brutokuupalgast. [↑](#footnote-ref-45)
45. MTÜ Asutajad. [↑](#footnote-ref-46)
46. Välismaalaste seaduse ja välismaalasele rahvusvahelise kaitse andmise seaduse muutmise seadus. – [RT I, 14.05.2022, 1](https://www.riigiteataja.ee/akt/114052022001). [↑](#footnote-ref-47)
47. Olsperg SPI 2022. [Film Estonia tagasimaksefondi majandusmõju](https://filmi.ee/wordpress/wp-content/uploads/2022/09/Film-Estonia-tagasimaksefondi-majandusmo%CC%83ju_12092022.pdf), lk 21. [↑](#footnote-ref-48)
48. Euroopa Parlamendi ja nõukogu 29. aprilli 2004. aasta määrus (EÜ) nr 883/2004 sotsiaalkindlustussüsteemide kooskõlastamise kohta. – [ELT L 166, 30.04.2004, lk 72–116](https://eur-lex.europa.eu/legal-content/ET/TXT/?qid=1696499663732&uri=CELEX%3A32016R0679). [↑](#footnote-ref-49)
49. Eelnõu toimiku number [23-1206](https://eelnoud.valitsus.ee/main/mount/docList/a423b8a0-4d01-4ecb-9d11-8f2e73e4aed8). [↑](#footnote-ref-50)
50. Euroopa Parlamendi ja nõukogu 20. oktoobri 2021. aasta direktiiv (EL) 2021/1883, mis käsitleb kolmandate riikide kodanike kõrget kvalifikatsiooni nõudva töö eesmärgil riiki sisenemist ja seal elamise tingimusi ja millega tunnistatakse kehtetuks nõukogu direktiiv 2009/50/EÜ. – [ELT L 382, 28.10.2021, lk 1–38](https://eur-lex.europa.eu/legal-content/ET/TXT/?uri=CELEX%3A32021L1883&qid=1688028073932). [↑](#footnote-ref-51)
51. Need on isikud, kellele on VMS-i § 30914 alusel antud sõjalise konflikti tõttu Ukrainas seaduslik alus Eestis ajutiselt viibimiseks – näiteks Ukraina kodanik, kes viibis Eestis enne 2022. aasta 24. veebruari – ja kes ei tööta. [↑](#footnote-ref-52)
52. Kohanemisprogrammi eesmärk on toetada uussisserändajate rännet ja hilisemat lõimumist, tagades neile teadmised riigi ja ühiskonna toimimisest, igapäevasest eluolust ning töö, õppimise ja perekonnaga seonduvast ning soodustades neil eesti keele omandamist. [↑](#footnote-ref-53)
53. Tunnistus väljastatakse elektroonilisena. Elektrooniline tunnistus on kättesaadav [testide andmekogus](https://eis.ekk.edu.ee/eis/) ja [riigiportaalis](https://www.eesti.ee/eraisik/et/avaleht). PPA kontrollib eksami sooritamist elektrooniliselt. [↑](#footnote-ref-54)
54. HARNO. [Eesti keele tasemeeksamite statistika 2023](https://harno.ee/sites/default/files/documents/2024-01/Statistika%202023.pdf). [↑](#footnote-ref-55)
55. [Keeleklikk](https://www.keeleklikk.ee/) – eesti keele e-kursus. [↑](#footnote-ref-56)
56. [Keeletee](https://www.keeletee.ee/info_et.html) – eesti keele e-kursus. [↑](#footnote-ref-57)
57. PS-i §-d 26 ja 27 tagavad perekonnapõhiõiguse. PS-i § 13 lõike 2 kohaselt kaitseb seadus igaühte riigivõimu omavoli eest. PS-i §-s 14 on sätestatud, et õiguste ja vabaduste tagamine on seadusandliku, täidesaatva ja kohtu­võimu ning kohaliku omavalitsuse üksuste kohustus. Riigil on kohustus kehtestada põhiõiguste kasutamiseks vajalik õigusraamistik ja kohased menetlused. [↑](#footnote-ref-58)
58. HMS-i § 7 lõike 2 kohaselt hoolitseb haldusorgan haldusmenetlust käsitleva olulise teabe (dokumentide esitamise juhendid, näidisvormide täitmise juhendid, blanketid, HMS-i §-s 36 sätestatud selgitused jms) välja­paneku eest oma asukohas ning avaldab selle teabe oma ametlikul veebilehel, kui see on haldusorganil olemas. [↑](#footnote-ref-59)
59. Karistusseadustiku muutmise ja sellega seonduvalt teiste seaduste muutmise seadus (Euroopa Liidu õigusest tulenevad rahatrahvid). – [RT I, 11.03.2023, 1](https://www.riigiteataja.ee/akt/111032023001). [↑](#footnote-ref-60)
60. Õppetoetuste ja õppelaenu seaduse muutmise ning sellega seonduvalt teiste seaduste muutmise seadus. – [RT I, 15.03.2022, 1](https://www.riigiteataja.ee/akt/115032022001). [↑](#footnote-ref-61)
61. Justiitsministeerium. 2016. [Ruumilise eripreventsiooni poliitika](https://www.kriminaalpoliitika.ee/sites/krimipoliitika/files/elfinder/dokumendid/ruumilise_eripreventsiooni_poliitika.pdf). [↑](#footnote-ref-62)
62. Kriteeriumid tulenevad järgmistest Euroopa Inimõiguste Kohtu otsustest: 2. augusti 2001. aasta otsus kohtuasjas 54273/00, [Boultif *vs.* Šveits](http://hudoc.echr.coe.int/eng?i=001-59621), p 48; 18. oktoobri 2006. aasta otsus kohtuasjas 46410/99, [Üner *vs.* Madalmaad](http://hudoc.echr.coe.int/eng?i=001-77542), p‑d 57–58; 23. juuni 2008. aasta otsus kohtuasjas 1638/03, [Maslov *vs.* Austria](http://hudoc.echr.coe.int/eng?i=001-87156), p 68 jj. [↑](#footnote-ref-63)
63. RKHKo, [3-17-1545](https://www.riigikohus.ee/et/lahendid?asjaNr=3-17-1545/81), p-d 21 ja 22. [↑](#footnote-ref-64)
64. Euroopa Parlamendi ja nõukogu 29. aprilli 2004. aasta direktiiv 2004/38/EÜ, mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil ning millega muudetakse määrust (EMÜ) nr 1612/68 ja tunnistatakse kehtetuks direktiivid 64/221/EMÜ, 68/360/EMÜ, 72/194/EMÜ, 73/148/EMÜ, 75/34/EMÜ, 75/35/EMÜ, 90/364/EMÜ, 90/365/EMÜ ja 93/96/EMÜ. – [ELT L 158, 30.04.2004, lk 77–123](https://eur-lex.europa.eu/legal-content/ET/TXT/?qid=1718188813588&uri=CELEX%3A32004L0038). [↑](#footnote-ref-65)
65. [ELT L 251, 03.10.2003, lk 12–18](https://eur-lex.europa.eu/legal-content/ET/TXT/?uri=CELEX%3A32003L0086&qid=1695363819564). [↑](#footnote-ref-66)
66. Lühiajalise Eestis töötamise registreerimine või sellest keeldumine või selle kehtetuks tunnistamine või menetluse lõpetamine ning elamisloa või elamisõiguse andmine või pikendamine või sellest keeldumine või selle kehtetuks tunnistamine või menetluse lõpetamine. [↑](#footnote-ref-67)
67. Statistikaamet. [Rahvaarv](https://www.stat.ee/et/avasta-statistikat/valdkonnad/rahvastik/rahvaarv). [↑](#footnote-ref-68)
68. Statistikaamet 2023. [Majandusüksused](https://www.stat.ee/et/avasta-statistikat/valdkonnad/majandus/majandusuksused) 25.10.2023 seisuga. – Eesti avaandmed. [↑](#footnote-ref-69)
69. Statistikaamet. [Rahvaarv](https://www.stat.ee/et/avasta-statistikat/valdkonnad/rahvastik/rahvaarv). [↑](#footnote-ref-70)
70. Statistikaamet 2023. [Majandusüksused](https://www.stat.ee/et/avasta-statistikat/valdkonnad/majandus/majandusuksused) 25.10.2023 seisuga. – Eesti avaandmed. [↑](#footnote-ref-71)
71. Kohalduvad üldised VMS‑s esitatud lühiajalise Eestis töötamise registreerimise tingimused. Tööandjal on nõue maksta välismaalasele töötasu, mille suurus on vähemalt võrdne Statistikaameti viimati avaldatud Eesti aasta keskmise brutokuupalgaga. 2023. aasta märtsist 2024. aasta märtsini on see 1685 eurot. [↑](#footnote-ref-72)
72. Tööandja on kohustatud maksma tippspetsialistile töötasu, mille suurus on vähemalt võrdne Statistikaameti viimati avaldatud Eesti aasta keskmise brutokuupalga ja koefitsiendi 1,5 korrutisega. 2023. aasta märtsist 2024. aasta märtsini on see 2528 eurot. [↑](#footnote-ref-73)
73. [Statistikaameti andmetel](https://www.stat.ee/et/avasta-statistikat/valdkonnad/rahvastik/rahvaarv) elab Eestis 2024. aasta 1. jaanuari seisuga 1 374 687 inimest. [↑](#footnote-ref-74)
74. Viisaregistrit ja ABIS-t arendab SMIT oma eelarvest, lähtudes vastutava töötleja arendussoovidest. [↑](#footnote-ref-75)
75. Summad on siin ja edaspidi ilma käibemaksuta. Summad ei sisalda riigisaladusega kaitstud tegevuse maksumust, millega on teadmisvajaduse korral võimalik tutvuda Siseministeeriumis. [↑](#footnote-ref-76)
76. RIS-i teadaolevad arendustööd ja lahenduste ülalpidamine maksavad kokku 4,79 miljonit eurot ja MIGIS-e II etapi arendustööd ja lahenduste ülalpidamine 0,55 miljonit eurot. [↑](#footnote-ref-77)